#BREAKING: Raees Nasheed ah dhin hamalaa gulhey inquiry Majlis in faaskoffi | Jazeera\tޕާލިމެންޓަރީ އިންކުއަރީގެ ރިޕޯޓް ފާސްކޮށްފި - Jazeera\nކޮމެޓީގެ މަސައްކަތް ފުރިހަމަކަމަށް މެމްބަރުންގެ ތައުރީފްތައް\nއިންޓަލިޖެންސް ބަދަލުކުރުމުގައި ހުރި މައްސަލަތަކާއި ގުޅޭގޮތުން މެމްބަރުން ކަންބޮޑުވުން ފާޅުކުރެއްވި\nސާއިފް ޝިޔާދު July 9, 2021 288 views0\nރައްޔިތުންގެ މަޖިލީހުގެ ސަލާމަތީ ހިދުމަތްތަކުގެ ކޮމެޓީން ކުރިއަށްގެންދިޔަ ރައީސް މުހައްމަދު ނަޝީދުގެ ސެކިއުރިޓީ ބްރީޗްވިގޮތުގެ އިންކުއަރީގެ ރިޕޯޓް މަޖިލީހުން ފާސްކޮށްފިއެވެ.\nބުދަ ދުވަހުގެ ރޭ މި ރިޕޯޓް 241 ކޮމިޓީއިން ފާސްކުރިއިރު މަޖިލީހުން މި ރިޕޯޓް ފާސްކުރީ ބުރާސްފަތި ދުވަހުގެ ރޭ ކުރިޔަށް ގެންދިޔަ މި އަހަރުގެ ދެވަނަ ދައުރުގެ 22 ވަނަ ޖަލްސާގައެވެ. މި ރިޕޯޓް މަޖިލީހަށް ހުށަހެޅުއްވީ އެ ކޮމިޓީގެ މެމްބަރު އަދި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމްއެވެ.\nމި ރިޕޯޓް ފާސްކުރީ މިރޭގެ ޖަލްސާއަށް ހާޒިރުވި 58 މެމްބަރުންގެ އިއްތިފާގުންނެވެ. މި ޖަލްސާގައި ރިޕޯޓަށް ބަހުސް ކުރުމަށް އެދިވަޑައިގެންނެވި ހުރިހާ މެމްބަރުންނަށް ފުރުސަތު ދިނުމުގެ ގޮތުން ޖަލްސާގެ ވަގުތު ވެސް އިތުރުކޮށްފައިވެއެވެ.\nރިޕޯޓް ފާސްކުރީ ހެންވޭރު ހުޅުނގު ދާއިރާގެ މެމްބަރު ހަސަން ލަތީގް ހުށަހެޅުއްވި އިސްލާހާއެކުގަ އެވެ. އެ އިސްލާހަކީ އޭޑީކޭގެ ޑޮކްޓަރުންގެ މަސައްކަތް ފާހަގަކޮށް، އަކުރެއް އިތުރުކުރުމަށް ހުށަހެޅުުއްވި އިސްލާހު އެވެ. އެ އިސްލާހް ފާސްވީ ވޯޓުގައި ބައިވެރިވެވަޑައިގެންނެވި 58 މެމްބަރުން ވޯޓުންނެވެ.\nރިޕޯޓްގައި ހިމަނާފައިވާ ރެކޮމެންޑޭޝަންތައް:\nޓެރަރިޒަމާއި ގުޅުން ހުރި އިންޓެލިޖެންސް ދާއިރާގެ މައުލޫމާތު ބަދަލުކުރުން އިތުރަށް ހަރުދަނާކުރުމުގެ ގޮތުން ޓެރަރިޒަމް މާނާކުރުމުގެ ގާނޫނުގެ 19 ވަނާ މާއްދާގެ3ވަނަ ނަންބަރުގައި ހ. ގައި ބަޔާންކޮށްފައިވާ ޓެރަރިޒަމާއި ގުޅުން ހުރި އިންޓެލިޖެންސް އެއްކުރާ މައުލޫމާތު ރައްކާތެރިކަމާއެކު ބަދަލުކުރެވޭނެ ނިޒާމެއް ގާއިމްވެފައި އަޮތުމަކީ އެ ގާނޫނު ލާޒިމްކުރާ އަދި މުހިންމު ކަމެއް ކަމަށްވާތީ އެ ގާނޫނުގައި ބަޔާންކުރާ އޮނިގަނޑު ގާއިމްކޮށް އެ އޮނިގަނޑަށް އަމަލުކުރަން ފެށުން\nގައުމީ ސަލާމަތަށް ނުރައްކާވާނެ ކަންކަމާއި ގުޅޭ އިންޓެލިޖެންސް މައުލޫމާތު އެމްއެންޑީއެފް އިން އަދި ފުލުހުން އަދި ޓެރަރިޒަމް މަނާކުރާ އިދާރާތަކުގެ ތެރޭގައި ހިއްސާކުރާނެ "ހާމޮނައިޒްޑް" ޑާޓާ ސިސްޓަމެއް ވީ އެންމެ އަވަހަކަށް އެކުލަވާލުން\nރާއްޖޭގެ ކުށުގެ މާހައުލާއި ގައުމީ ސަލާމަތާއި ބެހޭ ކަންތަތަކާއި ގުޅިގެން އިންޓެލިޖެންސާއި މައުލޫމާތު އެއްކުރުމާއި، ބެލެހެއްޓުމާއި އެ މައުލޫމާތު އަދި އިންޓެލިޖެންސް ސަލަމަތީ ހިދުމަތްތަކުގެ މެދުގައި ރައްކާތެރިކަމާއެކު ބަދަލުކުރެވޭނެ ގޮތާއި ހިއްސާކުރެވޭނެ ގޮތާއި އަދި ކައުންޓަރ ޓެރަރިޒަމް ދައުރު އަދާކުރާ އިދާރާތަކުގައި މެދުގައިވާ ފުށުއެރުންތައް ނައްތާލުމަށް އިދާރާތަކުގެ ދައުރުތައް ސާފުކޮށް ކަނޑައަޅައި ވަކިކޮށް ބަޔާންކޮށް ނޭޝަނަލް އިންޓެލިޖެންސް އެކްޓެއް އެކުލަވާލުން\nރާއްޖޭގެ މިއަދުގެ ރައްކާތެރިކަމުގެ މާހައުލު ބަލައި ޓެރަރިޒަމް މަނާކުރުމުގެ ގާނޫނުގައި ކަނޑަައަޅާފައިވާ އިދާރާތަކުން ކުރުމަށް ހުރި މަސައްކަތްތަކަށް ރިއާޔަތްކޮށް އެ އިދާރާތަކުގެ މަސައްކަތްތަކުގެ އޮޑިޓެއް ބެލުން. އޭގެ ތެރޭގައި ހަރަދުތައް ބަލައި އެ އިދާރާތަކަށް ވަސީލަތުގެ އިތުރުން ކައުންޓަރ ޓެރަރިޒަމްގެ ބަޖެޓެއް އެކުލަވާލާނެއެވެ. އަދި ހަރުކަށި ފިކުރު ފެތުރުން ހުއްޓުވުމަށް އެކުލަވާލާފައިވާ ހޯލް ގަވަރމެންޓް އަދި ހޯލް ސޮސައިޓީ އެޕްރޯޗްގެ ސިޔާސަތު ތަންފީޒްކުރުން އަވަސްކުރުން.\nޓެރަރިޒަމާއި ހަރުކަށި ފިކުރާއި ދެކޮޅަށް ކުރާ މަސައްކަތުގައި އިސްލާމިކް މިނިސްޓްރީ އާއި ޔޫތު މިނިސްޓްރީ އާއި ޖެންޑަރ މިނިސްޓްރީގެ މަސައްކަތުގެ ދާއިރާގައި ހިމެނޭ ކަންތައްތަކަށް ހާއްސަ ސަމާލުކަމެއް ދީގެން އެކަންތައްތައް ކުރުން\nގައުމީ ސަލާމަތާއި ގުޅުން ހުރި ކަންކަމުގައި އެމްއެންޑީއެފް އާއި ފުލުހުންނާއެކު މަޝްވަރާކޮށް ކަންކަމަށް ހައްލު ހޯދައި ރައީސުލްޖުމްހޫރިއްޔާއަށް އިރުޝާދު އެރުވުމަށް ނޭޝަނަލް ސެކިއުރިޓީ އެޑްވައިޒަރެއް އައްޔަނުކުރުން\nދިވެހި ރައްޔިތުންގެ ދީނީ އެއްބައިވަންތަކަން ހިމާޔަތްކުރާ ގާނޫނު ހަރުދަނާކޮށް ތަންފީޒްކުރުން\nކައުންޓަރ ޓެރަރިޒަމްގެ މަސައްކަތްތައް ތަހުގީގުކޮށް ފިޔަވަޅު އެޅުމަށް ބޭނުންވާ ޓެލެކޮމިއުނިކޭޝަން ޑޭޓާތައް ހޯދުމަށް ހުރި ގޮންޖެހުންތަކެއް މުރާޖާކޮށް އެ މައްސަލަތަކަށް ހައްލު ހޯދުން\nހަނގުރާމަވެރި ހަތިޔާރެއް ނުވަތަ ގޮވާއެއްޗެއް ބޭނުންކޮށްގެން ޓެރަރިޒަމްގެ ހަރަކާތެއް ހިންގައިފިނަމަ މުޖުތަމައު ރައްކާތެރިކުރުމަށް ސަލާމަތީ ހިދުމަތްތަކުން އަޅަން ޖެހޭ ފިޔަވަޅުތައް އެޅުމުގައި އަމަލުކުރަންޖެހޭ ގޮތާއި އެފަދަ ހާލަތުގައި އެމްއެންޑީއެފްގެ ދައުރު އަދާކުރަން ޖެހޭ އުސޫލާއި އެމްއެންޑީއެފް އަދި ފުލުހުން އެކުގައި މަސައްކަތްކުރަން ޖެހޭ އުސޫލްތައް ސާފުކޮށް ބަޔާންކޮށް ތަންފީޒްކުރުން\nފުލުހުންގެ ކައުންޓަރ ޓެރަރިޒަމް ދައުރު ފުޅާކޮށް ބާރުވެރިިކުރުވުމާއެކު ރާއްޖޭގެ ސެކިއުރިޓީ އަދުގެ މާހައުލަށް ބަލައި ކައުންޓަރ ޓެރަރިޒަމްގެ މަސައްކަތްތަކަށް ބޭނުންވާ މިންވަރަށް މުވައްޒިފުން އަދި ތަމްރީން އިތުރުކުރުމާއި ޓެކްނިކަލް އަދި އިންޓެލިޖެންސް މަސައްކަތްތަކުގެ ގާބިލްކަމާއި ވަސީލްތްތައް އިތުރުކުރުމާއި ވަސީލަތްތައް ހޯދުމާއި ބޭނުންކުރުމުގައި މިފަދަ މަސައްކަތަށް ބޭނުންވާ މިންވަރަށް ކައުންޓަރ ޓެރަރިޒަމް ބަޖެޓެއް ފުލުހުންނަށް ފޯރުކޮށްދިނުން\nސިފައިންގެ ގާނޫނު އިސްލާހުކޮށް އަސްކަރިއްޔާގެ ހިންގުމަށް ގެންނަން ޖެހޭ ޒަމާނީ ބަދަލުތައް ގެނެސް މުވައްސަސާ ހިންގުމަށް ގެންނަން ޖެހޭ ބަދަލުތައް ސާފުކޮށް ބަޔާންކޮށް ނޭޝަނަލް ސެކިއުރިޓީ އެކްޓެއް އެކުލަވާލުން\nއެމްއެންޑީއެފްގެ އިދާރީ، އިންޓެލިޖެންސް އަދި އޮޕަރޭޝަނަލް ކަންތައްތަކަށް ބޭނުންވާ އެންމެހާ އުސޫލްތަކާއި އެސްއޯޕީތައް ހެދުމާއި އަދި މިހާތަނަށް ހަދާފައި ހުރި އުސޫލްތަކާއި އެސްއޯޕީތައް އަދާ ހަމަކުރުން\nރައީސް މުހައްމަދު ނަޝީދަށް ހަމަލާ ދިން އިރު އެމަނިކުފާނާއެކު ހަރަކަތްތެރިވި ކްލޯސް ޕްރޮޓެކްޝަން ޓީމުގެ ތިން މެމްބަރުން ދެއްކެވި އާދަޔާ ހިލާފް ހިތްވަރާއި އިހްލާސްތެރިކަމާއި ދެއްކެވި ސާބިތުކަން މުވައްސަސާގެ ފެންވަރުގަ އާއި ގައުމީ ފެންވަރުގައި ފާހަގަކުރުން\nއިންޓެލިޖެންސް ދާއިރާއަށް ޒަމާނީ ތަރައްގީ ގެނައުމަށް އިންވެސްޓްކޮށް، ސަލާމަތީ ހިދުމަތްތަކުގެ އިންޓެލިޖެންސްގެ ގާބިލްކަން އިތުރުކޮށް ޒަމާނީ ވަސީލަތްތައް ހޯދުމަށް ބަޖެޓް ކަނޑައެޅުން\nސެކިއުރިޓީ އިންޓެލިޖެންސްގެ ދާއިރާއިން އެކަށީގެންވާ ތަމްރީންދީ މީހުން ބިނާކުރުން\nޓެރަރިޒަމްގެ އަމަލު ހިންގާ މީހުންނާއި ހަރުކަށި ފިކުރު ފަތުރައި އެކަންކަމަށް ހަރަދުކުރާ މީހުންގެ ވޮޗް ލިސްޓެއް ގާއިމްކުރުން\nވޮޗް ލިސްޓަށް ފްލެގް ވުމަށްފަހު އެފަރާތްތަކުގެ ތަހުގީގާއި ޝަރުއީ އަދި ބަންދުގެ މަރުހަލާ ހިމެނޭހެން މޮނިޓަރ ކުރެވޭނެ ނިޒާމެއް ގާއިމްކުރުން\nޓެރަރިޒަމާއި ހަރުކަށި ފިކުރާއި ގުޅޭ ކަންކަން ޝަރުއީ ދާޢިރާގައި މަސައްކަތްކުރައްވާ ފަރާތްތަކާއި ހިއްސާކުރުމާއި ފަންނީ ފަރާތްތަކަށް ނިޒާމްގެ ތެރެއިން ތަމްރީނާއި ތާޒާ ކުރުމުގެ ޕްރޮގްރާމްތައް ގަވާއިދުން ހިންގުން\nފްލެގްވާ މީހުން ރިހެބިލިޓޭޓްކޮށް ނިމެންދެން އަމަލުކުރާނެ ފްރޭމްވޯކެއް އެކުލަވާލައި ތަންފީޒްކުރުން\nރިހެބިލިޓޭޝަން ޕްރޮގްރާމްތައް ހިންގުމުގައި ވަކިވަކި ފަރާތްތަކުގެ އަމަލުތަކަށް ބަލައިގެން ޕްރޮގްރާމް ހިންގުމުގައި ފަރާތްތައް ގިންތިކޮށް ފަރުވާ ކުރިޔަށް ގެންދިޔުން\nނޭޝަނަލް ކައުންޓަރ ޓެރަރިޒަމް ސެންޓަރ ގެ އިހްތިސާސްތައް މުރާޖާކޮށް އެ މުއައްސަސާގެ ބެލެނިވެރިކަން ބަދަލުކުރުން\nހަރުކަށި ފިކުރަށް ހުށަހެޅިފައިވާ މީހުން ފާހަގަކުރެވުމުން އަމަލު ކުރާނެ ގޮތާއި ރިޕޯޓް ކުރާނެ ގޮތް އާންމުންނަށް ސާފުކޮށް ބުނެދިނުން\nމީޑިއާތަކުން ގެނެސްދޭ ޕްރޮގްރާމްތަކުގައި ހަރުކަށި ފިކުރާއި ޓެރަރިޒަމަށް ހިތްވަރުދޭ ގޮތަށް ދައްކާ ވާހަކަތަކަށް މީޑިއާތަކުން ސަމާލުވާނެ ގޮތްތަކާއި ގުޅޭގޮތުން އިސްލާމިކް މިނިސްޓްރީއިން މީޑިއާތަަކަށް މައުލޫމާތުދީ އަހުލުވެރިކުރުވުން. ހަރުކަށި ފިކުރަށް މީހުން ހުށަހެޅުމަށް ހިތްވަރު ލިބޭ ގޮތަށް މުއާމަލާތްކުރަމުންދާ މީހުން ހޯދައި އެފަރާތްތަކާއި މެދު ފިޔަވަޅު އެޅޭނެ ނިޒާމެއް އެކުލަވާލުން\nސަލާމަތީ ހިދުމަތްތަކުގެ އެކި އިދާރާތަކުގެ މަސައްކަތްކުރާ ފަރާތްތަކަކީ އަދި ހާއްސަކޮށް ފަންނީ ފަރާތްތަކަކީ އެކަށީގެންވާ ތައުލީމާއި ތަމްރީން ލިބިފައިވާ ފަރާތްތަކެއްކަން ކަށަވަރުކުރުން\nތައުލީމީ ނިޒާމުގެ ތެރެއިން ހަރުކަށި ފިކުރާއި ޓެރަރިޒަމަށް ހިތްވަރު ލިބޭ ގޮތަށް ހިންގާ އެކިއެކި ކަންކަން ދެނެގަނެ އެކަންކަން ހުއްޓުވުމަށް އަޅަން ޖެހޭ ފިޔަވަޅުތައް ހަލުވިކޮށް އެޅުން\nޖަލުތަކުން ހަރުކަށި ފިކުރު ފަތުރާ ދޮރުތައް ބަންދުކޮށް އެ ފިކުރު ފެތުރުން ހުއްޓުވުމަށް އަޅަން ޖެހޭ ފިޔަވަޅުތައް އަޅައި ހަރުކަށި ފިކުރަށް ތާޢިދުކުރާ މީހުންގެ ބަންދުގެ ކަންކަން އިންތިޒާމްކޮށް ބެލެހެއްޓުން\nޖަލުތަކުގައި ގައިދީންނަށް ހިންގާ ދީނީ ހޭލުންތެރިކަމުގެ އެކިއެކި ޕްރޮގްރާމްތަކަކީ ދީނީ ހަރުކަށި ފިކުރުގެ ފަލްސަފާއަށް ތާއިދުކޮށް އެ ފަލްސަފާ ފެތުރުމަށް މަސައްކަތްކުރާ އިލްމެރިން ހިންގާ ޕްރޮގްރާމްތަކެއް ނޫންކަން ކަށަވަރުކުރުން\nރައީސް ނަޝީދަށް ދިން ހަމަލާއާ ގުޅޭގޮތުން އިންކުއަރީއަށް ފާހަގަކުރެވުނު ކަންތައްތަކަށް ސަރުކާޜުން އަޅަން ޖެހޭ ފިޔަވަޅުތައް އެޅުން\nބޮމުގެ ހަމަލާއާ ގުޅޭ އިންކުއަރީއިން މަގާމުގެ ޒިންމާ އަދާކޮށްފައިނުވާ ކަމަށް ފާހަގަކުރެވޭ މީހުންނާ އިހުމާލުވެފައިވާ ފަރާތްތަކާއި ގުޅިގެން އިތުރު ކަންކަން ބަލައި އަޅަން ޖެހޭ ފިޔަވަޅު އެޅުން\nފައިނޭންޝިއަލް އިންޓެލިޖެންސް ޔުނިޓަށް މައުލޫމާތު ލިބުމުން އަމަލުކުރަން ޖެހޭ އުސޫލްތަކާއި އަދި ތަަހުގީގީ އިދާރާއަކަށް މައުލޫމާތު ހިއްސާކުރަން ޖެހޭ އުސޫލްތައް އިންޓަނޭޝަނަލް ބެސްޓް ޕްރެކްޓިސްއާ އެއްގޮތަށް އެއެް ހަމަކޮށް އެފްއައިޔޫ ހަރުދަނާކޮށް މުރާޖާކުރެވޭނެ ގޮތްތައް ދެނެގަތުން\nޓެރަރިޒަމް ފައިނޭންސް ކުރަން ހުއްޓުވުމަށް މަސައްކަތްކުރާ ހުރިހާ އިދާރާތަކުގެ މެދުގައި އިސްތިރާޖީ މަސައްކަތްތައް ރާވައި ހަރުދަނާކުރުން.\nމަނީ ލޯންޑަރިންގެ ގާނޫނު އަދި ޓެރަރިޒަމަށް ފައިނޭންސް ކުރުން ހުއްޓުުވުމުގެ ގާނޫނަށް އިސްލާހު ގެނައުން\nމަނީ ލޯންޑަރިންގެ ގާނޫނު އަދި ޓެރަރިޒަމަށް ފައިނޭންސް ކުރުން ހުއްޓުވުމަށް ހުރި ގޮންޖެހުންތައް މިޓިގޭޓް ކުރުމަށް ގައުމީ ފެންވަރުގައި ހިރާސްތައް އެކުލަވާލެވިފައި ގޮތުގެ އެސެސްމެންޓެއް ހަދައި އިސްލާހީ ފިޔަވަޅު އެޅުން\nއެފްއައިޔޫގެ ފަންނީ ގާބިލްކަން އިތުރުކުރުން\nއެފްއައިޔޫ އަށް އެނަލިޓިކަލް ޓޫލްސް ހޯދުމަށް ބަޖެޓް ފޯރުކޮށްދިނުން\nރައީސް ނަޝީދަށް އޮތް ތްރެޓާއި އެއް ފެންވަރަކަށް އެމަނިކުފާނުގެ ސެކިއުރިޓީ ހަމަޖެއްސުން\nޑިފެންސް އިންޓެލިޖެންސް ސާރވިސްގެ ތްރެޓް އެސެސްމެންޓްތަކަށްފަހު ދޭ ރެކޮމެންޑޭޝަންތައް ތަންފީޒްކުރުން\nރައީސް ނަޝީދުގެ ކްލޯސް ޕްރޮޓެކްޝަން ޓީމަށް ގަވާއިދުން ޝެޑިއުލް ކުރެވިގެން 'ރިފްރެޝަރ' ތަމްރީން ދިނުން\nރައީސް ނަޝީދު ގެކޮޅުގައި އުޅުއްވާ ވަގުތުތަކާއި އަދި ނޫޅުއްވާ ވަގުތުތައް ހިމެނޭ ގޮތަށް، އެކްސެސް ކޮންޓްރޯލް ކޮށް، ހަތިޔާރާއެކު 24 ގަޑިއިރު ފޯރިމެރުން\nރައީސް ނަޝީދުގެ ގެކޮޅު ސަރަހައްދު ސީސީޓީވީއާއެކު މޮނިޓަރ ކުރުން\nރައީސް ނަޝީދުގެ ގެކޮޅުގެ އިވެކިއޭޝަން ޕްރޮސީޖަރޒް ކަނޑައަޅައި، އެ ޕްރޮސީޖަރތަކާއި ގުޅޭގޮތުން ކްލޯސް ޕްރޮޓެކްޝަން ޓީމްތައް ތަމްރީންކުރުން\nރައީސް ނަޝީދަށް ހިމާޔަތާއި ރައްކާތެރިކަން ފޯރުކޮށްދިނުމަށްޓަކައި ފުލުހުންގެ އެހީތެރިކަން ހޯދަން ޖެހިއްޖެ ހާލަތުގައި ފުލުހުންގެ އެހީތެރިކަން ހޯދުން\nރައީސް ނަޝީދު ބޭނުންކުރައްވާ ކާރުކޮޅަކީ އާމާރޑް ކާރުކޮޅެއްކަން ކަށަވަރުކޮށް، ކާރުކޮޅު ބޭނުންކުރެއްވުމުގެ ކުރިން އޭގެ ހާލަތު ރަނގަޅަށް ބެލުން\nރައީސް ނަޝީދުގެ ކްލޯސް ޕްރޮޓެކްޝަން ޓީމުގައި އީއޯޑީ ތަމްރީން ފުރިހަމަކޮށްފައިވާ ފަރާތްތައް ހިމަނައި، އެ ޓީމަށް ބޭނުންވާ ވަސީލަތްތައް ފޯރުކޮށްދިނުން\nރައީސް ނަޝީދުގެ ކްލޯސް ޕްރޮޓެކްޝަން ޓީމުގައި ހިމެނޭ ފަރާތްތަކަކީ ޑިފެންސް އިންޓެލިޖެންސް ސާރވިސް އަދި ފުލުހުން ވެޓްކޮށްފައިވާ ބަޔެއްކަމަށް ލާޒިމްކުރުމާއި އެފަރާތްތައް އަހަރަކު އެއް ފަހަރު ވެޓްކުރުން.\nމި ރިޕޯޓްގައި ބަޔާންކޮށްފައިވާ ރެކޮމެންޑޭޝަންތައް ތަންފީޒްކުރުމަށް ބަހުސްގައި ވާހަކަ ދެއްކެވި މެމްބަރުން ވަނީ ގޮވާލައްވާފައެވެ.\nމި އިންކުއަރީގެ ބައްދަލުވުންތައް ކުރިޔަށް ގެންގޮސްފައިވަނީ ސިއްރު ބައްދަލުވުންތަކެއްގެ ގޮތުގައެވެ. މި އިންކުއަރީ ކުރިޔަށް ގެންގޮސްފައިވަނީ 17 މެއި 2021 ގައި ބޭއްވި މަޖިލިސް ޖަލްސާގައި އިގްރާރު ވެފައިވާ ގޮތަށް 241 ކޮމިޓީގެ އިސް ނެގުމަށެވެ. މިއީ މިފަދަ މައްސަލައެއްގައި މަޖިލީހުން އިންކުއަރީއެއް ކުރިޔަށް ގެންދިޔަ ފުރަތަމަ ފަހަރެވެ.


Rail Staion'gai lavakee Ranu'ah Salman flat'eh hadiyaa kohfi\nރެެއިލް ސްޓޭޝަންގައި ލަވަކީ ރަނޫ އަށް ސަލްމާން ފްލެޓެއް ހަދިޔާ ކޮށްފި\nސަލްމާނުގެ ފިލްމަކަށް ލަވައެއް ކިޔުމުގެ ފުރުސަތު ވަނީ ލިބިފައި\nކ. މާލެ | 29 އޯގަސްޓް 2019 | ބުރާސްފަތި 18:02 | 6,265\nރަނޫ މޮންޑަލް ހިމޭޝް ރޭޝްމިއާ އެކު - އާކައިވް\nއިންޑިއާގެ އައްސާމް ސްޓޭޓްގެ ރެއިލްވޭ ސްޓޭޝަން ގައި ލަވައެއް ކިޔައިގެން އިންޓަނެޓުން މަޝްހޫރުކަން ހޯދީ ރަނޫ މޮންޑަލް އަށް ސަލްމާން ހާން ފްލެޓެއް ހަދިޔާކޮށްފިއެވެ.\nއޭނަ ވަނީ ތަފާތު ގިނަ ރިއަލިޓީ ޝޯ ތަކާ ލަވަކިޔުމުގެ ޕްރޮގްރާމް ތަކުގައި ބައިވެރިވުމުގެ ފުރުސަތު ލިބިގެނަ ދިޔައެވެ. އެގޮތުން އޭނާ މިހާރު ދަނީ އިންޑިއާގެ "ސުޕާސްޓަރ ސިންގަރ"ގައި ބައިވެރިވެ ވާދަ ކުރަމުންނެވެ.\nރަނޫ ލަވަކިޔާ ވީޑިއޯ އެންމެ ފުރަތަމަ ޝެއަރ ކޮށްފައިވަނީ ފޭސްބުކްގެ "ބަރްޕެޓާ ޓައުން ދަ ޕްލޭސް އޮފް ޕީސް' ގައި ޖުލައި މަހުގެ 28 ވަނަ ދުވަހުއެވެ. އެ ވީޑިއޯއަށް ވނީ ދެ ދުވަހުގެ ތެރޭގައި ދެ މިލިއަނެއްހާ ވިއުސް ލިބިފައެވެ.\nއިންޑިއާގެ މަޝްހޫރު ލަވަކިޔުންތެރިޔާ ލަތާ މަންގޭޝްކަރުގެ ''އެކް ޕިޔާރުކާ ނަގްމާހޭ'' ލަވަކިޔައިގެން އާއްމުންގެ ހިތް އަތުލައިގަތް ރަނޫ މޮންޑަލް އަށް ހިމޭޝް ރެޝަމިއްޔާ ވަނީ އޭނާގެ ފަހުގެ ފިލްމު "ހެޕީ ހާރޑީ އެންޑް ހީރް" ގެ ލަވައެއް ކިޔުމުގެ ފުރުސަތު ދީފައެވެ. ސޯޝަލް މީޑީއާގައި ގިނަ ބަޔަކު ދަނީ ރަނޫގެ އަޑަށް ތައުރީފުކޮށް އޭނާއަށް މި ފުރުސަރު ދިނީތީވެ ހިމޭޝް އަށް ވެސް ތައުރީފް ކުރަމުންނެވެ. ރަނޫ ރިކޯޑް ކޮށްފައިވަނީ "ތޭރީ މޭރީ ކަހާނީ" ނަމަކަށް ކިޔާ ލަވައެވެ.\nރިޕޯޓްތައް ބުނާ ގޮތުން ސަލްމާން ވަނީ މުމްބާއިން ރަނޫ އަށް 55 ލައްކަ ރުޕީސްގެ ފްލެޓެއް ހަދިޔާކޮށްފައެވެ. ސަލްމާނުގެ ''ދަބަން 3'' ފިލްމަށް ލަވައެއް ކިޔާލުމުގެ ފުރުސަތު ރަނޫ އަށް ލިބިފައިވާ ކަމަށްވެސް ރިޕޯޓްތައް ބުނެއެވެ.


ދައުލަތުގެ މާލިއްޔަތު އަމިއްލަ ޖީބަށް މަންފާވާ ގޮތަށް ބަހާ ހުސް ކޮށްފި: އަދުރޭ | | Sangu News\nދައުލަތުގެ މާލިއްޔަތު އަމިއްލަ ޖީބަށް މަންފާވާ ގޮތަށް ބަހާ ހުސް ކޮށްފި: އަދުރޭ\n9 އޮކްޓޯބަރ 2019 - 11:50\nމިނިސްޓަރ އޮފް ފިނޭންސް އިބްރާހިމް އަމީރު އަދި ޕްރޮގްރެސިވް ނޭޝަނަލް ކޮންގްރެސްގެ ރައީސް އަބްދުލް ރަހީމް އަބްދުﷲ (އަދުރޭ): ފޮޓޯ ގޫގުލް\nރައީސް އިބްރާހިމް މުހައްމަދު ސާލިހް ގެ ސަރުކާރުން ބައެެއް މީހުންގެ އަނގަ މަތީ މަލަން އަޅާފައި ވެރިކަމަށް 1 އަހަރު ނުވަނީސް ދައުލަތުގެ މާލިއްޔަތު އަމިއްލަ ޖީބަށް މަންފާވާ ގޮތަށް ބަހާ ހުސް ކޮއްފި ކަމަށް ޕީޕަލްސް ނޭޝަނަލް ކޮންގްރެސްގެ ރައީސް އަބްދުލް ރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ ކުރެއްވި ޓުވީޓެއްގައި ވަނީ ދައުލަތުގެ މާލިއްޔަތު އަމިއްލަ ޖީބަށް މަންފާވާ ގޮތަށް ބަހާ ހުސް ކޮއްފި ކަމަށް ދެކެވޭ ވާހަކައިގެ ހަގީގަތް ހާމަކޮށް ދެއްވުމަށް ކަމާ ބެހޭ ފަރާތްތަކަށް ގޮވާލައްވާފައެވެ.\nބެލެވޭ ގޮތުގައި އަދުރޭ މިގޮތަށް ވިދާޅުވެފައިވަނީ ބަދަލުގެ ގޮތުގައި 55 މިލިޔަން ޑޮލަރު ދިނުމަށް ނޫމަޑި ރިސޯޓް އެންޑް ރެޒިޑެންސްއިން ނިންމާފައިވާކަމަށް ފިނޭންސް މިނިސްޓަރ އިބްރާހިމް އަމީރު ވިދާޅުވުމުންނެވެ. މިނިސްޓަރ ވިދާޅުވެފައިވަނީ ކުރީގެ ސަރުކާރުން ކޮންޓްރެކްޓުތައްް ހިންގާފައި ހުރިލެށް ދޯދިޔާކަމުން އާބިޓްރޭޝަންގެ އެތައް މައްސަލަތަކެއް އާ ސަރުކާރުން ހަވާލުވީ އިރުވެސް ބޭރުގެ އެތައް ގައުމެއްގައި ކުރިޔައްދާކަމަށެވެ.\nމީގެ ތެރޭގައި ނޫމަޑިން ނެދަލޭންޑްސްގެ ޕާމަނަންޓް ކޯޓް އޮފް އާބިޓްރޭޝަނަށް ހުށަހަޅާފައި މައްސަލާއިގެ ދެބަސްވުން ހައްލު ކޮއްފައި ވަނީ ބަދަލުގެ ގޮތުގައި 55 މިލިޔަން ޑޮލަރު ދިނުމަށް އެެއްބަސް ވެގެންނެވެ.\nމީގެ އިތުރުން ކުރީގެ ސަރުކާރުން އުވާލި އެމްއާރްޑީސީއިން ކޮންޓްރެކްޓަރުން ލައްވާ މަސައްކަތް ކުރުވާފައި މަސައްކަތްތަކަށް ފައިސާ ދައްކާފައިނުވާތީ 26.1 މިލިއަން ރުފިޔާ ދައްކާފައި ވާނެކަމަށްވެސް މިނިސްޓަރ އަމީރު ވިދާޅުވިއެވެ.


ދޮގު ހަދާމީހާއަށް އެކަން ބައްޔަކަށްވެ ހުއްޓައިނުލެވޭ ހިސާބަށްދާނެ: މުފްތީ އިސްމާޢީލް މެންކް\nދޮގުހަދާނަމަ އެމިހާއަށް އެކަން ބައްޔަކަށްވެ ހުއްޓައިނުލެވޭ ހިސާބަށް ކަންކަން ދާނެ ކަމަށް މުފްތީ އިސްމާޢީލް މެންކް ވިދާޅުވެއްޖެއެވެ.\nދޮގު ހެދުމުގެ ނުބައިކަމާއިބެހޭގޮތުން ދަރުސް ދެއްވަމުން މުފްތީ ވިދާޅުވީ ދޮގެއް ހަދައިފިނަަމަ އެދޮގު އައިސް އިންސާނާ ވަށައިލާނެ ކަމަށާއި އެހެން ކަމުން އެދޮގުން ސަލާމަތް ނުވެވިގެން އުޅެން ހަދައިގެން އެތައް ގިނަ އިތުރު ދޮގުތައް ހަދަންޖެހޭނެ ކަމަށެވެ.\nމުފްތީ ވިދާޅުވީ ދެ ދުނިޔޭގައިވެސް ދިންނެވުން އޮތީ ދޮގުހެދުމުން ސަލާމަތްވެ ތިބެގެން ކަމަށެވެ.\nމުފްތީ ވިދާޅުވީ ދޮގު ހެދުމަކީ މުނާފިޤުންގެ ސިފައެއް ކަމަށާއި މުނާފިޤުންނަކީ ގެއްލެނިވެގެންވާ ބައެއް ކަމަށެވެ. "ދޮގުހަދާ މީހާ ދޮގުހަދަމުން ގޮސް އެމީހާގެ ނަން ﷲގެ ޙަޟްރަތުގައި އޮންނަ ދޮގުހަދާ މީހުންގެ ދަފްތަރުގައި ލިޔެވެންދެން ދޮގު ހަދާނެ. ނަމަވެސް އެއީ އެއްވެސް މުސްލިމަކު އެދޭނެ ގޮތެއް ނޫން. ކޮންމެ މުސްލިމަކުވެސް ބޭނުންވާނީ މާތް މީހުންގެ ދަފްތަރުގައި އެމީހާގެ ނަން ލިޔެވެން. ދޮގުހަދާ މުނާފިޤުންގެ ދަފްތަރުގައި ލިޔެވޭކަށް ބޭނުމެއް ނުވާނެ."\nމުފްތި ވިދާޅުވީ ދޮގު ހަދަން އާދަވެފައިތިބޭ މީހުން ﷲގެ ނަންފުޅު ބޭނުންކޮށްގެންވެސް ދޮގުހަދަންޖެހިލުންނުވާ ކަމަށެވެ. "ކިތަންމެ އާދައިގެ ކަމެއްގައި ނަމަވެސް ބުނާނެ ﷲ ގަންދެމޭ. ކީީރިތި ޤްރްއާން ގަންެދެމޭ. މިހެން ގޮސް ކިޔުނުހައި އެއްޗެއް ކިޔޭނެ."\nމުފްތީ ވިދާޅުވީ ތެދުބަހުން ވާހަކަދައްކާ މީހުންނަށް މީސްތަކުން އިތުބާރު ކުރާނެ ކަމަށާއި ދުލުން ބުނާ ކޮންމެ ބަހަކާއި ގުޅުވައިގެން ﷲ ގަންދީ ހުވާކުރަން ނުޖެހޭނެ ކަމަށެވެ.\nމުފްތީ ވިދާޅުވީ މީސްތަކުން ދޮގިހަދާ ސަބަބުތައް ކީރިތި ޤްރްއާނުގައި ﷲ ބަޔާންކުރައްވަވާފައިވާ ކަމަށާއި އެއިގެ ތެރެއިން އެއް ސަބަަބަކީ ތިމާއަކީ އެހެން މީހުންނަށްވުރެ މަތީ މީހެއްކަން އެންގުން ކަމަށެވެ.\n"ކަލެއަށް ލިބޭ އާމްދަނީ އާއިމެދު މީހަކު ސުވާލުކޮށްފާނެ. ދޮގުހަދައި ބޮޑެތި އަދަދުތައް ނުބުނޭ. އަސްލު އަދަދު ބުނޭ. އެއިރުން ﷲ ކަލެއަށް ޞަދަޤާތް ދެއްވަވާނީ. ނޫނީ އެއީ ކަލެއާއިބެހޭ ކަމެއް ނޫން ކަމަށް ބުނެ މަޑުންހުރޭ."\nމުފްތީ ވިދާޅުވީ ދޮގުހަދާ މީހުން ދައްކާ ވާހަކައަށް ސަމާލުކަންދީ އެމީހުން ހަދާ ދޮގުތައް އަޑުއަހަނީވެސް ދޮގު ހެދުމަށް ޝައުޤުވެރިކަން ހުންނަ، ދޮގުހަދަން ބޭނުންވާ މީހުން ކަމަށެވެ. "ދޮގު ހެދުމަކީ ﷲ ހަރާމް ކުރައްވަވާފައިވާ ކަމެއް. ވީއިރު ކީއްކުރަންތޯ އަޅުގަނޑުމެން ދޮގު ހަދާމީހުންގެ އަޑުއަހަންވީ. އެކަމަށް ސަމާލުކަންދޭންވީ؟"\nމުފްތީ ވިދާޅުވީ މިފަދަ ހުރިހައި ކަންކަން ކީރިތި ޤްރްއާނުގެ އާޔަތްތަކުން އެނގެން އެބަހުރި ކަމަށާއި ބޭނުންވަނީ ކީރިތި ޤްރްއާން މުރާޖަޢާކޮށް ކަންކަން އޮޅުންފިލުވާނެ ހިތްވަރު ކަމަށެވެ.\nމުފްތީ ވިދާޅުވީ ކަމަކާއިމެދު ވިސްނައި ދަސްކުރަން ބޭނުންމީހާ، އެމީހާ ބޭނުންވާ މައުޟޫއު ޚިޔާރުކޮށް ކީރިތި ޤްރްއާނުން ތަފްޞީލު ހޯދަން މަސައްކަތްކޮށްފިނަމަ އެއީީ ކޮންމެ މައުޟޫއެއް ނަމަވެސް ތަފްޞީލު ލިބޭނެ ކަމަށެވެ. އަދި އެއީ ކީރިތި ޤްރްއާނަކީ ﷲގެ މަތިވެރި މުޢުޖިޒާތެއްކަމުގެ ހެކިތަކުގެ ތެރެއިން ހިމެނޭ ކަމަށެވެ.


“ Mulhi Male’ Akee Bodu Construction Site Eh” - Vaguthu\n"މުޅި މާލެއަކީ ބޮޑު ކޮންސްޓްރަކްޝަން ސައިޓެއް"\nދިވެހިރާއްޖޭގެ ވެރިރަށް، މާލެއަކީ ބޮޑު ކޮންސްޓްރަކްޝަން ސައިޓެއް ކަމަށް މިނިސްޓަރ އޮފް ނޭޝަނަލް ޕްލޭނިން އެންޑް އިންފްރާސްޓަކްޗަރ މުހައްމަދު އަސްލަމް ވިދާޅުވެއްޖެއެވެ.\n"އިމާރާތްކުރުމުގެ ގަވާއިދާ ގުޅޭ މަސައްކަތު ބައްދަލުވުން" ފެއްޓަވައިދެއްވާ ބައިވެރިންނާ މުޚާޠަބުކޮށް އަސްލަމް ވިދާޅުވީ، ރާއްޖޭގައި އިމާރާތް ކުރުމުގެ ދާއިރާ އެތައް ތަނަކުން ފުޅާވެގެން ގޮސްފައިވާއިރު، ސަލާމަތީ ކަންކަން ހުރީ އެންމެ ރަނގަޅަށް ނޫން ކަމަށެވެ.\n"މުޅި މާލެއަކީ ބޮޑު ކޮންސްޓްރަކްޝަން ސައިޓެއް، ހުޅުމާލެވެސް ކޮންސްޓަރަކްޝަން ސައިޓަކަށް ވަމުންދަނީ." އަސްލަމް ވިދާޅުވިއެވެ.\nއަސްލަމް ވިދާޅުވީ، ތަންކޮޅެއް ކުރިން މާލޭގައި ތަންކޮޅެއް މަދުން މިޒާތުގެ މަސައްކަތް ކުރަމުންދިޔައިރު، ރެގިއުލޭޝަނެއް ނެތި ސަރުކާރު އޮފީހެއްގައި ސްޕަވައިޒްކުރަން ތިބޭ ބަޔަކު ގޮސްފައި އެކަންތައްތައް ރެގިއުލޭޓް ކޮށްލި ނަމަވެސް، މިހާރު އެއަށްވުރެ މާ ގިނައިން، މާ ގިނަ މަސައްކަތް ހިނގަމުންދާ ކަމަށާއި، ޤާނޫނާއި ގަވާއިދުތަކުގެ ތެރެއިން ނޫނީ މިހާރު އެކަންކަން ބެލެހެއްޓެން ނެތް ކަމަށެވެ.\n"އަޅުގަނޑުމެން އެންމެންނަށްވެސް އެނގޭ އެތަންތަނުގެ ސޭފްޓީ ހުންނަނީކީ އެންމެ ރަނގަޅަކަށް ނޫންކަން. މަސައްކަތްތައް ކުރެވެނީކީ އާއްމުންނަށް އޮންނަ ރައްކާތެރިކަމާއި، ތަނުގައި މަސައްކަތް ކުރާ މީހުންގެ ސޭފްޓީއާއި ސްޓޭންޑަރޑް ހުންނަނީކީ އެންމެ ރަނގަޅަކަށް ނޫންކަން." އަސްލަމް ވިދާޅުވިއެވެ.\nއަސްލަމް ވިދާޅުވީ، ސަރުކާރުގައި ތިބި ސިވިލްސަރވަންޓުންނަށްވުރެ، މިކަމުގައި އުޅެ ތަޖުރިބާ ލިބިހުރި ބޭފުޅުން މަސައްކަތު ބައްދަލުވުމުގައި ކޮންސްޓްރަކްޝަން ދާއިރާގެ ބައިވެރިންގެ ތެރޭގައި އެބަތިއްބެވިނ ކަމަށާއި، އެބޭފުޅުންގެ އިންޕުޓާ އެކީގައި ތިން ދުވަހުގެ ތެރޭގައި އެންމެންނަށް ގަބޫލުކުރޭ ފެންވަރަކަށް ހުރި ޤާނޫނުތަކެއް ގަވާއިދުތަކެއް ހެދިގެން އަންނާނެކަމަށް އުއްމީދު ކުރައްވާ ކަމަށެވެ.\nއަސްލަމް މިހެން ވިދާޅުވިއިރު، އިމާރާތްކުރުމުގެ ޤާނޫނުގެ ދަށުން 13 ގަވާއިދެއް ހަދަންޖެހެއެވެ. އޭގެ ތެރޭގައި އިމާރާތް ކުރުމުގެ ހުއްދަ ދޫކުރާ އިދާރާތައް ރަޖިސްޓަރީ ކުރުމުގެ ގަވާއިދާއި، އިމާރާތް ކުރުމުގެ ދާއިރާގައި މަސައްކަތް ކުރައްވާ ފަންނުވެރިންގެ ގަވާއިދާއި، އިމާރާތް ކުރުމުގެ ޤާނޫނުގެ ދަށުން ނިންމާ ކަންކަން އިސްތިއުނާފް ކުރުމުގެ ގަވާއިދާއި، އިމާރާތްކުރުމުގެ ތަކެތި ޓެސްޓްކުރާ ފަރާތްތަކުގެ ގަވާއިދު އަދި އިމާރާތް ކުރުމުގެ ފަންނީ އަދި ޓެކްނިކަލް ދާއިރާތަކުގެ އިލްމީ ޕްރޮގްރާމްތަކުގެ ގަވާއިދު ހިމެނެއެވެ.\nމީގެ އިތުރުން އިމާރާތްކުރުމަށް ބޭނުންކުރާ ތަކެތި އެތެރެކުރުމާއި އުފެއްދުން ކޮންޓްރޯލް ކުރުމުގެ ގަވާއިދާއި، ޕްލޭނިންގ ގަވާއިދެއް ނެތް ރަށްރަށް ނުވަތަ ފަޅުތަކުގައި އިމާރާތްކުރަންވީ ގޮތުގެ ގަވާއިދު އަދި އިމާރާތް ކުރުމުގެ އަމަލޯ މަސައްކަތް ކުރާ ފަރާތްތަކުގެ ގަވާއިދުގެ އިތުރުން އިމާރާތްކުރުމުގެ ދާއިރާއާއި ގުޅޭ ޖަމްއިއްޔާތަކުގެ ގަވާއިދުވެސް ހިމެނެއެވެ.\nދާއިރާގެ ފަންނުވެރިންނާއި، ތަޖުރިބާކާރުން އަދި މިނިސްޓްރީ ހިމެނޭހެން ތިން ދުވަހަށް މާލޭގައި ބާއްވާ މަސައްކަތު ބައްދަލުވުމުގައި މި ގަވާއިދުތައް އެކުލަވާލުމަށް ބޭނުންވާ މަޢުލޫމާތު އެއްކުރުމުގެ އިތުރުން މަޝްވަރާތައް ކުރުމަށް ހަމަޖެހިފައިވާކަމަށް އެ މިނިސްޓްރީން ވިދާޅުވެއެވެ.\nސަރުކާރުން އަމާޒު ހިފާފައިވަނީ މި ހުރިހާ ގަވާއިދެއް ނިންމައި އަންނަ ފެބުރުވަރީ މަހުގެ 15 ވަނަ ދުވަހުގެ ކުރިން ގެޒެޓުގައި ޝާއިއު ކުރުމަށެވެ.\nޖެނުއަރީ 17, 2019 10:30


ރައީސް ނަޝީދުގެ ދަތުރުފުޅާއި އެކު މެދު ރާއްޖެތެރޭގެ ކެމްޕެއިނަށް އިތުރު ހަލުއިކަމެއް ލިބިގެންދާނެ – Maldivian Democratic Party\nރައީސް ނަޝީދުގެ ދަތުރުފުޅާއި އެކު މެދު ރާއްޖެތެރޭގެ ކެމްޕެއިނަށް އިތުރު ހަލުއިކަމެއް ލިބިގެންދާނެ\nލިޔުނީ: ލުޝާން ސަޢީދު\nދިވެހިރައްޔިތުންގެ ޑެމޮކްރެޓިކް ޕާޓީ (އެމްޑީޕީ)ގެ ރިޔާސީ ކެންޑިޑޭޓް މާދަމާ މެދުރާއްޖެތެރެއަށް ފައްޓަވާ ދަތުރުފުޅާއެކު، މެދުރާއްޖޭތެރޭގެ ކެމްޕެއިނަށް އިތުރު ހަލުއިކަމެއް ލިބިގެންދާނޭ ކަމަށް ރީޖަނަލް ކޯޑިނޭޓަރ އަދި ރައީސް ނަޝީދު ސަރުކާރުގެ ފޮރިން މިނިސްޓަރ އަޙުމަދު ނަސީމް ވިދާޅުވެއްޖެއެވެ.\nރައްޔިތުންގެ ތަނަވަސްކަމާއި، ރާއްޖޭގެ ތަރައްޤީއަށްޓަކައި އެމްޑީޕީއިން އެކުލަވާލި ތަރައްޤީގެ ތަސައްވުރުތަކާއި، ރައްޔިތުންނަށް ވީ ވަޢުދުތައް ރައްޔިތުން ބަލައިގަތް މިންވަރު ދެނެގަތުމަށްކުރާ މި މަސައްކަތުގައި މާދަމާ ދަތުރުފުޅު ފައްޓަވާނީ ބ އަދި ޅ. އަތޮޅަށެވެ.\nމި ދަތުރުކީ “ދޭތިން ފަހެތި” ކެމްޕެއިންގެ މައުލޫމާތު ސެޝަންތަކާ ޙާއްސަ ޖަލްސާތަކާ، އަދި ހުރިހާ ރައްޔިތުންނަށް ސީދާގޮތުގައި ބައިވެރިވެވޭގޮތަށް ހުޅުވާލެވިފައިވާ އިޖެތިމާއީ އީދެއްގެގޮތުގައި އެމްޑީޕީއިން ސިފަކުރެއެވެ.\nރައީސް ނަޝީދަށާއި އެމްޑީޕީގެ ވަފުދަށް ހޫނު މަރުޚަބާއެއް ދެންނެވުމަށް ރަށްތަކުން ދަނީ ރަން ރީނދޫ ކުލައިން ރަށުތެރެ ޒީނަތްތެރި ކުރަމުންނެވެ. އަދި ބައެއް ރަށްތަކުގައި އެމްޑީޕީގެ ހަރުގެތައް ނިންމުމުގެ މަސައްކަތް ވެސް ދަނީ ޖޯޝާއި، ފޯރީގައި އަވަދިނެތި ކުރަމުންނެވެ.\nމި ދަތުރުގައި ބާއްވާ “ދޭތިން ފަހެތި” ކެމްޕެއިންގެ މަސައްކަތުބައްދަލުވުންތަކުގައި ރައީސް ނަޝީދު ބައިވެރިވެ ވަޑައިގެން، ބައިވެރިންނަށް މަޢުލޫމޫތު ހިއްސާކުރައްވާނެއެވެ. އެ މަސައްކަތުބައްދަލުވުންތަކުގައި ބައިވެރިވެވަޑައިގަންނަވާނީ، ދާއިރާ ތަމްސީލް ކުރައްވާ މަޖިލީހުގެ މެމްބަރު، ކައުންސިލް މެމްބަރުން، ގޮފިތަކުގެ ރައީސުން، އަންހެނުންގެ ކޮމެޓީ، “ވަޢުދާ ހިނގުން” ދޮރުން ދޮރަށް ހިނގާ ޓީމުތަކުން، ޖަގަހަ ކޯޑިނޭޓަރުން، ބްލޮކް އެޖެންޓުން އަދި ހައުސް އެޖެންޓުންނެވެ.


Ensis factory ge dhalhu mas anna mahu baazaarah\nއެންސިސް ކުންފުނިން ހުޅުމާލޭގައި ހަދާފައިވާ ދަޅު މަސް ފެކްޓްރީގެ ބައެއް މެޝިންތައް- އަހުމަދު ޝުރާއު | އަވަސް\nހުޅުމާލޭގައި އެންސިސް ކުންފުނިން ހަދާފައިވާ ދަޅު މަސް ފެކްޓްރީ އަންނަ މަހު ހުޅުވައި، މަސް ދަޅު ބާޒާރަށް ނެރޭނެ ކަމަށް އެ ކުންފުނިން ބުނެފި އެވެ.\nއެންސިސް ކުންފުނީގެ މެނޭޖިން ޑިރެކްޓަރު މުހައްމަދު ވަސީމް އަވަސް އަށް ވިދާޅުވީ އަންނަ މަހުގެ ތިން ވަނަ ހަފުތާގައި ދަޅު މަސް މާކެޓަށް ނެރެވޭނެ ކަމަށެވެ. އަދި ދަޅު މަހުގެ އަގު ބާޒާރާ އެއް އަގެއްގައި ލިބެން ހުންނާނެ ކަމަށް އޭނާ ވިދާޅުވި އެވެ.\n"އިރާދުކުރެއްވިއްޔާ އޮކްޓޫބަރު މަހު އެކްސްޕޯޓް ކުރަން ވެސް ފަށާނެ. މިއާއެކު ރާއްޖޭގެ ބާޒާރަށް ވެސް ނެރޭނެ. މިހާރު ޓެސްޓިންތައް ވެސް ޖައްސާ ނިމިފައި ވަނީ،" ވަސީމް ވިދާޅުވި އެވެ.\nޔޫރަޕާއި ދުނިޔޭގެ އެކި ބާޒާރު ތަކަށް މަސް ބޭރު ކުރާ ގޮތަށް ހަދާ މި ފެކްޓްރީ ތަރައްގީ ކުރަމުން ގެންދަނީ މަސް ފިނި ކުރަން ހާއްސަ 1،500 މެޓްރިކް ޓަނުގެ ކޯލްޑް ސްޓޯރޭޖްއަކާއެކުގަ އެވެ. މިތަން ފަރުމާ ކޮށްފައިވަނީ ފިނި ކޮށާރުގެ ފަސް ކޮށާރު ހުންނަ ގޮތަށެވެ. އަދި މި ފެކްޓްރީއަށް މަސް ކިރުވަން އަންނަ ދޯނި ފަހަރަށް އެއް ފަހަރާ 20 ދޯނި ފަހަރަށް މަސް ކިރުވޭނެ އެވެ.\nވަސީމް ކުރިން ވިދާޅުވި ގޮތުގައި މި ފެކްޓްރީގެ ކޯލްޓް ސްޓޯރޭޖް، ފަސް ބަޔަކަށް ހެދުމުގެ މައިގަނޑު ބޭނުމަކީ މުޅިތަން އެއް ފަހަރާ ޖެއްސުމުގެ ބަދަލުގައި މަސް ލިބޭ ވަރަކަށް ބައިތައް ވަކިން އޮޕަރޭޝަންގައި ބާއްވާށެވެ.\nގާތްގަނޑަކަށް 15 މިލިއަން ޑޮލަރު އިންވެސްޓްކޮށްގެން އެންސިސް ފިޝަރީޒުން ހުޅުމާލޭގައި ހަދާ މަސް ފެކްޓްރީ ހުޅުވާއިރު، އެތަން ވެގެންދާނީ ރާއްޖޭގައި ދަޅު މަސް ބަންދު ކުރަން ހުޅުވާ ތިންވަނަ ފެކްޓްރީ އަށެވެ. މިހާރު ފެކްޓްރީ ހިންގަނީ ސަރުކާރު ކުންފުނި މިފްކޯގެ ފެލިވަރާއި ހޮރައިޒަންގެ މާންދޫ ގަ އެވެ.


މަޒްމޫނު | އަދަބާއިޘަޤާފަތް | Page 2\n03 ނޮވެމްބަރު 2006\nއ.ދ ގެ ނިމިގެން ދިޔަ ޖަލްސާގައި ދިވެހި ރާއްޖޭގެ ޖުމުހޫރިއްޔާގެ ރައީސް، އަލްއުސްތާޛު މައުމޫނު ޢަބްދުލް ޤައްޔޫމު ތަޤުރީރުކުރެއްވީ ދިވެހި ބަހުންނެވެ. މިވާހަކަ އަޑު އިވުމުން ވަރަށް އުފާވިއެވެ. އުފާ ނުވާންވީ ކީއްވެތޯއެވެ.\nވަރަށް ކުރިން، ދާދި ކުޑައިރު، ގޭގައި އޮތް ތިލެޔޮ ފުޅިއެއްގައި، ތާނަ އަކުރުން ''ތިލެޔޮ'' ޖަހާފައި އޮތްތަން ފެނުމުން ވެސް އުފާވިއެވެ. އޭގެ ފަހުން ވިސާކާ ސައިބޯންޏެއްގައި ދިވެހި އަކުރުން ލިޔެފައި އޮއްވާ ވެސް ފެނުނެވެ. މިހާރު އ.ދ ގައި ރައީސް ދިވެހި ބަހުން ތަގުރީރުކުރެއްވީއެވެ.\nތާރީޚު ރޮލުންކާ ރަންނަމާރީންގެ ވާހަކަ\n03 އޮކްޓޯބަރު 2006\nރާއްޖެ އިސްލާމްވީ ގޮތާ މެދު ކިޔޭ ރަންނަމާރި ވާހަކައަކީ އެންމެން ދަންނަ ވާހަކައެކެވެ. މިއީ ފުލޯކުވާހަކައެއްކަމުގައި ބުއްދިވެރިން ބުނެއެވެ. ތާރީޚް ޢިލްމުވެރިން އެވާހަކަ ހިމަނުއްވާފައި އޮންނަނީ ދިވެހި ޘަޤާފަތުގައި ހިމެނޭ ފޯކްލޯރު ތަކުތެރޭގައެވެ.\nމިފަދަ ފުލޯކު ވާހަކަތަކަކީ އެކި އެކި ތަންތާގެ ޤަދީމީ ތާރީޚު ލިޔުއްވާ ޢިލްމުވެރިން އެތަންތާގެ މުސްކުޅިންގެ ދުލުން ނަޤުލުކުރާ އެއްޗެއްސެވެ. އެއީ އެ ވާހަކަތަކަކީ ޙަޤީޤަތެއްކަމުގައި ބުނުމަކަށް ނޫނެވެ. އެފަދަ ވާހަކަތަކުން ވެސް ތާރީޚު ދިރާސާކުރުމުގައި މަގުތަކެއް އަލިވެދާނެކަމަށްޓަކައެވެ. މަޝްހޫރު ޠަރްވާދާ (ޓްރޯއީ) ހަނގުރާމައޭ ކިޔުނު ވާހަކައަކީ ވެސް އެ ފާޑުގެ ފޯކްލޯރެކެވެ. އެއީ އޭގެ ފަހަތުގައި ކޮންމެސް ޙަޤީޤަތްތަކެއް ފޮރުވިފައިވުން ވަރަށްވެސް އެކަށީގެންވާ ޙާދިޘާތަކެކެވެ.\n21 ސެޕްޓެމްބަރު 2006\nކުރުވާހަކައަކީ މައިގަނޑު އެއް ޙާދިސާގެ މައްޗަށް ބިނާކޮށް، ފެށުމަކާއި މައިގަނޑެއް އަދި ނިމުމެއް އެކުލެވޭގޮތަށް ލިޔާލިޔުމެކެވެ. ކުރުވާހަކަ ހިމެނެނީ އުފެއްދުންތެރި ލިޔުމުގެ ތެރޭގައެވެ. ކުރުވާހަކައިގެ ދިގުމިން ތަފާތު ލިޔުންތެރިން ކަނޑައަޅަނީ ތަފާތުކޮށެވެ. ބައެއް ލިޔުންތެރިންގެ ނަޒަރުގައި ކުރުވާހަކައެއް އެއް ފަހަރުން ކިޔައި ނިންމާލެވެން ޖެހޭނެއެވެ. މަޝްހޫރު އިގިރޭސި ލިޔުން ތެރިޔާ، އެޗް.ޖީ ވެލްސް ގެ ބަހުންނަމަ ބައިގަޑިއިރު ތެރޭ ކުރުވާހަކައެއް ކިޔާ ނިންމާލެވެން ޖެހޭނެއެވެ.\n21 މޭ 2006\nވާހަކައެއްގެ ތަޢާރަފް ނުވަތަ ރިވިއު ލިޔުން އެއީ އެ ވާހަކައެއް ފޮތް ފިހާރަތަކާ ހަމައަށް އައުމުން ނުވަތަ އަންނަން ތައްޔާރުވުމުން ވަރަށް ފޯރިއާއެކު މަޖައްލާތަކުން ކޮށްއުޅޭ ކަމެކެވެ. ބުނެވޭ ގޮތުގައި ތަޢާރަފް ނުވަތަ ރިވިއު ކުރުން އެއީ އަދަބުގެ ވަކިވައްތަރެކެވެ. ވާހަކައަށް އަދަބީގޮތުން ފާޑުކިޔުމަކީ ވާހަކައިގެ ތަޢާރަފް ލިޔުމާއި ތަފާތު ކަމެއްކަމަށް ވީނަމަވެސް، ވާހަކައިގެ ތަޢާރަފުން ފާޑުކިއުމުގެ އަސަރު ފެނެއެވެ. އެހެނީ ވާހަކައާމެދު ތަޢާރަފް ލިޔާލިޔުންތެރިޔާގެ ޚިޔާލު ހާމަކުރަމުންދާއިރު ކުރެވޭނީ ތަޢްރީފު ނުވަތަކިޔޭނީ ފާޑެވެ.\n11 މޭ 2006\nދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުން، މަލަސްގެ ބާވީސް ވަނަ އަދަދުގެ ގޮތުގައި ނެރުއްވި ''ކަނބުލޮ'' ވާހަކައަކީ ދިވެހި އަދަބިއްޔާތަށް ފަނޑުވުމެއްނެތް ޚިދުމަތްތަކެއްކުރެއްވި އަލްމަރްޙޫމް އަޙްމަދު ކާމިލްދީދީ ލިޔުއްވި ދެވަނަ ވާހަކައެވެ. އެންމެ ފުރަތަމަ ދިވެހިބަހުން ނާވިލެއް (ދިގުވާހަކައެއް) ލިޔުއްވުމުގެ ޝަރަފް ހޯއްދަވާފައިވާ އަދީބު، އަޙްމަދު ކާމިލް ދީދީ މިވާހަކަ 1934 ގައި ލިޔުއްވާފައިވާ ކަމަށް ތާރީޚް ހެކިދިން ކަމަށް ވިޔަސް އަދަބީ ދުނިޔެއަށް މިވާހަކަ ނެރެވިފައިވަނީ ލިޔުނުތާ ފަންސާސް ފަސް އަހަރުފަހުންނެވެ.\nދުނިޔޭގައި އިންސާނުން މޮށެއުޅޭ ހަހާސް ބަހުގެ ތެރެއިން ދެބައިކުޅަ އެއްބައި އުވިދާނެކަމުގެ ޑަރު ހީވާކަމުގައި، އދ ގެ ސައިންސާއި ތަރުބިއްޔަތާއި ޘަޤާފަތާ ބެހޭ ގޮފި، ޔުނެސްކޯ އިން ބުނެފިއެވެ.\nއަހަރަކު އެއްފަހަރު ފާހަގަކުރެވެމުން އަންނަ، ބައިނަލްއަޤްވާމީ ބަހުގެ ދުވަހުގެ މުނާސަބަތުގައި ވާހަކަދައްކަވަމުން، މިދިޔަ ބުދަ ދުވަހު ޔުނެސްކޯގެ ޢާއްމު ޑިރެކްޓަރު، ކުއިޝީރޯ މަތުސޫރާ ވިދާޅުވިގޮތުގައި، ބަހަކީ ފަރުދެއްގެ ވަންތަކަމާ ހަރުދަނާގޮތެއްގައި ގުޅި ލާމެހިފައިވާ އެއްޗެކެވެ.\nދިވެހި ބަހުން ދިވެހީން ވާހަކަ ނުދައްކާ ދުވަހެއް އަތުވެދާނެހެއްޔެވެ؟ ކޮންމެވެސް ލިޔުންތެރިޔަކު ލިޔެފައިވާ، ލިޔުމެއްގައި ދިވެހި ބަސް މަރުވަމުން ދާކަމަށް ބަޔާންކޮށްފައި އޮއްވާ ދުށީމެވެ. ބަސް މަރުވަމުން ދިޔުމުގެ ސަބަބެއްކަމަށް ލިޔުމުގައި ބަޔާންކޮށްފައިވަނީ، އުފެއްދުންތެރި ގޮތެއްގައި ދިވެހި ބަސްބޭނުން ކުރިޔަ ސަރުކާރުން ނުދިނުމެވެ! ލިޔުނު ލިޔުންތެރިޔާ ނޭގޭ ފަދައިން އެ ލިޔުމުގައި އެގޮތައް ލިޔެފައި އެވަނީ ކިހާ ޔަޤީންކަމެއް ލިބިގެންކަމެއްވެސް އެގޭކަށްނެތެވެ!\nޢަޤީދާއަށް ފުރައްސާރަކުރުމާއި އަދަބާއި ފަންނުގެ ކުރިބޯއްޓަށް އެރުން\n03 އެޕްރީލް 2005\nއަދަބާއި ފަންނުގައި ކޮންމެވެސް ދީނަކަށް ހަޖޫޖަހައި ފުރައްސާރަކޮށްލުމާއިއެކު އެ އަދީބެއް ނޫނީ ފަންނުވެރިއެއް އެއީ އަދަބާއި ފަންނުގައި އެންމެ އަލިގަދަ ތަރި ކަމުގައި އޮންނަނީވެފައެވެ.\nމި ފަދަ އަދީބުންނާއި ފަންނުވެރިން މަޝްހޫރުކޮށް އެއީ އެފަދަ ދެވަނައެއް ނެތްފަދަ ބަޔަކަށް ހަދާތަން އެންމެ އާއްމުކޮށް ފެންނަނީ ހުރިހާ ޢަޤީދާއަކަށްވެސް އިހުތިރާމް ކުރާކަމަށް ދަޢުވާކުރާ ގައުމުތަކުގައެވެ. ބައެއްގެ ދީނީ އިހްސާސްތަކަށް ތަދުކުރުވިޔަސް އެއީ މައްސަލައަކަށްނުވެއެވެ.\n05 މާރިޗު 2005\nބަލި މީހުންނަށް ބޭސްފަރުވާކުރުމަށްޓަކައި، ނަރުހުންނާއި ޑޮކްޓަރުންގެ އިތުރުން، ފަރުވާކުރާނެ ސާމާނުތަކާއި ބައިތިއްބާނެ އެނދުފަދަ އެއްޗެހި ހަމަކޮށްފައި ހުންނަ ތަންތަންތަނަށް ދިވެހި ބަހުގައި ''ހަސްފަތާލު'' ކިޔައެވެ. ނަމަވެސް މި ބަހަކީ އެހާ ޢާއްމުކޮށް މީހުން ބޭނުންކުރާ ބަހެއް ނޫނެވެ. ގިނަ މީހުން ބޭނުންކުރާ ނަމަކީ ''ހޮސްޕިޓާ'' އެވެ.\nމި ނަމުގެ އަސްލަކީ އިނރޭސިބަހުގައި އޮންނަ ''ހޮސްޕިޓަލް'' އެވެ. ފަހަތަށް އޮންނަ ލާމު ސުކުން ކަނޑާލުމަށް ފަހު އެ ލާމުސުކުނުގެ ކުރިއަށް އޮންނަ އަކުރުގެ ފިއްޔަށް ދަމާފައެވެ.\n26 ޖުލައި 2004\nފަހަކަށް އައިސް އިވެން ފެށި އާބަސް ތަކުގެ ތެރެއިން އެއް ބަހަކީ "ޢުމުރުފުރާއެވެ". ހަމަ ގައިމުވެސް ތަންކޮޅެއް ކުރިން އަޑުއިވުނު ބަހެއް ނޫނެވެ. ރީތި ދިވެހިބަހެކެވެ. ޢުމުރަކީ ކުރިންވެސް އަޅުގަނޑުމެން އަޑުއަހާ ބަހެކެވެ. ފުރައަކީވެސް އަޑުއަހާ ބަހެކެވެ. ދެބަސް އެއްކޮށްލުމަށް ފަހު ޢުމުރުފުރާ ކިޔުމުން '' އޭޖު ގުރޫޕް '' އޭ ނުކިޔާ ފަރުޖެހެއެވެ. ވީމާ އުފާކުރުން ޙައްޤެވެ. ނަމަވެސް "ފުރާ" ގެ މާނަ އަކީ ވެސް ލަފާކުރެވޭ ގޮތުން ހަމަ އޭޖުގުރޫޕެވެ. ދިވެހި ބަސްފޮތުގައި "ފުރާ" ގެ މާނައެއް ކަމަށް އޮންނަނީ އެއީ ޢުމުރުގެ ދައުރެއް ކަމަށެވެ. އަދި ބަސްފޮތުގައި އެހެން ނެތަސް އޭގެ މާނަ އަކީ ހަމަ އެއީ އެވެ.\nޖުމްލަ ޞަފްޙާ2ގެ 3


ރައްޔިތުންގެ މަޖިލިސް – ރައްޔިތުންގެ މަޖިލީހުގެ ރައީސް\nރައްޔިތުންގެ މަޖިލީހުގެ ރައީސަކީ ޤާނޫނުއަސާސީގެ 82 ވަނަ މާއްދާގެ ދަށުން، ރައްޔިތުންގެ މަޖިލީހުގެ މެންބަރުންގެ ތެރެއިން އިންތިޚާބު ކުރެވޭ ބޭފުޅެކެވެ. ރައްޔިތުންގެ މަޖިލީހުގެ ރައީސަކީ، ވަކި ފަރާތަކަށް ޖެހުމެއް ނެތި، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީއާއި ރައްޔިތުންގެ މަޖިލީހުގެ ގަވާއިދާއި ރައްޔިތުންގެ މަޖިލީހުގެ ނިންމުންތަކާ އެއްގޮތްވާ ގޮތުގެމަތިން، ރައްޔިތުންގެ މަޖިލީހުގެ އިދާރާއާއި ޖަލްސާތަކާއި ކޮމިޓީތަކާއި ރައްޔިތުންގެ މަޖިލީހުގެ އެންމެހައި ކަންކަން، ހިންގުމުގެ އެންމެ އިސްވެރިޔާއެވެ.\nިތުންގެ މަޖިލީހުގެ ރައީސްގެ މަގާމުގައި މިހާރު ހުންނެވީ މާމިގިލި ދާއިރާގެ މެންބަރު އަލްފާޟިލް ޤާސިމް އިބްރާހީމްއެވެ. އެމަނިކުފާނު މަޖިލީހުގެ ރައީސް ކަމަށް އިންތިޚާބުވެވަޑައިގެންނެވީ 1 ނޮވެންބަރު 2018 ގައި ބޭއްވުނު 18 ވަނަ ރައްޔިތުންގެ މަޖިލީހުގެ 2018 ވަނަ އަހަރުގެ3ވަނަ ދައުރުގެ6ވަނަ ޖަލްސާގައި ރައްޔިތުންގެ މަޖިލީހުގެ ރައިސަކު އިންތިޚާބު ކުރުމަށް މެންބަރުންގެ މެދުގައި ނެގުނު ވޯޓުގައި ބައިވެރިވެވަޑައިގެންނެވި 62 މެންބަރުންގެ އަޣުލަބިއްޔަތުންނެވެ.\nއަލްފާޟިލް ޤާސިމް އިބްރާހީމް އަކީ 2009 ވަނަ އަހަރުން ފެށިގެން މިއަދާ ހަމައަށް ރައްޔިތުންގެ މަޖިލީހުގެ މެންބަރެއްގެ ގޮތުގައި މެދުނުކެނޑި ޚިދުމަތް ކުރައްވަމުންގެންދަވާ ބޭފުޅެކެވެ. އެމަނިކުފާނު ނިސްބަތްވެވަޑައިގަންނަވަނީ ޖުމްހޫރީ ޕާޓީއަށެވެ.


މިލަދުންމަޑުލު އުތުރުބުރީ ފޭދޫ ކައުންސިލް\nށ. ފޭދޫ، ދިވެހިރާއްޖެ\nކައުންސިލަށް އިންތިޚާބުވި މެންބަރުން، ކޮވިޑް-19 އާއި ގުޅިގެން އެކުލަވާލާފައިވާ ޓާސްކް ފޯހާއި ބައްދަލު ކޮށްފި\nށ. ފޭދޫ ކައުންސިލުން އިސްނަގައިގެން، ރަށުގައި ހުރި މުއައްސަސާ ތަކާއި އަދި މުހިންމު ކަންކަމާއި ގުޅިގެން ބައްދަލު ކުރަމުންދާ ފަރާތްތަކާއިއެކު ބައްވަމުންދާ ބައްދަލު ވުންތަކުގެ ތެރެއިން، ށ.\nށ. ފޭދޫ ކައުންސިލަރުން ށ. ފޭދޫ ކޮވިޑް-19ޓާސްކްފޯހާއި ބައްދަލު ކުރުން\nށ. ފޭދޫ ކައުންސިލަރުން ކައުންސިލްގެ އިދާރީ މުވައްޒަފުންނާ ބައްދަލު ކުރުން\nކައުންސިލަށް އިންތިޚާބުވި މެންބަރުން، ކައުންސިލްގެ އިދާރީ މުވައްޒިފުންނާ ބައްދަލު ކޮށްފި\nށ. ފޭދޫ ކައުންސިލުން އިސްނަގައިގެން، ރަށުގައި ހުރި މުއައްސަސާ ތަކާއިއެކު ބާއްވަމުންދާ ބައްދަލު ވުންތަކުގެ ތެރެއިން، ށ. ފޭދޫ ކައުންސިލްގެ އިދާރީ މުވައްޒަފުންނާއި ބައްދަލު ކޮށްފިއެވެ. މިބައްދަލުވުމުގައި\nށ. ފޭދޫ ކައުންސިލުން ށ. ފޭދޫ ސިއްޙީ މަރުކަޒުގެ މުވައްޒަފުންނާއި ބައްދަލުކޮށްފި\nށ. ފޭދޫ ކައުންސިލުން އިސްނަގައިގެން، ރަށުގައި ހުރި މުއައްސަސާ ތަކާއިއެކު ބާއްވަމުންދާ ބައްދަލު ވުންތަކުގެ ތެރެއިން، ށ. ފޭދޫ ސިއްޙީ މަރުކަޒުގެ މުވައްޒަފުންނާއި ބައްދަލު ކޮށްފިއެވެ. މިބައްދަލުވުމުގައި\nށ. ފޭދޫ ކައުންސިލަރުން ސިއްޙީ މަރުކަޒުގެ މުވައްޒަފުންނާ ބައްދަލު ކުރުން\nށ. ފޭދޫ ކައުންސިލުން ށ. ފޭދޫ ފެނަކަ މުވައްޒަފުންނާއި ބައްދަލުކޮށްފި\nށ. ފޭދޫ ކައުންސިލުން އިސްނަގައިގެން، ރަށުގައި ހުރި މުއައްސަސާ ތަކާއިއެކު ބާއްވަމުންދާ ބައްދަލު ވުންތަކުގެ ތެރެއިން، ށ. ފޭދޫ ފެނަކަ އިންޖީނުގޭގެ މުވައްޒަފުންނާއި ބައްދަލު ކޮށްފިއެވެ. މިބައްދަލުވުމުގައި\nށ. ފޭދޫ ކައުންސިލަރުން ށ. ފޭދޫ ފެނަކަ އިންޖީނުގޭ މުވައްޒަފުންނާ ބައްދަލު ކުރުން\nށ.ފޭދޫ ކައުންސިލްގެ ކައުންސިލަރުން ހުވާ ކުރެއްވުމާއި، އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ މެންބަރުން އިޤުރާރުވުމުގެ ރަސްމިއްޔާތު\nށ. ފޭދޫ ކައުންސިލްގެ ނައިބު ރައީސް އަކަށް އަޙްމަދު ސުނީލު އިންތިޚާބުކޮށްފި\nށ. ފޭދޫ ކައުންސިލްގެ ނައިބު ރައީސް ކަމަށް، ކައުންސިލް މެމްބަރު އަޙްމަދު ސުނީލު އިންތިޚާބުކޮށްފިއެވެ. ށ. ފޭދޫ ކައުންސިލްގެ ނައިބު ރައީސް ކަމަށް ކުރިމަތި ލީ ކައުންސިލަރު\nށ. ފޭދޫ ކައުންސިލަށް އަލަށް އިންތިހާބުވި ކައުންސިލަރުން ހުވާ ކުރައްވައިފި\nށ. ފޭދޫ ކައުންސިލަށް އަލަށް އިންތިހާބުވި ކައުންސިލަރުން ހުވާ ކުރައްވައިފި އެވެ. މިއަދު ހެނދުނު 9:00 އިން ފެށިގެން ކުރިއަށް ދިޔަ ރަސްމިއްޔާތުގައި ށ. ފޭދޫ ކައުންސިލްގެ\nޗާޓް މުއައްސަސާތައް އާބާދީ\nދިވެހި ރައްޔިތެއްކަން އަންގައިދޭ ކާޑު ހެއްދުން މެދު ކަނޑާލުން\nމާލެ ސަރަޙައްސުގައި ކޮވިޑް-19ގެ ޙާލަތު ގޯސްވެ، މާލޭގައި ހުންނަ ސަރުކާރުގެ އޮފީސްތައް2ހަފްތާއަށް ބަންދު ކުރުމާއި ގުޅިގެން ޑިޕާރޓްމަންޓް އޮފް ނޭޝަނަލް ރެޖިސްޓްރޭޝަންގެ ޚިދުމަތްތައް މެދުކަނޑާލެވިފައިވާތީ،\nރަށުން ވެލި ނެގުން މަނާކުރުން\nMay 25, 2021 June 1, 2021 admin\nކޮވިޑް-19 ބަލިމަޑު ކަމާއި ގުޅިގެން އަޅާ ފިޔަވަޅުތައް\nށ.ފޭދޫ ކައުންސިލް އިދާރާގެ ވަޒީފާއަށް އެދޭ ފޯމް\nJanuary 12, 2021 Aminath Shahyn\nހަކުރުބައްޔަށް ފަރުވާ ހޯދާ ފަރާތްތަކުގެ މަޢުލޫމާތު ފޯމް\nNovember 5, 2020 November 5, 2020 Aminath Shahyn\nމަގުކޮނުމާއި މަގުގައި އެއްޗެތި ވަޅުލުމަށް އެދޭ ފޯމް\nOctober 26, 2020 Aminath Shahyn\nފިނިވާމަގު، ށ.ފޭދޫ، 03040\nކޮޕީރައިޓް © 2020، މިލަދުންމަޑުލު އުތުރުބުރީ ފޭދޫ ކައުންސިލް


Saudi Arabia gai Kuda Kujjaku Doctorah Dhahkan fonuvee Private jet eh! | Dhiislam\nސަޢުދީ ޢަރަބިއްޔާގައި ކުޑަކުއްޖަކު ޑޮކްޓަރަށް ދައްކަން ޕްރައިވެޓު މަތިންދާބޯޓެއް ފޮނުވައިފިއެވެ.\nސަޢުދީ ޢަރަބިއްޔާގެ ޢަސީރު ސަރަޙައްދުގައި ދިރިއުޅެމުންދިޔަ އިބްތިހާލަކީ އެޓްރޮފީ އާއި މިނޫނަސް ޞިއްޙީ މައްސަލަތައް ހުންނަ ކުއްޖެކެވެ. އޭނާގެ ބައްޔަށް މިހާތަނަށް ފަރުވާކުރެމުން ދިޔައީ ވެރިރަށް ރިޔާޟުގެ ހަސްފަތާލެއްގައެވެ. އިބްތިހާލް މިރަމަޟާން މަސް ތެރޭ ޑޮކްޓަރަށް ދެއްކުމަށް ކުރީ ބައިގައި ވަނީ އެޕޮއިންޓުމަންޓު ހެދިފައެވެ. އެހެނަސް ކޯވިޑް 19 އާއި ވިދިގެން ސަޢުދީ ޢަރަބިއްޔާއިން ބޭރު އަދި އެތެރޭގެ އުދުހުންތައް ބަންދު ކުރެވެމުން އިބްތިހާލަށް ރިޔާޟަށް ދެވޭނެ މަގު ބަންދުވިއެވެ. އެހެނީ ރިޔާޟާއި ޢަސީރާއި ދެމެދު ގާތްގަނޑަކަށް 715 ކިލޯމީޓަރުގެ ދުރުމިން ހުރެއެވެ.\nއިބްތިހާލުގެ ބައްޕަ، އަލްޙަސަން ޢަލީ ޚަބްރާނީ، އޭނާގެ ދަރިފުޅު ޑޮކްޓަރަށް ދެއްކުމުގެ ހުއްދައަށް އެދި ސަޢޫދީ ޢަރަބިއްޔާގެ ޞިއްޙަތާއި ބެހޭ ވުޒާރާއާއި ގުޅުމުން އިބްތިހާލާއި ބެހޭ ބައެއް މަޢުލޫމާތު އޮޅުންފިލުވިއެވެ. އޭގެ ދެތިން ގަޑިއިރު ފަހުން ވުޒާރާއިން ޢަލީ ޚަބްރާނީއަށް ގުޅީ އިބްތިހާލާއި، އިބްތިހާލުގެ ޢާއިލާ ރިޔާޟަށް ގެންދިޔުމަށް ޕްރައިވެޓު މަތިންދާބޯޓެއް ހަމަޖެހިފާއިވާ ކަމަށާއި، އެމަތިންދާބޯޓުން އިބްތިހާލު ޑޮކްޓަރަށް ދެއްކުމަށްފަހު އެނބުރި އައުމުގެ އިންތިޒާމުވެސް ހަމަޖެހިފައިވާ ކަމުގެ އުފާވެރި ޚަބަރާއި އެކުއެވެ.\nޢަލީ ޚަބްރާނީ މަޢުލޫމާތު ދޭ ގޮތުގައި އިބްތިހާލާއި، އިބްތިހާލުގެ ޢާއިލާއަށް މަތިންދާނޯޓަސް އެރެންދެން ޞިއްޙަތާއި ބެހޭ ވުޒާރާއިން އެމީހުންގެ ޚަބަރު ބަލަމުން ގެންދިޔައެވެ. އަދި އެމީހުން ރިޔާޟު އާދެވުމުން، ކޯވިޑް 19 ގެ ސަލާމަތީ ފިޔަވަޅެއްގެ ގޮތުން ޢާއިލާގެ އެއްމެންގެ މެޑިކަލް ޗެކްއަޕެއް ހެދުނެވެ. އަދި އެއަށްފަހު އެމްބިއުލެންސެއްގެ އެހީގައި އިބްތިހާލާއި ޢާއިލާ އެއާޕޯޓުން ހޮސްޕިޓަލަށް ގެންދެވުނެވެ.\nޢަލީ ޚަބްރާނީވަނީ މިފުރުޞަތު ފަހިކޮށްދެއްވި ކަމަށްޓަކައި ސަޢޫދީ ޢަރަބިއްޔާގެ ސަރުކާރަށާއި، ޞިއްޙީ ވުޒާރާއަށާއި، ޢަސީރުގެ ސަރަޙައްދަށް ކަނޑައެޅިފައިވާ ޞިއްހަތާއި ބެހޭ މިނިސްޓްރީއަށް، އަދި އެތަންތަނުގެ މުވައްޡަފުންނަށް ޝުކުރު އަދާކޮށްފައެވެ. "މިފަދަ އެހީތެރިވާ ދައުލަތެއްގެ ދަރީންނަށްވީތީ އަހަރެމެން ﷲ އަށް ޙަމްދުކުރަށް ޖެހޭ" އޭނާ ބުނެފައިވެއެވެ.\nޢަރަބީންގެ ތެރޭގައި ހުރި، އިސްރާއީލާއި އިދިކޮޅު އެއްމެ ފަހު ލީޑަރަކީ މުރްސީ: ނަތަންޔާހޫގެ އަޢުވާން


Sarukaaru kunfunithakuge boanas dhen bahaanee AGM in faaskohgen | Mihaaru\nފިނޭންސް މިނިސްޓްރީގެ ބިލްޑިން: އެމިނިސްޓްރީން ވަނީ ސަރުކަރު ހިއްސާވާ ކުންފުނިތަކުގެ ބޯނަސް ބެހުމުގެ އުސޫލަށް ބޮޑެތި ބަދަލުތަކެއް ގެނެސްފައި-- ފޮޓޯ:މިހާރު\nސަރުކާރު ކުންފުނިތަކުގެ ބޯނަސް ދެން ބަހާނީ އޭޖީއެމުން ފާސްކޮށްގެން\n04 ޖުލައި 2019 - 11:284comments\nފިނޭންސް މިނިސްޓްރީން މިހެން ނިންމާފައި ވަނީ އިއްޔެ ނެރުނު "ސަރުކާރު ހިއްސާވާ ކުންފުނިތަކުން ބޯނަސް ދިނުމުގައި އަމަލު ކުރާނެ އުސޫލު" ގައެވެ. މި އުސޫލަކީ ސަރުކާރުގެ މެޖޯރިޓީ ހިއްސާވާ ކުންފުނިތަކުން ބޯނަސް ދިނުމުގައި އެއް މިންގަނޑެއް ހިފަހައްޓައި ދޭ ބޯނަސްއަކީ ސަރުކާރުން ކަނޑައަޅާ ޑިވިޑެންޑް ޕޮލިސީއާ އެއްގޮތަށް ޑިވިޑެންޑް ދެއްކުމަށް ފަހު ދޭ ބޯނަސްއެއްގެ ގޮތުގައި ހަމަޖެއްސުމަށް ހަދާފައިވާ އުސޫލެކެވެ.\nކުންފުނިތަކުގެ ޑިރެކްޓަރުންގެ ބޯޑުން ފާސްކޮށް، އޭޖީއެމުން ވެސް ފާސްކޮށްގެން ބޯނަސް ބަހަން ނިންމާފައިވާއިރު، ބޯނަސްގެ ގޮތުގައި ދޭން ޖެހޭނީ އެ ކުންފުންޏަކުން އެ އަހަރަކު ޑިކްލެއާ ކުރާ ޑިވިޑެންޑުގެ ތިން ޕަސެންޓަށް ވުރެ ކުޑަ އަދަދެކެވެ. ޑިވިޑެންޑް ޑިކްލެއާ ނުކުރާ ކުންފުނިތަކުން އެ އަހަރެއްގެ ބޯނަސް ބަހައިގެން ނުވާނެ ކަމަށް ފިނޭންސް މިނިސްޓްރީން ނެރުނު އުސޫލުގައި ވަނީ ކަނޑައަޅައިފަ އެވެ.\nސަރުކާރު މެޖޯރިޓީ ހިއްސާވާ ކުންފުނިތަކުން ދޭ އިނާޔަތްތަކުގެ ތެރޭގައި ބޯނަސްގެ ގޮތުގައި ނުހިމެނޭ ކަންތައްތައް ފިނޭންސް މިނިސްޓްރިން ވަނީ ހާމަކޮށްފަ އެވެ. އެހެންކަމުން މި އިނާޔަތްތައް ދިނުމަށް އޭޖީއެމުން ފާސްކުރާކަށް ނުޖެހޭނެ އެވެ.\nމުވައްޒަފުންނަށް ދޭ އިނާޔަތްތަކުގެ ތެރެއިން ބޯނަސްގެ ގޮތުގައި ނުހިމެނޭ އިނާޔަތްތައް.\n- އިނިޔާތުގެ ގޮތުގައި ގާނޫނުން ދޭން ލާޒިމް ކޮށްފައިވާ އިނާޔަތްތައް.\n- މުސާރައިގެ އެލަވެންސް.\n- މަސައްކަތުގެ ދާއިރާއިން ދޭ އެވޯޑުތަކާ ގުޅިގެން ދޭ އިނާމް.\n- ކުންފުނީގެ އެކިއެކި ވެލްފެއާ ފަންޑާއި ސްޓާފް ލޯން ސްކީމް އަދި މުވައްޒަފުންނަށް ދޫކުރެވޭ ކްރެޑިޓް ސްކީމްތައް.\nމި އިނާޔަތްތަކުގެ އިތުރުން ކުންފުނިތަކުން ދޭ އެހެނިހެން އިނާޔަތްތައް ހިމެނޭނޭނީ ބޯނަސްގެ ތެރޭގަ އެވެ.\nސަރުކާރުގެ މެޖޯރިޓީ ހިއްސާ އޮންނަ ކުންފުނިތަކުގެ ތެރެއިން 100 ޕަސެންޓް ސަރުކާރު ހިއްސާވާ ކުންފުނިތަކުން ބޯނަސް ދިނުމަށް ނިންމާ ނަމަ އޭޖީއެމުން ފާސްކުރުމުގެ ކުރިން ފިނޭންސް މިނިސްޓްރީގެ ހުއްދަ ހޯދަން ވާނެ އެވެ.\nމި އުސޫލުގެ ސަބަބުން ކުންފުނިތަކުގެ ހިންގުން ހަރުދަނާވެ، ކުންފުނީގެ މަގުސަދުތައް ހާސިލް ކުރުމަށް ފަސޭހަވެގެންދާނެ ކަމަށް ފިނޭންސް މިނިސްޓްރީން ބުނެ އެވެ.\nއިތުރު ލިޔުންތައް ފިނޭންސް މިނިސްޓްރީ ޕަބްލިކް ކުންފުނި


ޓްރެވެލް އެޖެންސީތައް ހިންގުމުގެ ޤަވާއިދު އަލުން އެކުލަވާލިއިރު ވިސްނާފައިވާނީ ކުދި ފަންތިއާއި މެދު ފަންތީގެ ވިޔަފާރިތަކަށް ފަސޭހަ ކޮށްދިނުމަށްކަމަށް ޓޫރިޒަމް މިނިސްޓްރީން ވިދާޅުވެއްޖެއެވެ.\nރާއްޖޭގައި ހިނގާ ޓްރެވަލް އެޖެންސީތަކާއި ޓުއަރ އޮޕަރޭޓަރުންނަށް އިތުރު ފަސޭޙަތަކެއް ލިބިދޭ ގޮތަށް "ދިވެހިރާއްޖޭގައި ޓޫރިޒަމާއި ގުޅުންހުރި ދަތުރު ރަވައި، ހިންގުމުގެ ޚިދުމަތް ދިނުމާބެހޭ ޤަވާއިދު" އިސްލާހްކޮށް އަލުން ގެޒެޓްކޮށްފައިވަނީ މިދިޔަ މަހުގެ 26 ވަނަ ދުވަހުއެވެ.\nޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި ވާހަކަދައްކަވަމުން ޓޫރިޒަމް މިނިސްޓްރީގެ ސީނިއަރ ޕޮލިސީ ޑިރެކްޓަރ މުހައްމަދު ޚުއްސާން ވިދާޅުވީ، ކުރިން ޤަވާއިދު އެކުލެވިފައިވާގޮތުން މި ސިނާއަތުގައި މަސައްކަތްކުރާ ކުދި ފަންތިއާއި މެދު ފަންތީގެ ވިޔަފާރިތަކަށް ދަތިތަކާއި ކުރިމަތިލާން ޖެހޭކަމަށެވެ. ނަމަވެސް އަލުން ޤަވާއިދު އިސްލާހުކޮށް ގެޒެޓްކޮށްފައިވަނީ މިހާރު އެފަދަ ވިޔަފާރިތަކަށް ލުއިފަސޭހަތަކެއް ލިބިގެންދާނެގޮތަށްކަމަށް އޭނާ ވިދާޅުވިއެވެ.\nޚުއްސާން ވިދާޅުވީ، ޤަވާއިދު އަލުން އިސްލާހުކުރިއިރު ދިވެހިންނަށް ފުރުސަތު ފަހިކޮށްދިނުމަށްވެސް ޙާއްސަ އިސްކަމެއް ދީފައިވާނެކަމަށެވެ. ކުރިން އޮތްގޮތުން ބޭރުގެ ބޮޑެތި ޓްރެވެލް އެޖެންސީތަކަށް ޓްރެވަލް އެޖެންސީ ރެޕްރެޒެންޓޭޓިވް އޮފީސްތައް ރާއްޖޭގައި ހުޅުވާލެވެއެވެ. ނަމަވެސް އޭގެބަދަލުގައި މިހާރު އެފަދަ އޮފީހެއް ހިންގަންޖެހެނީ ލޯކަލް ޓްރެވެލް އެޖެންސީތަކުގެ އެޖެންޓަކާއި ގުޅިގެންކަން އޭނާ ފާހަގަކުރެއްވިއެވެ.\n"އަޅުގަނޑުމެން މި ޤަވައިދުގައި އެންމެ ބޮޑަށް ވިސްނާފައިވަނީ ވިޔަފާރިތަކަށް ވަކިން ޙާއްސަކޮށް ކުދި އަދި މެދުފަންތީގެ ވިޔަފާރިތަކަށް ފަހިކޮށްދިނުމުގެ ވިސްނުން. އެގޮތުން އަޅުގަނޑުމެންނަށް ފާހަގަކުރެވުން އޮފީސް ރިކުއަޔަރމަންޓް މިއީ ވަރަށް ބޮޑު ދައްޗެއްކަމަށް. ޙާއްސަކޮށް އަލަށް މި ވިޔަފާރި ފަށައިގަންނަން އުޅޭ ފަރާތްތަކަށް. އެއީ ގިނަފަހަރު މާލޭގައި ބޭސްވެގެން މިފަދަ ވިޔަފާރިތައް މިފަށައި ގަންނަނީ. ފަށައިގަންނައިރު ކުލި ދެއްކުމާއި ދެން އަޅުގަނޑުމެންގެ ކުރީގެ ޤަވައިދުގެ ދަށުން ވަރަށް ސްޓްރިކްޓް ރިކުއަޔަރމަންޓްތަކެއް ހުރި މިވެނި ގޮތަކަށޭ އޮފީސް ހެދިފައި ހުންނަން ޖެހޭނީ. މިވެނި އުސްމިނެކޭ. ބޭރުގައި ނަންބޯޑެއް ހަރުކޮށްފައި ހުންނަން ޖެހޭނެއޭ. ފެކްސް މެސިނެއް ހުންނަން ޖެހޭނެއޭ. ހަޤީގަތުގައި މި ޤަވައިދުގެ ސަބަބުން މިފަދަ ވިޔަފާރިކުރާ ކުދި ވިޔަފާރިތަކަށް ވަރަށް ބޮޑު ލުއިތަކެއް ލިބިގެންދާނެ." ޚުއްސާން ވިދާޅުވިއެވެ.\nޚުއްސާން ވިދާޅުވީ، މި ސިނާއަތުގެ ފަރާތްތަކާއެކު ކުރެވުނު މަޝްވަރާއިން ދިވެހި ކުންފުނިތަކަށް ގިނަ ގޮންޖެހުންތަކެއް ކުރިމަތިވާކަން ފާހަގަވެފައިވާކަމަށެވެ. އެގޮތުން ބައެއް ފަހަރު ރިސޯޓްތަކުން ބޭރުގެ ޓްރެވެލް އެޖެންޓުންނަށް ދިވެހި ޓްރެވެލް އެޖެންޓުންނަށްވުރެ ކުޑަ ރޭޓްތައް ދިނުމާއި، އޮންލައިން ޓްރެވެލް އެޖެންސީތަކާއި ވާދަކުރުމަށް ދިވެހި ކުންފުނިތަކަށް އުނދަގޫތަކެއް ހުރިކަމަށް އޭނާ ވިދާޅުވިއެވެ. އަދި ބޭރުގެ ޓްރެވެލް އެޖެންސީތައް ރާއްޖޭގެ ޓެކްސް ނިޒާމުގެ ތެރޭގައި ޓެކްސް ދައްކަން ނުޖެހުމުގެ ސަބަބުންވެސް ދިވެހި ޓްރެވެލް އެޖެންޓުންނަށް އޭގެ ނޭދެވޭ އަސަރުކުރާކަން ސިނާއަތުގެ ފަރާތްތަކުން ފާހަގަކޮށްފައިވާކަމަށް ހުއްސާން ވިދާޅުވިއެވެ.\nރާއްޖޭގައި ހިނގާ ޓްރެވަލް އެޖެންސީތަކާއި ޓުއަރ އޮޕަރޭޓަރުންނަށް އިތުރު ފަސޭޙަތަކެއް ލިބިދޭ ގޮތަށް "ދިވެހިރާއްޖޭގައި ޓޫރިޒަމާއި ގުޅުންހުރި ދަތުރު ރަވައި، ހިންގުމުގެ ޚިދުމަތް ދިނުމާބެހޭ ޤަވާއިދު" ގެޒެޓްކޮށްފައިވާއިރު، ޓުއަރ އޮޕަރޭޓަރުންނާއި ޓުއަރ އެޖެންސީތަކަށް ޙާއްސަ ޤާނޫނެއް އެކުލަވާލުމުގެ މަސައްކަތްވެސް ސަރުކާރާއި ރައްޔިތުންގެ މަޖިލީހުން ދަނީ ކުރައްވަމުންނެވެ. އެގޮތުން ރައްޔިތުންގެ މަޖިލީހުން ދާދިފަހުން ވަނީ މި ޤަވާއިދަށް ސިނާއަތުގެ ފަރާތްތަކުގެ ހިޔާލާއި މަޝްވަރާ ހޯދުމަށް ބައްދަލުވުމެއްވެސް ބާއްވާފައެވެ.\nއަރުޝީފަށް ނެގީ 03/03/2021 12:55\nއެންމެފަހުން އަޕްޑޭޓްކުރީ 03/03/2021 12:55\nރިފާޢަތު 57 މިނެޓު ކުރިން


މާތް ނަބިއްޔާއަށް އީމާންނުވެ، އެކަލޭގެފާނުގެ ހިދާޔަތަށް ފުރަގަސްދިން ކޮންމެ މީހަކީ އަބާއްޖަވެރިއެއް: ހުތުބާ – Dhen.mv\nޢާލިމް އަބްދުއްލަތީފް October 30, 2020 - 1:00 pm\nމިއަދަކީ ކީރިރި މާތް ނަބިއްޔާގެ އީދު މީލާދެވެ، އެކަލޭގެފާނު ދުނިޔޭގެ އަލިކަން ދެކެވަޑައިގަތް ދުވަހެވެ. ރަބީއުލްޢައްވަލް މަހުގެ ބާރަ ވަނަ ދުވަހެވެ. ދުނިޔޭގެ އެކި ކަންކޮޅުތަކުގައި މުސްލިމުން އެކި ގޮތްގޮތަށް މިދުވަސް ފާހަގަ ކުރެއެވެ. ކީރިތި ރަސޫލާގެ އީދު މީލާދު ފާހަގަކުރުމުގައި އަޅުގަނޑުމެން ބަލަންވީ އެކަލޭގެފާނުގެ މަތިވެރި ސީރަތަށެވެ. ދިރާސާ ކުރަންވީ ރަސޫލާގެ ރިވެތި އަޚްލާގާއި ދީން ފެތުރުއްވުމަށް ދިމާވި ގޮންޖެހުންތަކާއެކު ވެސް ސާބިތުވެ ހުންނަވައި މުޅި ދުނިޔެއިން ޖަހާލަތުގެ އަނދިރިކަން ފޮހެލެއްވި ގޮތެވެ.\nމިއަދުގެ ހުކުރު ހުތުބާގައި އަލިއަޅުވާލައިފައިވަނީ "ކީރިތި މާތް ނަބިއްޔާ މުހައްމަދު ޞައްލަﷲ އަލައިހި ވަޞައްލަމް ދެކެ ލޯބިވުން" މި މައުޟޫއު އަށެވެ.\nދުނިޔޭގެ ތާރީހު ލިޔުއްވާ މުއައްރިޚުން ފާހަގަ ކުރައްވާ ގޮތުގައި، އިންސާނުން އަޚްލާޤީ ގޮތުންނާއި، ދީނީގޮތުން އެންމެ ދަށު ދަރަަޖައަކަށް ވެއްޓިފައިވީ ދުވަސްވަރަކީ، މީލާދީ ގޮތުން ފަސް ސަތޭކައިގެ އަހަރުތަކުގައި ކަމަށް ހުތުބާގައި ފާހަގަ ކުރިއެވެ. އެ ދުވަސްވަރު ނުކުރާ ފާފައެއް، އަރައިނުގަންނަ ހަޑިމުޑުދާރު އަމަލެއް ނެތް ކަމުގައި ވެސް ހުތުބާގައި ފާހަގަ ކުރިއެވެ. ހުތުބާގައި އިތުރަށް ފާހަގަ ކުރީ، އެފަދަ ދަށު ދަރަޖައަކަށް އިންސާނިއްޔަތު ވެއްޓިފައި ވަނިކޮށް، ކޯފާގެ މިފުން އަނދަވަޅުން އިންސާނީ ނައުޔު ސަލާމަތް ކުރެއްވުމަށްޓަކައި މާތްﷲ އިހްތިޔާރު ކުރައްވާ ފޮނުއްވެވި ރަސޫލު ބޭކަލަކީ މާތް ނަބިއްޔާ މުހައްމަދު ޞައްލަﷲ އަލައިހި ވަސައްލަމް ކަމަށެވެ. އެކަލޭގެފާނު ފޮނުއްވުނީ ޢާލަމްތަަކަށް ރަހުމަތެއް ކަމުގައްޔާއި ހިދާޔަތުގެ މަގަށް އަލިކުރާ ވޮށެއްގެ ގޮތުގައި ކަމަށެވެ.\nމާތްވެގެންވާ އިސްލާމްދީނައިގެން ވަޑައިގެންނެވި މާތް ސާހިބާ މުހައްމަދު ޞައްލަﷲ އަލައިހި ވަޞައްލަމް އަކީ ތަގްވާވެރިންގެ އިމާމް ކަމުގައި ހުތުބާގައި ފާހަގަ ކުރިއެވެ. ހުތުބާގައި އިތުރަށް ފާހަގަ ކުރީ އެކަލޭގެފާނަކީ ގިޔާމަތްދުވަހުން ހަމްދު ލިބިގެންވާ މަތިވެރި މަގާމުގެ ވެރި ހައުޟޭ ކިިޔުނު ފެންގަނޑުގެ ވެރި ސާހިބާ ކަމަށެވެ. މަހުޝަރުގެ މައިދާނަށް ހަލްގުތަކުން އަލުން ފޮނުއްވާ ވަގުތު އެބޭކަލަކަށްޓަކައި އެންމެ ފުރަތަމަ ބިންގަނޑު ފެޅިގެންދާނީ އެކަލޭގެފާނަށް ޓަކައި ކަމަށެވެ. އަދި އެބޭކަލަކަށްޓަކައި ސުވަރުގޭގެ ދޮރުކޮޅު އެންމެ ފުރަތަަމަ ހުޅުވި، އެންމެ ފުރަތަމަ ސުވަރުގެ ވަޑައިގަންނަވާނީ އެކަލޭގެފާނު ކަމަށެވެ.\nމާތް ނަބިއްޔާއަށް އީމާންވުމަކީ އީމާންކަމުގެ ރުކުނެއް ކަމަށާއި އެކަލޭގެފާނަށް ކިޔަމަން ގަތުމާއި އެކަލޭގެފާނުގެ މަތިވެރި މަގާމަށް ގަދަރުކޮށް، އިހްތިރާމްކޮށް އަދަބު ތައުޡީމް އަދާކޮށް އެމީހެއްގެ އަމިއްލަ ނަފްސާއި މުދަލާއި އަނބި ދަރީންނަށްވުރެ ބޮޑަށް އެކަލޭގެފާނު ދެކެ ލޯބިވެ އެކަލޭގެފާނަށް ނަސްރުދީގެން މެނުވީ އެއްވެސް މުސްލިމެއްގެ އީމާންތެރިކަން ފުރިހަމަ ނުވާނެ ކަމަށްވެސް ހުތުބާގައި ފާހަގަ ކުރިއެވެ.\nހުތުބާގައި އިތުރަށް ފާހަގަ ކުރީ ރަސޫލާ ޞައްލަﷲ އަލައިިހި ވަޞައްލަމް އަށް އީމާންނުވެ، އެކަލޭގެފާނުގެ ހިދާޔަތަށް ފުރަގަސްދޭ ކޮންމެ މީހަކީ އަބާއްޖަވެރިއެއް ކަމަށެވެ. ނަރަކަވަންތަވެރިއެއް ކަމަށެވެ.\n"ނަބީބޭކަލުންނަށް ފުރައްސާރަ ކުރުމަކީ އިއްޔެއަކު އަދަކު ކުރިމަތިވެގެން އުޅޭ އައު ކަމެއް ނޫނެވެ. މީސްތަކުންގެ ގާތަށް މާތްﷲ ފޮނުއްވި ކޮންމެ ނަބީ ބޭކަލަކާއި ރަސޫލު ބޭކަލަކަށްވެސް ފުރައްސާރަކުރި ބަޔަކު އުޅުނެވެ. އަޅުގަނޑުމެންގެ މާތް ނަބިއްޔާއަށް ވެސް މި ދުއްތުރާތަކާ ކުރިމަތިވެ ވަޑައިގަތެވެ. ނަމަވެސް އެފަދަ ފުރައްސާރަވެރިން މާތްﷲ ވަނީ ނިކަމެތި ކުރައްވާ އެކަލާނގެ ނަބިއްޔާއަށް ނަސްރު ދެއްވާފައެވެ." ހުތުބާގައި އިތުރަށް ފާހަގަ ކޮށްފައި ވެއެވެ.\nމީގެ އިތުރުންވެސް ރަސޫލާ ޞައްލަﷲ އަލައިހި ވަސައްލަމް ދެކެ ލޯބިވުމުގެ ގޮތުން ކުރަން ޖެހޭ އެތައް ކަމެއް ހުތުބާގައި ފާހަގަ ކޮށްފައި ވެއެވެ.


ސްނެޕްގެ ސްޓްރީކް ގެއްލުނަސް ކަންބޮޑު ނުވެ، ނަމާދުގެ ސްޓްރީކް ހިފެހެއްޓޭތޯ މަސައްކަތް ކުރަމާ؟ – Dhen.mv\nސްނެޕްގެ ސްޓްރީކް ގެއްލުނަސް ކަންބޮޑު ނުވެ، ނަމާދުގެ ސްޓްރީކް ހިފެހެއްޓޭތޯ މަސައްކަތް ކުރަމާ؟\nއަހަރެމެންގެ ތެރެއިން ގިނަ މީހުންނަކީ "ސްނެޕްޗެޓް" ބޭނުންކުރާ، އޭގައި އެކަކު އަނެކަކާ އުފެދިފައި އިންނަ "ސްޓްރީކް" އަދަދު ވެސް ގެއްލުނަ ނުދޭން މަސައްކަތް ކުރާ މީހުންނެވެ. ސްޓްރީކް ގެއްލެން ވަގުތު ފާއިތުވަމުންދާ ކަމުގެ ގަޑިއެއް ވެސް އޭގެން ދައްކުވައިދެއެވެ. އަދި ސްޓްރީކް ގެއްލެން އުޅޭނަމަ، އެއެކުވެރިން ވެސް މެސެޖު ކޮށްފައި ނުވަތަ ގުޅާފަ، އަވަހަށް ސްނެޕް ކުރަން ހަނދާން ކޮށްދެއެވެ.\nގިނަ ފަހަރަށް ތިމާގެ ހާލު އަހާ ނުލެވުނަސް، ސްޓްރީކް ހިފަހައްޓަން ބުނާނެއެވެ. އެއީ ވެސް މިކަމަށް ހޭލުންތެރިވާންވީ ނިޝާނެއް ނޫންހެއްޔެވެ؟\nމިއަހަރުގެ ބަރަކާތަތެރި ރަމަޟާން މަސް މިވަނީ އަހަރެމެންނާއި މިހާރު އަލްވަދާއު ކިޔާފައެވެ. ހަމަ ޔަގީނުންވެސް ރަމަޟާން މަހު ނަމާދުކުރާ މީހުން އިންތިހާއަށް ގިނައެވެ. އަދި މިއަހަރު ލޮކްޑައުން ގެ ސަބަބުން ވެސް ދީނަށް ފުރިހަމަ އަޙައްމިއްޔަތުކުން ދިން މީހުން ގިނައެވެ.\nނަސޭޙަތެއް ދެންހެއްޔެވެ؟ ރަމަޟާން މަސް ނިމުން ކަމުގައިވީ ނަމަވެސް، ނަމާދު ކުރުމުގެ އެސްޓްރީކްގައި ހިފަހައްޓަމާތޯއެވެ؟\nވަގުތު ފާއިތުވާ ކަމުގެ ގަޑިއެއް ފެންނަން ނެތަސް، ވަގުތު މިއަންނަނީ ފާއިތު ވަމުންނެވެ. މަރާއި ބައްދަލު ކުރަން ޖެހޭނެ ވަގުތެެއް އެކަކަށް ވެސް ނޭނގޭތީއެވެ.\nމިދުނިޔެއަކީ ވަގުތީ ތަނެކެވެ. ދުނިޔޭގެ ދަޅަތަކަށް ނުހެއްލޭށެވެ. އެންމެ ވިސްނުން ތޫނު މީހާއަކީ ފަހު ދުވަހަށް ވިސްނައިގެން ތިމާގެ ޢަމަލުތައް ސީދާ ކުރުމުގައި އަވަސްވެ ގަންނަ މީޙާއެވެ.\nނަމާދު ކުރުމުގެ މުހިންމު ކަމާއި ބެހޭގޮތުން މަޝްހޫރު ދީނީ ޢިލްމުވެރިޔާ މުފްތީ އިސްމާޢިލް މެންކު ވިދާޅުވެފައިވަނީ ނަމާދުން ތިމާއާއި ތިމާގެ ވެރި ރައްބާއު ގުޅުވާދެއްވަވާ ކަމަށާއި ނަމާދަކީ އަހަރެމެންނަށް އެކަލާނގެ ލެއްވި ރަޙްމަތެއް ކަމަށެވެ.\nކުރު ނަމަވެސް މަތިވެރި މެސެޖެއް!\nމިހާލަތުގައި ގައިދުރުކޮށް ނަމާދު ކުރުން ހުއްދަ: ފަތުވާ މަޖިލިސް\nނަމާދާ ދުރު ވެއްޖެ މީހާ ދެދުނިޔޭގައި ވެސް އަބާއްޖަވެރިވެއްޖެ ކަން ކަށަވަރެވެ.\nޖަމާޢަތުގައި ފަތިސްނަމާދު ކުރާ ކުދީންނަށް ބައިސްކަލެއް!\nދަރިފުޅު ހައްޔަރު ކޮށްގެން ގެންދާތަން ފެނުމުން ހާޓް އެޓޭކެއް ޖެހިގެން އުމުރުން ދުވަސްވީ މަޔަކު ނިޔާވެއްޖެ


SunOnline: Maadhama Majlis gai othee naacharangee jagahathah hedhumaa gulhey bahus\nމާދަމާ މަޖިލީހުގައި އޮތީ ނާޗަރަންގީ ޖަގަހަތައް ހެދުމާ ގުޅޭ ބަހުސް\nމުހައްމަދު މުޒައްޔިން ނާޒިމް 07 Feb 2021, 15:34\nމަޖިލިސް ޖަލްސާއެެއްގެ ތެރެއިން: މާދަމާގެ ޖަލްސާގައި އޮތީ މަޖާކުުރުމުގެ މަރުކަޒު ގައިމްކުރުމާ ގުޅޭ ބަހުސް --- ފައިލް ފޮޓޯ/ މަޖިލިސް\nޒުވާނުންނަށް ފަސޭހަކަމާއެކު މިޔުޒިކް އަޑުއަހާލައި، ހާސްކަމެއް ނެތި މަޖާކޮށްލައި، އެއްވެ ތިބެވޭނެ ފަދަ މަރުކަޒެއް މާލޭގައި ގާއިމުކޮށްދިނުމަށް ގޮވާލާ ގާރާރާ މެދު ބަހުސްކުރަން މާދަމާގެ ރައްޔިތުން މަޖިލީހުގެ ޖަލްސާއަށް އެޖެންޑާކޮށްފި އެވެ.\nއެ ގާރަރަކީ، މަޖިލީހުގެ މިދިޔަ ދައުރުގައި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ހުށަހެޅުއްވި ގަރާރެކެވެ.\nޗުއްޓީއަށް ފަހު މިދިޔަ ބުރާސްފަތި ދުވަހު މަޖިލިސް ހުޅުވި ފަހުން މާދަމާ ފުރަތަމަ ބާއްވާ ޖަލްސާގައި ބޮޑު ކަމަކަށް އޮތީ އެ ގަރާރުގެ އިބްތިދާއީ ބަހުސް އެވެ.\nގަރާރުގެ ތައާރަފްގައި ބުނެފައި ވަނީ، މާލެއަށް ދިމާވެފައިވާ ހުރިހާ މައްސަލަތަކަކަށް ސަރުކާރުން ހައްލު ހޯދަމުންދާއިރު އެ ގަރާރުގެ ބޭނުމަކީ އެފަދަ މަރުކަޒެއް ގާއިމް ކުރުމަކީ ޒުވާނުންގެ މިޔުޒިކްގެ ފަންނު އިތުރަށް ތަރައްގީކުރުމާއި އެފަދަ ވަސީލަތްތައް އިތުރަށް ތަރައްގީ ކުރުމުގެ މުހިންމުކަން ފާހަގަކޮށް އެކަން ސަރުކާރުގެ ސަމާލުކަމަށް ގެނައުން ކަމަށެވެ.\nވެރިކަން ކުރާ މައި ޕާޓީ، އެމްޑީޕީގެ ޗެއާޕާސަންކަންވެސް ކުރައްވަމުން ގެންދަވާ ހަސަން ލަތީފުގެ ގާރާރުގައި ބުނީ، މާލެއަށް ދިމާވެފައިވާ މައްސަލަތަކަކީ އެ މައްސަލަތަކުން އަރައިގަތުމަށް ވަރަށް ބޮޑަށް ދަތިވެފައިވާ މައްސަލަތަކެއް ކަމަށެވެ. އެގޮތުން މާލޭގެ ތޮއްޖެހުމާއި ބޯހިޔާވަހިކަމުގެ ދަތިކަމާއި މަގުތަކުގެ ކާރޫބާރޫ ބޮޑުކަމާއި ވަޒީފާގެ ފުރުސަތުތައް ނެތްކަން އޭނާ ފާހަގަ ކުރެއް ވިއެވެ. ސަރުކާރުން އެކަންކަމަށް ހައްލު ހޯދަމުންދާއިރުވެސް، ހާސްކަމުގެ ތެރޭގައި މާލޭގައި އުޅެން ޖެހިފައިވާ ޒުވާނުންނަށް އެ ހާސްކަމުން މިންޖުކުރެވޭނެ މަރުކަޒެއް ބޭނުންވެފައިވާކަން ގަރާރުގައި ބުނެފައިވެ އެވެ.\n"ޒުވާނުންނާއި ރައްޓެހިންނާއި އެކުވެރިންނާއެކު ހީނ، ސަމާސާކޮށް، މަޖާކޮށްލެވޭ ފަދަ މާހައުލެއް މިޔުޒިކް އަޑުއަހާލައި، ވަގުތު ހޭދަކޮށްލެވޭނެ މަރުކަޒަކަށް މިވަނީ އިންތިހަށް ބޭނުންވެފަ އެވެ. ތަފާތު ވައްތަރުގެ މިޔުޒިކާއި ލަވަ އަޑުއަހާލަން ޒުވާނުން އެއްވެ އުޅެވޭނެ ތަނެއްގެ މުހިންމުކަން [މިވަނީ] އިތުރުވެފައި،" އެމްޑިޕީގެ ފުރަތަމަ ސަރުކާރުގެ ޒުވާނުންނާއި ކުޅިވަރާ ބޭހޭ ވަޒީރު ހަސަން ލަތީފުގެ ގަރާރުގައި ބުނެފައިވެ އެވެ.\nމަޖިލީހުގެ މާދަމާގެ ޖަލްސާގައި ދެން އޮތީ އިލެކްޝަންސް ކޮމިޝަންގެ މެމްބަރުކަމާއި ބްރޯޑްކާސްޓިން ކޮމިޝަންގެ މެމްބަރު ކަމާއި ޓެކްސް އެޕީލް ޓްރަބިއުނަލްގެ މެމްބަރުކަމަށް އައްޔަން ކުރުމަށް ރައީސް ފޮނުއްވި ނަންތައް ދިރާސާކުރުމަށް ކަމާ ގުޅުންހުރި ކޮމިޓީތަކަށް ފޮނުވުމެވެ.\nމާދަމާގެ ޖަލްސާއަކީ ދެ މަސްދުވަހުގެ ޗުއްޓީ ނިންމި، މިއަހަރަށް މަޖިލިސް ހުޅުވުމަށްފަހު، ބާއްވާ ފުރަތަމަ ޖަލްސާއެވެ. މަޖިލިސް މިއަހަރަށް ހުޅުވީ، މިދިޔަ ބުރާސްފަތި ދުވަހު އެވެ.


ދިވެހިރާއްޖޭގައި މިވަގުތު އޮތް އެންމެ ބޮޑު ސިޔާސީ ޕާޓީކަމުގައި އެމްޑީޕީ ވެފައި މިވަނީ އެމްޑީޕީގެ މެންބަރުންގެ ބުރަ މަސައްކަތުން – މާރިޔާ – Maldivian Democratic Party\n25 ފެބުރުއަރީ 2010\nދިވެހިރާއްޖޭގައި މިވަގުތު އޮތް އެންމެ ބޮޑު ސިޔާސީ ޕާޓީކަމުގައި އެމްޑީޕީ ވެފައި މިވަނީ އެމްޑީޕީގެ މެންބަރުންގެ ބުރަ މަސައްކަތުން – މާރިޔާ\n25 ފެބްރުއަރީ 2010\nދިވެހިރާއްޖޭގައި މިވަގުތު އޮތް އެންމެ ބޮޑު ސިޔާސީ ޕާޓީކަމުގައި އެމްޑީޕީ ވެފައި މިވަނީ އެމްޑީޕީގެ މެންބަރުންގެ ބުރަ މަސައްކަތުން ކަމުގައި އެޕާޓީގެ ޗެއަރޕާސަން އަލްއުސްތާޛާ މާރިޔާ އަޙުމަދު ދީދީ ވިދާޅުވެއްޖެއެވެ. މާރިޔާ މިހެން ވިދާޅުވީ ދިވެހިރާއްޖޭގައި މިވަގުތު އޮތް އެންމެ ބޮޑު ސިޔާސީ ޕާޓީއަކީ ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ކަމުގައި އިލެކްޝަންސް ކޮމިޝަނުގެ އެންމެ ފަހުގެ ތަފާސް ހިސާބުތަކުން ދެއްކުމާއި ގުޅިގެން އެމްޑީޕީގެ މީޑިއާ ޔުނިޓަށް ދެއްވި ބަސްދީ ގަތުމެއްގައެވެ.\nމާރިޔާ އިތުރަށް ވިދާޅުވީ ” ރާއްޖޭގައި މިވަގުތު އޮތް އެންމެ ބޮޑު ސިޔާސީ ޕާޓީއަށް އެމްޑީޕީވުން ރަމްޒުކޮށްދެނީ މިސަރުކާރުގެ ހަރުދަނާ ސިޔާސަތުތަކުގެ މަންފާ ރައްޔިތުންނަށް ލިބެންފެށުން. އަދި ހަމަ އެހެންމެ މިސަރުކާރަކީ ޤާބިލް ސަރުކާރެއްކަމުގައި ރައްޔިތުން ގަބޫލުކުރާކަން ” ކަމުގައެވެ. އަދި މިއީ ” އެމްޑީޕީގެ ލޮބުވެތި މެންބަރުންގެ ބުރަ މަސައްކަތުގެ ނަތީޖާ ކަމުގައި އެކަމަނާ ވިދާޅުވިއެވެ.\nކުރިން އެންމެ މެންބަރުން ގިނަ ސިޔާސީ ޕާޓީގެ ގޮތުގައި އޮތް ދިވެހިރައްޔިތުންގެ ޕާޓީ ފަހަތަށް ޖައްސާލުމަށް ފަހު އެމްޑީޕީން ކުރި ހޯދާފައި މިވަނީ މިދިޔަ އޮކްޓޫބަރު މަހު ފެށި އެޕާޓީގެ ކާމިޔާބު މެންބަރޝިޕް ޑްރައިވްގެ ސަބަބުންނެވެ. އެމެންބަރޝިޕް ޑްރައިވް ގައި އެކަނިވެސް އެމްޑީޕީއާ އަލަށް ދިހަ ހާހެއްހާ މެންބަރުން ގުޅިފައިވެއެވެ. އެމްޑީޕީގެ ސެކްރެޓޭރިއަޓް އާއި މިވަގުތު ހަވާލުވެވަޑައިގެން ހުންނެވި ހަސަން ޝާހު އާއި ރެޖިސްޓްރާ ޖެނެރަލް އަހުމަދު ޝާހިދުގެ އިރުޝާދުގެ ދަށުން ރަށްރަށުގައި ތިއްބެވި އެމްޑީޕީގެ މެންބަރުން ގެންދަވަނީ ޕާޓީގެ މެމްބަރޝިޕް އިތުރުކުރެއްވުމަށް ވަރަށް ބުރަ މަސައްކަތް ތަކެއް ކުރައްވަމުންނެވެ.\nރާއްޖޭގައި އެންމެ ފުރަތަމަ އުފެދުނު ސިޔާސީ ޕާޓީ، އަދި ގިނަ ބަޔަކު ގަބޫލުކުރާގޮތުން ރާއްޖޭގައި އޮތް އެންމެ ޑިމޮކްރެޓިކް ސިޔާސީ ޕާޓީ ކަމުގައިވާ އެމްޑީޕީ އަކީ މިވަގުތު ރާއްޖޭގައި އޮތް އެންމެ ބޮޑު ސިޔާސީ ޕާޓީއަށް ވުމާގުޅިގެން އެޕާޓީގެ ސެކްރެޓަރީ ޖެނެރަލް ހަސަން ޝާހު އާއި، ރެޖިސްޓްރާ ޖެނެރަލް އަހުމަދު ޝާހިދު (ސާބެ) ގެ އިތުރުން، ރެޖިސްޓްރޭޝަން ގައި މަސައްކަތްކުރައްވާ ހުރިހާ ފަރާތްތަކަށާއި އެމްޑީޕީގެ އެންމެހާ މެންބަރުންނަށް ޗެއަރޕާސަން މާރިޔާ އަހުމަދު ދީދީ ވަނީ ވަނީ ވަރަށް ހޫނު މަރުހަބާއެއް ވިދާޅުވެ ޝުކުރު އަދާކުރައްވާފައެވެ.\nމިއަދުގެ ނިޔަލަށް އިލެކްޝަންސް ކޮމިޝަނުގައި ރެޖިސްޓްރީ ކުރެވިފައިވާ އެމްޑީޕީގެ ސައްޙަ މެންބަރުންގެ އަދަދަކީ 31،171 އެވެ.


ކުޑަކުއްޖާ މައްސަލާގައި ކޮމެޓީގެ ނިންމުން ނަޝީދު ތަންފީޒު ކުރަނީ – Haftha\nFri, 28 February, 2020, 4:49 pm\nމަޖިލީހުގެ ރައީސް، ރައީސް މުހައްމަދު ނަޝީދު މަޖިލީހުގެ ޖެންޑާ ކޮމެޓީގައި ކޮމެޓީ މެންބަރުންނާއި ބައްދަލުކުރައްވަނީ -- ފޮޓޯ / މަޖިލިސް\nދެކުނުގެ ރަށެއްގައި ދެ އަހަރުގެ ކުޑަ އަންހެން ކުއްޖަކަށް ޖިންސީ ގޯނާކުރި މައްސަލަ ދިރާސާ ކުރަމުން އަންނަ ރައްޔިތުން މަޖިލީހުގެ ޖެންޑާ ކޮމެޓީން މިއަދު އެ މައްސަލާގައި ގޮތެއް ނިންމާނެ ކަމަށް ރައްޔިތުންގެ މަޖިލީހުން ބުނެފިއެވެ.\nޖެންޑާ ކޮމެޓީން ވަނީ މިދިޔަ ހުކުރު ދުވަހުގެ ރެއާ އަދި ރޭވެސް އެ ކޮމެޓީގެ ބައްދަލުވުމެއް ކުރިޔަށް ގެންގޮސްފައެވެ. ރޭގެ ބައްދަލުވުމުގައި އެ ކޮމެޓީއަށް ވަނީ ޖެންޑާ މިނިސްޓްރީއާ ފުލުހުންނާއި ކްރިމިނަލް ކޯޓާއި ކަނޑުހުޅުދޫ ކައުންސިލާއި އަދި ޕްރޮސިކިއުޓާ ޖެނެރަލް (ޕީޖީ) އޮފީހުގެ ބޭފުޅުން ހާޒިރުކޮށް ސުވާލު ކުރައްވާފައެވެ.\nރައްޔިތުންގެ މަޖިލީހުގެ ޑިރެކްޓަރު މީޑީއާ އެންޑް ކޮމިއުނިކޭޝަން ހަސަން ޒިޔާއު ވިދާޅުވީ އުމުރުން2އަހަރުނުވާ ކުޑަކުއްޖަކަށް ޖިންސީ ގޯނާކުރި މައްސަލަ ދިރާސާކުރެއްވުމަށްފަހު ހިއުމަން ރައިޓްސް އެންޑް ޖެންޑާ ކޮމިޓީން މިއަދު ގޮތެއް ނިންމަވައި މަޖިލީހުގެ ރައީސް، ރައީސް މުހައްމަދު ނަޝީދަށް އަންގަވާނެ ކަމަށެވެ. އަދި އެ ނިންމެވުން ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ތަންފީޒު ކުރައްވާނެ ކަމަށްވެސް ޒިޔާއު ވިދާޅުވިއެވެ.\nމި މައްސަލާގައި ތިން މީހަކު ވަނީ ހައްޔަރުކޮށްފައެވެ. އެއީ ކުއްޖާގެ ބައްޕަވެސް ހިމެނޭ ގޮތުން ކުއްޖާގެ ކާފައާ އަދި މުނިކާފައެވެ. ކުއްޖާގެ ކާފައަކީ އެރަށު މިސްކިތެއްގެ މުދިމެކެވެ. އޭނާ ވަނީ ވަޒީފާއިން ސަސްޕެންޑު ކޮށްފައެވެ. ކުއްޖާގެ ކާފައަކީ މީގެކުރިންވެސް ކުޑަކުދިންނަށް ޖިންސީ ގޯނާ ކުރުމުގެ ކުށުގެ ރެކޯޑު އޮންނަ މީހެކެވެ. ބައެއް މައްސަލަތަކުގެ ޝަރީއަތްތައްވެސް ކޯޓުގައި އެބަ ހިނގައެވެ. އެ ކުއްޖާގެ މަންމައާ ބައްޕައަކީ މަސްތުވާތަކެތީގެ ޝިކާރައަކަށް ވެފައިވާ ދެ މީހުން ކަމަށް މައުލޫމާތު ލިބެއެވެ.\nހިތް ކުދި ކުދި says:\nނަޝީދު ތިކަމެއް ތަންފީޒު ކޮއްފިއްޔާ ކިތަންމެހާވެސް ރަގަޅު


Velaa kahanbuge kurehumakun Sam!\nކަނޑުގެ ދިރުންތަކަށް ލޯބި ކުރާ މީހެއް ނަމަ ހުރިިހާ ކަމެއްވެސް ސިފަ ކުރެވޭނީ އެކަމާ ގުޅުވައިގެންނެވެ. އަދި ކުރެހުންތެރިއެއް ނަމަ އޭނާގެ ސިކުނޑިއާއި ވިސްނުން ވެސް އެއްކޮށް ގޮސް ހުސްވާނީ އެކަަމަށެވެ. ކަނޑުން ނަގާ ބިޔަ ރާޅުތަކާ އެއްވަރަަށް އެ އިން ކޮންމެ ރާޅަކުން ފެންނަަ އެތައް ކުލައެއް އަސްލު ކުރެހުމަށް ތިރި ކުރެވޭތޯ މަސައްކަތް ކުރާނެ އެވެ. ގިނަ ފަހަރަށް ދެތިން ހަތަރު ކުލައެއް އެއްކޮށްގެން ނަމަވެސް ލޮލަށް ފެނުނު އަސްލު ކުލަ ގެނެސްފައި ހުންނަތަން ކުރެހުންތަކުން ފެނެ އެވެ. މަޑު ނޫ ކުލައިން ވިލު ނޫ ކުލައިން އެންމެ ގަދަ ކަނޑު ނޫ ވެސް މެ އެވެ. ކަނޑާ ހިތާ ގުޅިފަައިވާ މި ކުރެހުންތަކުގެ ފަހަތުގައި ނޫ ކުލަ ފިހި ހިފައިގެން ހުރީ ސަމިއްޔާ ޝެހެނާޒް އެވެ. ކުރެހުންތެރިންގެ މެދުގަައި ސޭމް އެވެ.\nސޭމް އަކީ ރަސްމީ ވަޒީފާ އެއްގެ ގޮތުގައި ރާއްޖޭގައި މިހާރު ޒުވާނުންގެ މެދުގައި އެންމެ މަގުބޫލު އެއް ފިހާރަ ކަމަށްވާ "އައިލެންޑު ބާޒާރު"ގައި މަސައްކަތް ކުރާ ކުއްޖެކެވެ. ވަޒީފާ އަށް ފަހު، އަދި ބައެއްފަހަރު ވަޒީފާގައި ހުރެގެން ވެސް ސޭމްގެ ކުރެހުންތައް އާއްމުންނާ ހިއްސާ ކުރެ އެވެ. މުޅި ސޯޝަލް މީޑިއާގައި ހުރިހާ ދިމައަކުން ފެންނަ ފެންކުލައިން ކުރަހާފައިވާ ވެލާތަކުގެ މަންމަ އަކީ ސޭމް އޭ ބުނެވި ދާނެ އެވެ. މަދުން ނަމަވެސް އަހަރުމެންނަ މި ފެންނަ މި ވެލާ ކަހަނބަށް ސޭމްގެ ހިތް ޖެހިފައިވަނީ ކުޑަކޮށެއް ނޫނެވެ. އިންތިހާ އަށެވެ. ކޮންމެ ކުރެހުމެއްގައިހެން ވެލާގެ ތަންކޮޅެއް ހިމަނާލަ އެވެ. އެއްފަހަރު ވެލާގެ ބުރަކަށިމަތީ އޮންނަ ބޯ ތޮށިގަނޑެވެ. ނޫނީ އަތާއި ލޮލެވެ.\nސޭމް ކުރަހާފައިވާ ކުރެހުމެއް --\n"ވެލާ ކުރަހާ ކުލަޖައްސާ ހިތްވީ، ސޭމްއަކީ ތިމާވެއްޓަށް ލޯބި ކުރާ ކުއްޖަކަށް ވާތީ. ވަރަށް ކުޑައިރުއްސުރެ ވެސް ތިމާވެށީގެ ކަންކަމަށް ލޯ ހުޅުވިފަ ހުރީ. ސޭމްގެ ކުރެހުން ބޭނުން ކޮށްގެން ދިވެހިރާއްޖޭގެ ކަނޑުތަކާއި ކަނޑުތަކުގެ ދިރުންތަކަށް ލިބޭ ގެއްލުންތަކާ ހުރިހާ އެއްޗެއް އަންގައިދީ ހޭލުންތެރިކޮށްދޭން ބޭނުންވަނީ. އެގޮތުން ބޮޑަށް މެރިން އެނިމަލްސް އަށް އިންސްޕަޔާވީ. އަދި އެއަށްވުރެވެސް ބޮޑަށް ވެލައަށް،" ސޭމް ކިޔައިދިނެވެ.\nސޭމް ކުރަހާފައިވާ ބައެއް ކުރެހުންތައް\nވެލާތަކާއެކު ފަތަމުން ކޮންމެ ކުރެހުމަކުންވެސް ސޭމް ބުނެދޭން ބޭނުންވަނީ މެސެޖެއް ކަމަށް ބުންޏެވެ. ވެލާ ކަހަނބުގެ ދިރުންތައް މިއަދު އަހަރުމެންނަށް ފަަސޭހައިން ފެނި، އޭގެެ ފުރިހަމަ ކަމާއި ރީތި ކަމަށް އާޝޯހުވެ ތިބޭ އިރު މީގެ އަހަރުތައް ފަހުން އެއީ އުޅުނު އެއްޗެހި ތަކެއް ކަންވެސް ނޭނގިދާނެ އެވެ. ރާއްޖޭގައި ހިމާޔަތް ކޮށްފަައިވާ މޫދު ޖަނަވާރުންގެ ތެރޭގައި ވެލާ ކަހަަނބު ހިމެނެ އެވެ. މި ދިރުންތައް ހިމާޔަތް ކުރުމަށް އަލުން މަސައްކަތް ކުރަންވީ ކަމަށް ސޭމްގެ ކޮންމެ ކުރެހުމަކުން ބުނެދޭން ބޭނުންވެ އެވެ. ތިމާވެއްޓަށް ލޯބި ކުރާ ސޭމް އާއެކު މިއިން ކުރެހުމަކަށް ބަލައިގެން ނަމަވެސް އެކަން ހަނދާން ކޮށްލަން ވީ އެވެ.\n"އެންމެ ފުރަތަމަ ކުރެހީ "އަންވީލިންގް ވިޝަންސް" ކިޔާ އެގްޒިބިޝަން އެއްގަ. އެއީ މޯލްޑިވިއަން އާޓިސްޓްސް ކޮމިއުނިޓީގެ ފަރާތުން ބޭއްވި އެގްޒިބިޝަން އެއް. އެ އެގްޒިބިޝަންގައި ޕްރޮފެޝަނަލް އާޓިސްޓް އެއްގެ ގޮތުގައި ބައިވެރިވީ. އޭގެ ފަހުން އަމިއްލަ އަށް އާޓިސްޓްއެއްގެ ގޮތުގައި މަސައްކަތް ކުރަންފެށީ"\nއެގްޒިބިޝަން އަށް ކުރަހާފައިވާ ކުރެހުން --\nމި ކުރެހުންތައް ނޫނަސް ސޭމްއަކީ އެކި ކަހަލަ ކުރެހުންތައް ކުރެހުމުގައި ފާހަގަކޮށްލެވޭ ކުއްޖެކެވެ. ޕްރޮފެޝަނަލް އާޓިސްޓަކަށްވެ ހުރެ ރާއްޖޭގައި ކުރެހުން ކުރަހާ އެ އެއްޗެހި ވިއްކާތާ މިހާރު ދެތިން އަހަރު ވެދާނެ އެވެ. ސޭމް ކުޑަ އިރު ދައްތަ ބުނެގެން ކުރެހި ކުރެހުންތަކެއްގެ ސަބަބުން ކުރެހުމުގެ ތެރެއަށް ރަނގަޅަށް ވަދެވުނީ އެވެ. އޭގެ ފަހުން ރާއްޖެއާއި ބޭރުދުނިޔޭގެ މަޝްހޫރު ކުރެހުންތެރިންގެ ކުރެހުންތައް ބަލާ ދަސްކުރަން ފެށި އެވެ. އަދި އެއިން ކޮންމެ ކުރެހުމަކުން ހިޔާލު ފުޅާކޮށް އަމިއްލަ އުފެއްދުންތައް އުފައްދަނީ އެވެ.\nކުރެހުންތެރިންނާއެކު ރާއްޖޭގައި މި އޮންނަ އާޓް ކޮމިއުނިޓީ ކުރިއާ ބަލާފައި މިހާރު ވަރަށް ފުޅާ ވެއްޖެ އެވެ. އެކަމަށް އާ ބުނެ ސޭމް ވެސް ބުނަނީ، ކުރެހުންތެރިންގެ މެދުގަައި މި އޮންނަ ފޯރި އާ އެއްވަރަށް ރާއްޖޭގައި ކުރެހުންތެރިންނާއި ފަންނުވެރިންގެ މަސައްކަތްތައްވެސް ބަލައިގަންނަންވީ ކަމަށެވެ. އަދި ކުރެހުންތެރިންނަށް އެންްމެ މުހިިއްމު ތަނެއްގެ ގޮތުގައި ބެލެވޭ ނެޝަނަލް އާޓް ގެލަރީ އަށް އެތަނުގެ ނަމާ އެއްވަރަށް މަސައްކަތް ކޮށްދެވޭނެ ކަމަށެވެ.\nސޭމްގެ ފުރަތަމަ ސޯލޯ އެގްޒިބިޝަންގަައި ކުރެހި ކުރެހުންތަކާ އެކު --\n"އެންމެ ދެކެން ބޭނުންވަނީ ކުރެހުންތެރިންގެ ކުރެހުންތައް ދިވެހިން ބަލައިގަންނަ ދުވަހެއް. އެއީ އެންމެ މުހިއްމު ކަމަކީ. މިހާރު ނަމަ، ކުރެހުންތަކަކީ މާ މުހިއްމު އެއްޗެއް ކަމަކަށް ނުދެކޭ. އެއީ ހަމަ އަޅާފަ އިން ރޮނގުބުރި އެކޭ. ބޭނުންވަނީ އެއީ އެއަަށްވުރެ ބޮޑު އެއްޗެއް ކަން އަންގައިދޭން. އަދި، އާޓިސްޓުންނަށް އިތުރު ފުރުސަތު ތަކާއި އިވެންޓުތައް ބާއްވައިދީ އާޓް ގެލެރީ ޓު ލިވް އަޕް ޓު އިޓްސް ނޭމް"


IUM ge chancellor ge magaamun Dr. Shaheem isthiufaa devaifi\nއައިޔޫއެމްގެ ޗާންސެލަރގެ މަގާމުން ޑރ. ޝަހީމް އިސްތިއުފާދެއްވައިފި\nސިޔާސީ މައިދާނަށް ނުކުންނަވާ މަސައްކަތްތައް ފައްޓަވާނެ ކަމަށް ޑރ. ޝަހީމް ވަނީ ވިދާޅުވެފައި\nކ. މާލެ 15 ނޮވެންބަރު 2018 | ބުރާސްފަތި 12:10 1,707\nމުހައްމަދު ޝަހީމް އަލީ ސައީދު އައިޔޫއެމްގެ ޗާންސެލަރކަމުން ވަނީ އިސްތިއުފާދެއްވާފައި - ޕީއެސްއެމް\nއިސްލާމިކް ޔުނިވަރސިޓީގެ ޗާންސެލަރކަމުގެ މަގާމުން ޑރ. މުހައްމަދު ޝަހީމް އަލީ ސައީދު އިސްތިއުފާދެއްވައިފިއެވެ.\nއިސްތިއުފާދެއްވުމަށް ފަހު ޝަހީމް ވިދާޅުވެފައި ވަނީ "މަގާމްގައި ނެތް ކަމުގައި ވިޔަސް އިސްލާމްދީނާއި ދިވެހި ގައުމާއި އިސްލާމީ އުއްމަތަށް ހިދްމަތްކުރުންމަތީ ދެމި ހުރުމަކީ ފަހު ނޭވަޔާއި ހަމައަށް ވެސް ހަޔާތުގެ އެންމެ މަތިވެރި އަޒުމް" ކަމަށެވެ.\nIUM ge chancellor kamuge maqaamun dhemmeaku alhugandu isthiufaa dheefeemeve. Maqaameh gai nethas, islam dheenai dhivehi qaumaai islami ummathah khidhumai kurun mathee dhemihurumaki fahu neyvayah ves hayaathuge emme mathiveri azumeve.وما توفيقي إلا بالله عليه توكلت وإليه انيب pic.twitter.com/A4wpCcds78\n— محمد شهيم علي سعيد (@Mohamedshaheem1) November 15, 2018\nމި ސަރުކާރުގައި އިސްލާމިކް މިނިސްޓަރުކަން ވެސް ކުރެއްވި ޑރ. ޝަހީމް އިސްތިއުދެއްވާފައިވާއިރު، ރައީސް ޔާމީން އައްޔަންކުރެއްވި ސިޔާސީ މަގާމުތަކުގައި ތިއްބެވި ހުރިހާ ބޭފުޅުން، މަގާމުތަކުން އިސްތިއުފާދެއްވުމަށް ގުޅިފައިވާ ޕާޓީތަކުން ވަނީ ގޮވާލާފައެވެ.\nރައީސް ޔާމީންގެ ރަނިން މޭޓަކަށް ހަމަޖެއްސެވުމުން ވެސް ޑރ. ޝަހީމް އިސްތިއުފާ ދެއްވާނެ ކަމަށް އޭރު ވިދާޅުވިއެވެ. ނަމަވެސް ފަހުން އެނިންމުން ބަދަލުކުރައްވާ މަގާމުގައި ދެމިހުންނެވިއެވެ. ޔުނިވަރސިޓީގެ ޗާންސެލަރެއްގެ މަގާމުގައި ހުންނަވާ ސިޔާސީ ހަރަކާތްތަކުގައި އުޅުއްވާތީ އާންމުންގެ ގިނަ ބައެއްގެ ފާޑުކިޔުން ޑރ. ޝަހީމަށް ކުރިމަތިވިއެވެ.\nރިޔާސީ އިންތިޚާބުގައި ރައީސް ޔާމީން ބޮޑުތަކުން ބަލިވުމާއި ގުޅިގެން ޑރ. ޝަހީމް ސިޔާސީ އެއްވެސް ހަރަކާތަކުން ނުފެނެއެވެ. ނަމަވެސް ދާދި އަވަހަށް ސިޔާސީ މައިދާނަށް ނުކުންނަވާ މަސައްކަތްތައް ފައްޓަވާނެ ކަމަށް ޑރ. ޝަހީމް ވަނީ ވިދާޅުވެފައެވެ.


Noorul-islam.NET :: 18 އަހަރު، ކުޑަކުއްޖެއް!!!\n18 އަހަރު، ކުޑަކުއްޖެއް!!!\nދިވެހި މުޖުތަމަޢްގައި ޢުމުރުފުރާ ބަހާފައި މިއޮންނަނީ ވަރަށް ޙައްސާސް ގޮތަކަށެވެ. މި ގޮތަކީ ދުނިޔޭގެ އެހެނިހެން ގައުމުތަކުގައި ޢުމުރުފުރާ ބަހާފައި އޮންނަގޮތާ ޚިލާފު ގޮތަކަށް ވުމަކީ ދުރުގައިވާ ކަމެއްނޫނެވެ. ޢުމުރުފުރާ ބެހިފައި މިއޮންނަގޮތުން، ކުށްކުރުމާއި ކުށް ކުރުވުމާއި ކުށުން މުޖުތަމަޢް ސަލާމަތް ކުރުމާއި ކުށުގެ ވެއްޓަށް ޖާގަ ހަނިކުރުމަށާއި ކުށްކުރުން ހުއްޓުވުމަށް މަސައްކަތް ކުރާ މުއައްސަސާތަކަށް ވަރަށް ގިނަ ދަތިތަކާ ކުރިމަތިލާން ޖެހޭކަން ޢިޙްސާސް ކުރެވެއެވެ.<?xml:namespace prefix = "o" ns = "urn:schemas-microsoft-com:office:office" />\nދީނީ ނަޒަރަކުން ބަލާއިރު ކުޑަކުދިންނަކީ ދެޖިންސުގެ ކުދިންގެ ތެރެއިން ބާލިޢު ނުވާ ކުދިންނެވެ. ބައެއް ޙާލަތްތަކުގައި ބާލިޢު ނުވިކަމުގައި ވިޔަސް ހެވައި ނުބައި ވަކި ކުރަން އެނގޭނަމަ އެކުއްޖާ ބޮޑުމީހެއްގެ ޙުކުމައް އާދެއެވެ. ވީމާ ޢާއްމުގޮތެއްގައި ބާލިޢު ވުމަށް ފަހު އެމީހާ އަކީ ބޮޑު މީހެއްކެވެ.\nދިވެހި މުޖުތަމަޢްގެ ސްކޫލް ދައުރު ނިމޭ ކުދިންގެ ތެރެއިން ގިނަ ކުދިންނަކީ ވަރަށް ފަހަކާ ޖެހެންދެން ޖީ.ސީ.އީ އޯލެވެލް ފިޔަފައި އޭ.ލެވެލް ހަދަން ނުވަތަ އެއަށް ވުރެ މައްޗަށް ކިޔަވަން ތަފާތު ހުރަސްތަކާހުރެ ޢުޒުރުވެރިވާ ކުދިންނެވެ. މިގޮތުން އޯލެވެލް ނިމޭ އިރު ޢާއްމު ޢުމުރަކީ 16 ނުވަތަ 17 އަހަރެވެ. މި ޢުމުރުގައި އަދި އެއީ ދިވެހިންގެ ނަޒަރިއްޔާގައި ކުޑަ ކުއްޖެކެވެ. އޭގެ ކުރިން އެއީ ސްކޫލް ކުއްޖެކެވެ.\n18 އަހަރު ނުވަނީސް މީހަކާ އިނުމުގެ ހުއްދަ ނުލިބެއެވެ. ދީނާ ޚިލާފުކަމެއް ކަމުގައި ވިޔަސް ލޯބީގެ ޙަޔާތް އޮންނަނީ ފެށިފައެވެ. ދެފަރާތުގެ ޢާއިލާގެ ރުހުން އެ ދެ މީހުންނަށް އޮވެއެވެ. އެހެންނަމަވެސް ދިވެހި ޤާނޫނު އަސާސީ މިކައިވެންޏަށް ހުއްދަ ނުދެއެވެ. ސިއްރުން އަމިއްލަ ގޮތަކަށް ނޫނީ ބިދޭސީ ޤައުމަކުން ކައިވެނި ކުރުމުގެ ފުރުޞަތު ފިޔަވައި އެހެން ޖާގައެއް އެމީހުންނަކަށް ނުލިބެއެވެ. ދުވަސްކޮޅަކުން އަންހެންމީހާ ނަހަލާލަށް ބަލިވެ އިނދެއެވެ. މިކަމުގެ ސަބަބުން ޝަރަފްވެރި ޢާއިލާއެއްގެ އަގު ވެއްޓި ނިކަމެތި ކަމާއެކު ބުރަކޮށް އަތްވައި ވާރޭގައި ރެއާއި ދުވާލު ގުދާރު ބިންދައިގެން ދަރިން ބަލައި ބޮޑުކުރި ބައްޕަ މުޅިޢުމުރަށް ކަރުނަ އޮއްސަން މަޖުބޫރުވެއެވެ. އެޙަޔާތް އެކިއެކި ހަނގުރާމަތަކާއި ކުރިމަތި ކުރުވި ލޮބުވެތި މަންމަ އެހިތާމައެއްގައި ދުނިޔެއާ އަލްވަދާޢް ކިޔައެވެ. ސަބަބަކީ ދަރިން ފުރާފުރިހަމަވި އިރުވެސް ދިވެހި ޤާނޫނު އެކަން ޤަބޫލު ނުކުރިކަމެވެ.\nވަރަށް ހިތާމަ ހުރިކަމެކެވެ. ރަޙްމެއް ހަމްދަރުދީއެއްނެތި ކަތިލެވެމުންދާ ދިވެހި ދަރިންގެ ޙައްގުގައި މަސައްކަތް ކުރެވޭނެ ޖާގަވަނީ އިންތިހާއަށް ހަނިވެފައެވެ. ސަބަބަކީ އެޖަރީމާ ހިންގި "އުޑުފަޅާފަ" ހުރިމީހާއަކީ ބޮޑު މީހެއްކަމުގައި ދިވެހި ޤާނޫނު ބަލައި ނުގަތް ކަމެވެ.\nމަސްތުވާތަކެއްޗާއި ބަނގުރާ ވިއްކާ މީހާއަކީ 17 އަހަރުގެ ފިރިހެނެކެވެ. ނުވަތަ އަންހެނެކެވެ. ދެމީހުންގެ ދެމެދަށް ނުވަތަ ކޮންމެ މީހަކަށް ނަހަލާލަށް ދަރިފަތްޗެއް އޮވެއެވެ. އެހެން ނަމަވެސް އެމީހުންނާ މެދު އެކަށީގެންވާ ފިޔަވަޅު އެޅުމައް ދަތިތަކާ ކުރިމަތިލާންޖެހެއެވެ. ސަބަބަބަކީ ދިވެހި ޤާނޫން އެމީހުންގެ ނަން ބޮޑު މީހުންގެ ދަފްތަރުގައި ޖެހުމަށް ތަން ނުދޭތީއެވެ.\nމިއީ މަދު މިސާލުކޮޅެކެވެ. ކަމުގެ ޙަގީގަތަކީ މިއީ ކަމަށްވާއިރު މިކަމަށް އެކަށީގެންވާ މަސައްކަތް ކުރަން ނުވޭތޯއެވެ؟ ޙައިވާނުންނާއި އިންސާނުންގެ ޙައްގުތަށް ހިމާޔަތް ކުރުމަށް އެކިއެކި މުއައްސަސާތައް ހުރުމުގެ މަޤްޞަދަކީ ކޮބައިތޯއެވެ.\nވީމާ ދިވެހި ޤައުމުގެ ކަމާބެހޭ މުއައްސަސާ ތަކަށް މިކަމުގެ އެކަށީގެންވާ އަވަސް ޙައްލު ހޯދުމަށް ދަންނަވަމެވެ.


Match ge kurin TC aai Maziya ah undhagoo haalatheh | Mihaaru\nމާލޭ ލީގުގައި ޓީސީ އާއި މާޒިޔާ ކުޅުނު މެޗުގެ ތެރެއިން: މާޒިޔާގެ އަޑޭ (ކ) ޓީސީގެ ފައްރާހު ކައިރިން ބޯޅަ ހިފައިގެންދާން މަސައްކަތް ކުރަނީ.-- ފޮޓޯ: ނިޝާން އަލީ/ މިހާރު\n16 ސެޕްޓެމްބަރ 2017 - 07:08 1 comment\nލީގުގައި ކޮންމެ ޓީމެއް ފަސް މެޗު ކުޅެފައިވާއިރު މާޒިޔާ އެއް ވަނައިގައި އޮތީ 13 ޕޮއިންޓް ހޯދައިގެންނެވެ. ޓީސީ ތިން ވަނައިގައި އޮތީ 10 ޕޮއިންޓް ހަމަކޮށްގެންނެވެ.\nމާދަމާގެ މެޗަށް ނުކުތުމުގެ ކުރިން ޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ މެޗަށް ތައްޔާރުވާން އެންމެ ރަނގަޅަށް ވަގުތު ނުލިބުނުއިރު، އެ ޓީމަށް ވަނީ އެކިއެކި މައްސަލަތައް ކުރިމަތިވެފައި ކަމަށެވެ.\n"މާޒިޔާ މެޗަކީ މުޅި ސީޒަނަށް ބަލާއިރު ވެސް އެންމެ އުނދަގޫ އެއް މެޗު. އެންމެ ވަރުގަދަ ސްކޮޑު. ދެން މާޒިޔާ މެޗަށް ނުކުންނައިރު ޓީސީ އަށް އެބަހުރި ކުދި ކުދި އަނިޔާގެ މައްސަލަތަކާއި ދެން އެކި އެކި ކަންތައްތަކާ ހުރެ ފުރަތަމަ އެގާރައިގައި ނުކުޅެވޭ ކުޅުންތެރިން ވެސް އެބަތިބި. އެހެންވެ ބަދަލުތަކާ އެކު ނުކުންނަން މި ޖެހެނީ،" ނިޒާމްބެ ބުންޏެވެ.\nއޭނާ ބުނީ ފުރަތަމަ އެގާރައިގައި ގަވައިދުން ކުޅެމުން އަންނަ ހަތަރު ކުޅުންތެރިން މި މެޗުގައި ފެނުމުގެ ފުރުސަތު ކުޑަ ކަމަށެވެ.\n"އިއްބެ، ފައްރާހު، ކަޅޭ (އަލީ ނާފިއު) އަދި ދާދު (ނާއިޒު)ގެ މަންމަ އަށް ދިމާވި ސިއްހީ ކަމެއްގެ ސަބަބުން ރަށަށް ގޮސްފައި ނާދޭ. އެހެންވެ މި ކުޅެން ޖެހެނީ އެންމެ ފަހުން މެޗެކޭ އެއްގޮތަށް ފުރަތަމަ އެގާރައިގައި ހިމެނޭ ކުޅުންތެރިންތަކެއް ނުލައި،" ނިޒާމްބެ ބުންޏެވެ.\nލީގުގެ ފުރަތަމަ ބުރުގެ ފަހު މެޗުތަކާ ކުރިމަތިލާއިރު، މާޒިޔާ އަތުން ޕޮއިންޓެއް ނަމަވެސް ހޯދުމަކީ މުހިއްމު ކަމެއްގެ ގޮތުގައި ނިޒާމްބެ ގަބޫލުކުރެ އެވެ.\n"މިހާ ހިސާބަށް އައީމަ ވަރަށް މުހިއްމުވާނެ ކުރީގައި އޮތް ޓީމުތައް އަތުން ޕޮއިންޓް ހޯދުން. ދެން މާޒިޔާ އަކީ މި ސީޒަނުގެ މިހިސާބަށް އައިއިރު އެންމެ ވަރުގަދަ ޓީމު. ލިބެން ހުރި ކުޅުންތެރިންނާ އެކު މި މެޗަށް ނުކުންނައިރު އެ ކުޅުންތެރިންނަށް ވިސްނައިދެމުން މިދަނީ މެޗު ފަސޭހަ ނުވާނެ ކަމާ މި މެޗުން ޕޮއިންޓެއް ހޯދުމުގެ މުހިއްމުކަން. ގަބޫލުކުރަނީ މަސައްކަތްކޮށް ޓީސީ ކުޅުންތެރިން ތަފާތު ދައްކާނެ ކަމަށް،" އޭނާ ބުންޏެވެ.\nއެސްޓީއޯ މާލޭ ލީގުގައި މި ދެ ޓީމު ފުރަތަމަ ބުރުގައި ކުޅުނު މެޗުން މާޒިޔާ ވަނީ 3-0 އިން މޮޅުވެފަ އެވެ. އެހެން ނަމަވެސް ދެ ވަނަ ބުރުގައި މި ދެ ޓީމު ކުޅުނު މެޗު ނިމުނީ ލަނޑެއް ނުޖެހި ދެ ޓީމު އެއްވަރުވެގެންނެވެ.\nމާޒިޔާ އެންމެ ފަހުން ގްރީން ސްޓްރީޓްސްއާ ދެކޮޅަށް ކުޅުނު މެޗު ކާޑެއްގެ މައްސަލައިގައި ހޫނުވެގެން ހުއްޓާލިއިރު، އެ މެޗާ ބެހޭގޮތުން މުބާރާތުގެ ކޮމިޓީން ނިންމި ގޮތް އެފްއޭއެމުން އިއުލާން ކުރީ މިއަދު ޓީސީއާ ދެކޮޅަށް ކުޅެން އޮތް މެޗު ފެށެން އެއް ދުވަހަށް ވެފައި ވަނިކޮށެވެ. މި ކަމުގެ ސަބަބުން އުނދަގޫތަކެއް މާޒިޔާ އަށް ކުރިމަތިވި ކަމަށް ސެކުލޮސްކީ ވަނީ ބުނެފަ އެވެ.\n"އެންމެ ފަހުން އަހަރެމެން ކުޅުނީ ހޯމަ ދުވަހު. އެހެންވެ މާ ބޮޑު ވަގުތެއް ނެތް ތައްޔާރީތައް ވާން. ބައެއް ކަހަލަ މައްސަލަތަކެއް ހައްލުނުވެ ރެއާ ހަމައަށް އޮތީ. އެހެންވެ ނޭނގެ މި މެޗުގައި ކުޅެންވީ ކިހިނެއް ކަމެއް. އެކަމަކު މިހާރު އެކަން ހައްލުވެ. އެންމެ ފަރިތަކުރުމެއް މި ލިބުނީ ހަމަޖެހިލައިގެން މި މެޗު (ޓީސީ މެޗު) ކުޅޭނެ ގޮތް ރާވަން،" ސެކުލޮސްކީ ބުންޏެވެ.\nޓީސީއާ ދެކޮޅަށް ކުޅޭއިރު ސަމާލުވާން ޖެހޭނެ ކަމަށް ސެކުލޮސްކީ ވަނީ ބުނެފަ އެވެ.\n"ޓީސީ އަކީ ރާއްޖޭގައި އޮތް އެންމެ ވަރުގަދަ އެއް ކްލަބް. އަހަރެމެން ފިޒިކަލީ އަދި ޓެކްޓިކަލީ ވަރަށް ރަނގަޅަށް ކުޅެން ޖެހޭ މެޗެއް މިއީ. ރާއްޖޭގެ ފުޓްބޯޅަ އަށް ބަލާއިރު އެންމެ ތަފާތު ސްޓައިލަކަށް ސްޕީޑު ބޭނުން ކޮށްގެން ކުޅޭ ޓީމެއް ޓީސީ އަކީ. އެމީހުންގެ ބައެއް ކުޅުންތެރިންނަށް ނުކުޅެވުނަސް އެ ސްޓައިލް އޮންނާނެ އެހެން ވުމުން މެޗު ފަސޭހައެއް ނުވާނެ،" އޭނާ ބުންޏެވެ.\nލިބުނު އަނިޔާއެއްގެ ސަބަބުން މާޒިޔާގެ ކެޕްޓަން އަސަދުﷲ އަބްދުﷲ އަށް ގާތްގަނޑަކަށް ސީޒަން ނިމިފައިވުމަކީ ސެކުލޮސްކީ އަށް ދިމާވެފައިވާ ބޮލު ރިހުމެކެވެ. އެހެން ނަމަވެސް އޭނާ ދެކޭ ގޮތުގައި އެ ޓީމު ތެރެއިން އަސަދުﷲ ނެތްތަން ފޫބެއްދޭނެ ގޮތްތަކެއް ހޯދިދާނެ އެވެ.\n"އަސަދުﷲ އަށް ބަރޯސާވެގެން އަހަރެމެން ކުރިން މެޗުތަކަށް ޓީމު ރާވާފައި ހުންނާނީ. އެކަމަކު މިހާރު މި ޖެހުނީ އެހެން ގޮތްތަކެއް ހޯދަން. އަސަދުﷲ ނެތްތަން އެއްކޮށް ފޫނުބެއްދޭނެ އެއީ 100 ޕަސެންޓް ޔަގީން ކަމެއް. ދެން އަހަރެމެން މިހާރު މި ޖެހެނީ ކުޅުމުގެ ސްޓައިލަށް ބަދަލުތަކެއް ގެންނަން. އޭގެ މަސައްކަތް އަހަރެން މި ކުރަނީ،" ސެކުލޮސްކީ ބުންޏެވެ.\nއަސަދުﷲ ގެ އިތުރުން އަނިޔާގެ ސަބަބުން ހުސެއިން ނިޔާޒް (ބޮކުރީ) އަށް ވެސް މި މެޗު ނުކުޅެވޭއިރު، ގައުމީ ޓީމުން އެނބުރި އައިއިރު އަމްދާން އަލީ (އެންޑީ) ވެސް ހުރީ އަނިޔާގަ އެވެ. އަދި ސަސްޕެންޝަންގެ ސަބަބުން އައްސަދު އަލީ (އަޑޭ) އަށް ވެސް މި މެޗުގައި ނުކުޅެވޭނެ އެވެ.\n"އަނިޔާގެ މައްސަލަ އެކި ގޮތްގޮތުން ދިމާވެފައި ހުއްޓަސް ދަނޑަށް އަރާ ކުޅުންތެރިން މޮޅުވާން ކުރެވެން ހުރި ހުރިހާ މަސައްކަތެއް ކުރާނެ،" ސެކުލޮސްކީ ބުންޏެވެ.\nމާޒިޔާ އާއި ޓީސީ ބައްދަލުކުރާ މެޗު ފަށާނީ މިއަދު ހަވީރު4ޖަހާއިރު އެވެ.


Kureege Defence minister Nazim ge mahsala review kurumaa medhu goi ninmanee\nކުރީގެ ޑިފެންސް މިނިސްޓަރު މުހައްމަދު ނާޒިމްގެ މައްޗަށް އިއްވާފައިވާ ހުކުމް ރިވިއު ކުރުމާމެދު ގޮތެއް ނިންމުމަށް އިޖުރާއީ އަޑުއެހުމެއް ބާއްވަން ސުޕްރީމް ކޯޓުން ނިންމައިފި އެވެ.\nއިޖުރާއީ އަޑުއެހުމަކީ ސުޕްރީމް ކޯޓުން މައްސަލައެއް ބަލައިގަތުމުގެ ކުރިން ބާއްވާ އަޑުއެހުމެކެވެ. ފަނޑިޔާރުންގެ މަޖިލީހުން އެ މައްސަލަ ސުޕްރީމް ކޯޓަށް ހުށަހެޅުމުގެ ހުއްދަ ދެއްވާނީ އެ އަޑުއެހުމަށްފަހު އެވެ.\nނާޒިމްގެ ދިރިއުޅޭ އެޕާޓްމެންޓުން ފިސްތޯލައެއް ފެނުނު މައްސަލާގައި ހަނގުރާމަވެރި ހަތިޔާރު ގެންގުޅުމުގެ ކުށުގައި 11 އަހަަރަށް ޖަލަށްލާން ކުރިމިނަލް ކޯޓުން ހުކުމް ކުރީ 2015 ވަނަ އަހަރު އެވެ. އެ ހުކުމަށް ހައިކޯޓުން ވަނީ ތާއިދުކޮށްފަ އެވެ. ސުޕްރީމް ކޯޓުގައި މައްސަލަ ނާޒިމްގެ ފަރާތުން އިސްތިއުފާކުރުމުން 2016 ވަނަ އަހަރުގެ ތެރޭގައި އެ ކޯޓުން ނިންމީ މައްސަލަ ބަލައިނުގަތުމަށެވެ.\nކުރީގެ ޑިފެންސް މިނިސްޓަރު ނާޒިމްގެ މައްސަލަ ރިވިއު ކުރުމާމެދު ސުޕްރީމް ކޯޓުން ގޮތެއް ނިންމާއިރު ކުރީގެ ރައީސް މުހައްމަދު ނަޝީދާއި އަދާލަތު ޕާޓީގެ ރައީސް އިމްރާން އަބްދުﷲ އަދި ދިއްގަރު ދާއިރާގެ ކުރީގެ މެންބަރު އަހުމަދު ނާޒިމްގެ މައްސަލަ ރިވިއު ކުރަން ސުޕްރީމް ކޯޓުން މިއަދު ވަނީ ނިންމާފަ އެވެ.\nކުރީގެ ނައިބު ރައީސް އަހުމަދު އަދީބު ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + މުހައްމަދު ނާޒިމް ސުޕްރީމް ކޯޓް


ރައީސުލްޖުމްހޫރިއްޔާ، ރޭސިންގ އެސޯސިއޭޝަން އޮފް މޯލްޑިވްސްގެ މެންބަރުންނާއި ބައްދަލުކުރައްވައި މަޝްވަރާކުރައްވައިފި - The President's Office\nރައީސުލްޖުމްހޫރިއްޔާ، ރޭސިންގ އެސޯސިއޭޝަން އޮފް މޯލްޑިވްސްގެ މެންބަރުންނާއި ބައްދަލުކުރައްވައި މަޝްވަރާކުރައްވައިފި\n9 އޭޕްރިލް 2022، ރިފަރެންސް: 2022-154\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ރޭސިންގ އެސޯސިއޭޝަން އޮފް މޯލްޑިވްސްގެ މެންބަރުންނާއި ބައްދަލުކުރައްވައި މަޝްވަރާކުރައްވައިފިއެވެ. މި ބައްދަލުކުރެއްވުން އޮތީ ރައީސުލްޖުމްހޫރިއްޔާގެ ރަސްމީގެކޮޅު މުލީއާގޭގައެވެ.\nމި ބައްދަލުކުރެއްވުމުގައި އެ އެސޯސިއޭޝަނުގެ މެންބަރުން ވަނީ ރާއްޖޭގައި މޮޓޯ ސްޕޯޓްސް ކުރިއެރުވުމުގައި ކުރިމަތިވާ ދަތިތަކާއި ގުޅޭގޮތުންނާ ދާއިމީ ރޭސިންގ ޓްރެކެއްގެ ބޭނުންތެރިކަންފަދަ މި ކުޅިވަރު އިތުރަށް ކުރިއެރުވުމަށް ބޭނުންވާކަންކަމާއި ގުޅޭގޮތުން ރައީސުލްޖުމްހޫރިއްޔާއާ މަޝްވަރާކުރައްވާފައެވެ. މީގެ އިތުރުން މި ކުޅިވަރުގައި ހަރަކާތްތެރިވާ ފަރާތްތަކުން ފަރިތަކުރުންތައް ކުރިޔަށްގެންދިއުމަށް ސަރަޙައްދެއް ބޭނުންވާކަން އެ ސޯސިއޭޝަނުގެ މެންބަރުން ފާހަގަކުރެއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ވަކިކުޅިވަރެއް ތަފާތުނުކޮށް ރާއްޖޭގައި ހުރިހާ ކުޅިވަރުތަކެއް ކުރިއެރުވުމުގައިވެސް ސަރުކާރުން އެހީތެރިކަން ފޯރުކޮށްދެއްވަމުން ގެންދަވާނެކަމުގައި ވިދާޅުވިއެވެ. އަދި އެ އެސޯސިއޭޝަނުގެ މެންބަރުން ފާހަގަކުރެއްވި ކަންކަމުގައި ސަރުކާރުގެ ކަމާގުޅޭ ފަރާތްތަކާ މަޝްވަރާކުރައްވާނެކަމުގައި ވިދާޅުވިއެވެ. މީގެ އިތުރުން މި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ރާއްޖޭގައި މޮޓޯ ސްޕޯޓްސް ކުރިއެރުވުމަށް ހުރި ފުރުޞަތުތަކާ ގުޅޭގޮތުން ވެސް ރޭސިންގ އެސޯސިއޭޝަނުގެ މެންބަރުންނާއި މަޝްވަރާކުރައްވާފައެވެ.


ސިވިލް ކޯޓު އަދި ކްރިމިނަލް ކޯޓަށް ފަނޑިޔާރުން ހޯދަން އިއުލާނުކޮށްފި | Jazeera\tސިވިލް ކޯޓު އަދި ކްރިމިނަލް ކޯޓަށް ފަނޑިޔާރުން ހޯދަން އިއުލާނުކޮށްފި - Jazeera\nސިވިލް ކޯޓު އަދި ކްރިމިނަލް ކޯޓަށް ފަނޑިޔާރުން ހޯދަން އިއުލާނުކޮށްފި\nޢަލީ ޔާމީން November 21, 2019 197 views0\nކްރިމިނަލް ކޯޓު އަދި ސިވިލް ކޯޓަށް ފަނޑިޔާރުން ހޯދުމަށް ޖުޑީޝަލް ސާވިސް ކޮމިޝަން (ޖޭއެސްސ)ީ އިން އިއުލާން ކޮށްފިއެވެ.\nޖޭއެސްސީ އިން މިއަދު ކޮށްފައިވާ އިއުލާނެއްގައި ވަނީ ކްރިމިންލް ކޯޓަށް އެއް ޣާޒީ އަދި ސިވިލް ކޯޓަށް ހަތަރު ޣާޒީ ހޯދުމަށް ބޭނުންވާ ކަމަށެވެ.\nއެދެކޯޓުގެ ފަނޑިޔާރުންނަށް ދޭން ކަނޑައަޅާފައިވާ އަސާސީ މުސާރައަކީ 30،000 ރުފިޔާއެވެ. ލިވިން އެލަވަންސްގެ ގޮތުގައި 15،000 ރުފިޔާ ދިނުމަށް ކަނޑައަޅައިފައިވާއިރު، ރިސްކް އެލަވަންސްގެ ގޮތުގައި ސިވިލް ކޯޓުގެ ފަނޑިޔާރުންނަށް ދިނުމަށް ކަނޑައަޅައިފައި ވަނީ 1،650 ރުފިޔާއެެވެ. އަދި ކްރިމިނަލް ކޯޓުގެ ފަނޑިޔާރުންނަށް ރިސްކް އެލަވަންސްގެ ގޮތުގައި ދޭން ކަނޑައަޅައިފައި ވަނީ 3،300 ރުފިޔާއެވެ.\nއެ މަގާމުތަކަށް ކަނޑައަޅައިފައިވާ ޝަރުތުތަކުގެ ތެރޭގައި، މުސްލިމަކު ކަމުގައިވުމާއި، ސުންނަތް ޖަމާޢަތުގެ މީހަކު ކަމުގައިވުން، ބުއްދިހަމައަށް ހުރި މީހަކު ކަމުގައިވުމާއި، ޤާނޫނުއަސާސީގެ ދަށުން ނުވަތަ ޤާނޫނެއްގެ ދަށުން އިންތިޚާބުކޮށްފައިވާ ނުވަތަ ޢައްޔަންކޮށްފައިވާ ސިޔާސީ މަޤާމެއް ފުރަމުންދާ މީހަކުކަމުގައި ނުވުމާއި، ސިޔާސީ ޕާޓީއެއްގެ މެންބަރަކު ކަމުގައި ނުވަތަ ސިޔާސީ ޕާޓީއެއްގައި ޙަރަކާތްތެރިވާ މީހަކު ކަމުގައި ނުވުމުގެ އިތުރުން އިސްލާމްދީނުގައި ޙައްދެއް ކަނޑައެޅިފައިވާ ކުށެއް، ނުވަތަ ޚިޔާނާތުގެ ކުށެއް، ނުވަތަ ރިޝްވަތުގެ ކުށެއް ކުރިކަން ޝަރީޢަތަށް ސާބިތުވެފައިވާ މީހަކު ކަމުގައި ނުވުން ހިމެނެއެވެ.\nމި މަގާމްތަކަށް ކުރިމަތިލެވޭނީ ހަމައެކަނި 25 އަހަރުުން މަތީގެ މީހުންނަށެވެ.\nމިމަގާމް ތަކަށް ކުރިމަތިލާ ފަރާތެއްް ކަމުގައިވާ ނަމަ އިސްލާމީ ޝަރީޢާ ނުވަތަ ޤާނޫނު ނުވަތަ ޤާނޫނާއި އިސްލާމީ ޝަރީޢާގެ ރޮނގުން ފުރަތަމަ ޑިގްރީ ޙާޞިލުކޮށްފައިވާން ޖެހޭނެ ކަމަށާއި ފަނޑިޔާރުކަމުގައި ނުވަތަ ޤާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން ދެއަހަރު ދުވަހުގެ ތަޖްރިބާ ލިބިފައިވާ މީހަކަށް ވާން ޖެހޭނެއެވެ.\nފަނޑިޔާރުކަމުގެ ވަޒީފާއަށް އެދޭފޯމާއި އިގްރާރު ފޯމް އެކޮމިޝަނުގެ ރިސެޕްޝަނުންނާއި www.jsc.gov.mv ވެބްސައިޓުން ޑައުންލޯޑް ކުރެވެން ހުންނާނެ ކަމަށް ޖޭއެސްސީގެ އިއުލާނުގައި ވެއެވެ.


Teachers Registration board ekulavalaifi\nޓީޗާސް ރަޖިސްޓްރޭޝަން ބޯޑު މެމްބަރުން\nޓީޗަސް ރަޖިސްޓްރޭޝަން ބޯޑު އެކުލަވާލައިފި\n09 ސެޕްޓެމްބަރ 2021 - 18:10:46\nއެޑިޔުކޭޝަން ޤާނޫނުގެ ދަށުން އުފައްދަންޖެހޭ "ޓީޗަސް ރަޖިސްޓްރޭޝަން ބޯޑު" މިއަދު އެކުލަވާލައްވައިފި އެވެ.\n"ތަޢުލީމުގެ ޤާނޫނަކީ" ރައީސް އިބްރާހިމް މުހައްމަދު ސޯލިހް މިދިޔަ އަހަރުގެ ނޮވްމްބަރު 10 ވަނަ ދުވަހު ތަސްދީގުކުރައްވާ އާއްމުކޮށްފައިވާ ގާނޫނެކެެވެ. މި ގާނޫނަށް އަމަލުކުރަން ފަށާފައިވަނީ މި ގާނޫނު ތަސްދީގުކުރެއްވިތާ އަހަރެއްވުމާއި ގާތްވެފައިވަނިކޮށް އެ ގާނޫނަށް މިދިޔަ އޮގަސްޓު މަހުގެ 10 ވަނަ ދުވަހުއެވެ.\nމި ގާނޫނުގެ 38 ވަނަ މާއްދާގެ (ހ) ގައިވާ ފަދައިން މުދައްރިސުން ރަޖިސްޓަރީ ކުރުމާގުޅޭ އެންމެހައި ކަންކަން ކުރުމަށްޓަކައި، "ޓީޗަސް ރަޖިސްޓްރޭޝަން ބޯޑު" ގާނޫނަށް އަމަލުކުރަން ފަށާތާ އެއް މަސްދުވަހުގެ ތެރޭގައި މިނިސްޓްރީ އޮފް އެޑިޔުކޭޝަނުން އެކުލަވާލަން ޖެހޭނެ ކަމަށް ބަޔާންކޮށްފައިވެއެވެ.\nފަސް މެންބަރުންގެ މައްޗަށް އެކުލެވޭ "ޓީޗަސް ރަޖިސްޓްރޭޝަން ބޯޑު"ގެ ރިޔާސަތު ބަލަހައްޓާނީ، މިނިސްޓަރު ޢައްޔަންކުރާ ރަޖިސްޓްރާއެވެ. އެގޮތުން، ރަޖިސްޓްރާގެ ގޮތުގައި އައްޔަންކުރާ ފަރާތަކީ މިނިސްޓްރީގައި މަސައްކަތްކުރާ، މިނިސްޓަރުގެ ނައިބުގެ ފެންވަރު ނުވަތަ އެއަށްވުރެ މަތީ މަޤާމެއް އަދާކުރާ ފަރާތެއްކަމުގައި ވާންވާނެ ކަމަށް ގާނޫނުގައި ބަޔާންކޮށްފައިވެއެވެ.\nއެ ބޯޑު މިއަދު މިނިސްޓްރީން އެކުލާވާލާފައިވާއިރު ބޯޑު އެކުލެވިގެންވާންވާނެ ކަމަށް ގާނޫނުގައި ބަޔާންކުރަނީ ޖިސްޓްރާއަކާއި، އެޑިޔުކޭޝަނަލް މެނޭޖްމަންޓް ދާއިރާ ނުވަތަ ތައުލީމީ ސިޔާސަތުގެ ދާއިރާގެ ފަރާތަކާއި، ކިޔަވައިދިނުމުގެ ދާއިރާގެ ފަރާތަކާއި، ތައުލީމީ މަންހަޖު އެކުލަވާލުމުގެ ދާއިރާގެ ފަރާތެއް، އަދި ޗައިލްޑް ސައިކޮލޮޖީ ނުވަތަ އެޑިޔުކޭޝަނަލް ސައިކޮލޮޖީގެ ދާއިރާގެ ފަރާތެކެވެ.\nމިއަދު އެ މިނިސްޓްރީން އެކުލާވާލާފައިވާ "ޓީޗަސް ރަޖިސްޓްރޭޝަން ބޯޑު"ގައި ހިމެނޭ ފަސް މެމްބަރުންނަކީ:\n1. ރަޖިސްޓްރާ: ސްޓޭޓް މިނިސްޓަރު އާއިޝަތު އާތިޔާ ނަސީރު\n2. އެޑިޔުކޭޝަނަލް މެނޭޖްމަންޓް ދާއިރާ ނުވަތަ ތަޢުލީމީ ސިޔާސަތުގެ ދާއިރާ: އެޑިޔުކޭޝަން އޮފިސަރު ނަހުޒާ ޝަރީފް\n3. ކިޔަވައިދިނުމުގެ ދާއިރާ: އެޑިޔުކޭޝަން އޮފިސަރު ޔުސްރާ މުރާދު\n4. ތަޢުލީމީ މަންހަޖު އެކުލަވާލުމުގެ ދާއިރާ: އެޑިޔުކޭޝަން ޑިވެލޮޕްމަންޓް އޮފިސަރު ކޯޑިނޭޓަ އާމިނަތު މުހައްމަދު\n5. ޗައިލްޑް ސައިކޮލޮޖީ ނުވަތަ އެޑިޔުކޭޝަނަލް ސައިކޮލޮޖީގެ ދާއިރާ: އެޑިޔުކޭޝަން އޮފިސަރު ފައުޒިއްޔާ އަލީ\nތައުލީ ގާނޫނުގެ ދަށުން ދިވެހިރާއްޖޭގައި މުދައްރިސުން ރަޖިސްޓަރީކޮށް، މުދައްރިސުންނަށް ލައިސަންސްދިނުމުގެ ގަވާއިދުތަކާއި އުސޫލުތައް، އެ ބޯޑުން އެކުލަވާލައި ޢާންމުކުރަންވާނެ ކަމަށް ގާނޫނުގައި ބުނެފައިވެއެވެ. އަދި ގާނޫނަށް އަމަލުކުރަން ފަށާއިރު ހިދުމަތުގައި ތިބި މުދައްރިސުން އެ ގާނޫނަށް އަމަލުކުރަން ފަށާތާ ދެ އަހަރުދުވަހުގެ ތެރޭގައި ރަޖިސްޓްރޭޝަން ބޯޑުގައި ރަޖިސްޓަރީކޮށް، ލައިސަންސް ހޯދަންވާނެ ކަމަށްވެސް ގާނޫނުގައި ބުނެފައިވެއެވެ.\nރަޖިސްޓަރީކުރުމަކާ ނުލައި ދިވެހިރާއްޖޭގައި ހިންގާ އެއްވެސް ސްކޫލެއްގައި ނުވަތަ އެނޫންވެސް ކިޔަވައިދޭ ތަނެއްގައި މުދައްރިސެއްގެ ގޮތުގައި މަސައްކަތްކޮށްގެންނުވާނެ ކަމަށާއި އެފަދައިން ރަޖިސްޓަރީކޮށްފައިވާ ފަރާތަކަށް މެނުވީ، އެއްވެސް ސްކޫލެއްގައި މުދައްރިސެއްގެ ވަޒީފާދީގެންނުވާނެކަމަށް އެ ގާނޫނުގައި ބުނެފައިވެއެވެ.


ކައިވެންޏާ ވަރިއާ ގުޅޭ މައުލޫމާތުތައް ޑިޖިޓަލައިޒްކުރަން ނިންމައިފި | Sandhaanu\nކައިވެންޏާ ވަރިއާ ގުޅޭ މައުލޫމާތުތައް ޑިޖިޓަލައިޒްކުރަން ނިންމައިފި\nކައިވެނި އަދި ވަރީގެ މައުލޫމާތުތައް އޮންލައިންކޮށް ބެލެހެއްޓޭނެ ނިޒާމެއް ގާއިމް ކުރުމުގެ މަޝްވަރާތައް ފަށައިފި ކަމަށް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓްރީން ބުނެފިއެވެ.\nއެގޮތުން ޓެކްނޮލޮޖީ މިނިސްޓަރު މުހައްމަދު މަލީހް ޖަމާލް މިއަދު ވަނީ ޑިޕާޓްމަންޓް އޮފް ޖުޑީޝިއަލް އެޑްމިނިސްޓްރޭޝަން (ޑީޖީއޭ)ގެ އެޑްމިނިސްޓްރޭޓަރު ޑރ. އަބްދުﷲ ނަޒީރުއާ ބައްދަލުކުރައްވައި އެކަމާ ގުޅޭ މަޝްވަރާތައް ކުރައްވައިފައެވެ.\nއޮންލައިންކޮށް ބޭއްވި އެ ބައްދަލުވުމުގައި މިނިސްޓްރީގެ ސްޓޭޓް މިނިސްޓަރ އަލީ ސާލިހު އާއި އެންސީއައިޓީގެ އިސްވެރިންނާއި، ޑީޖީއޭގެ އިސް މުވައްޒަފުންވެސް ބައިވެރިވެވަޑައިގެންނެވިއެވެ.\nމިނިސްޓަރު މަލީހް ވިދާޅުވީ ކައިވެނީގެ މައުލޫމާތު އޮންލައިންކޮށް ބެލެހެއްޓުމަށް ބޭނުންވާ މައިގަނޑު އެއް ސަބަބަކީ ދާދި ފަހުން ލޯންޗުކުރި “ގެމެން” ޕޯޓަލްގެ ބައެއްގެ ގޮތުގައި އެ މައުލޫމާތު އެކުލެވޭތީ ކަމަށެެވެ. އަދި އަދި އެ ޕޯޓަލް އޭގެ އެންމެ ފުރިހަމަ ގޮތުގައި ކުރިއަށްގެންދިއުމަށް މި މައުލޫމާތު މުހިންމުވާކަން ވަނީ ފާހަގަކޮށްފައެވެެ.\nއެ ޕޯޓަލް ފުރިހަމަ ވެގެންދާއިރުގައި ދައުލަތުގެ އެހެނިހެން މަސައްކަތްތަކަށްވެސް މީގެއިން ލުއިފަސޭހަތަކެއް ލިބިގެންދާނެ ކަމަށްވެސް މިނިސްޓަރ ވިދާޅުވިއެވެ. އަދި ވިދާޅުވީ މަސައްކަތްތަކުގެ ޚަރަދު ކުޑަވެ، އަވަސް ދުވެލީގައި ކުރިއަށްގެންދެވޭނެކަމަށެވެ.


SunOnline: Male alun binaakurun noon gotheh eba oytha?\nމާލެ އަލުން ބިނާ ކުރުން ނޫން ގޮތެއް އެބައޮތްތަ؟\nއަޙުމަދު މާޖިދު 09 Dec 2018, 10:11\nޑިސެމްބަރު 5، 2018: ބޯ ވިއްސާރަޔާއެކު މާލެ އާދަޔާ ހިލާފަށް ފެންބޮޑުވެ، ގޭގެއަށް ބޮޑެތި ގެއްލުންތަކެއްވުން:-- ސަން ފޮޓޯ/ ފަޔާޒު މޫސާ\nސޯޅަ އޮކްޓޯބަރު 2014ގައި މާލެޔަށް ވަރަށް ބޮޑަށް ވިއްސާރަ ވެ، ބޯކޮށް ވާރޭ ވެހުމުގެ ސަބަބުން، ޗާންދަނީ މަގުގައި ހުންނަ އަރަބިއްޔާ ސްކޫލުގެ އިމާރާތުގެ ތެރެޔަށް ފެން ވަދެ ބޮޑެތި ގެއްލުންތަކެއް ލިބުނެވެ. އެ ގެއްލުންތަކުގެ ތެރޭގައި، މަދަރުސާގެ އެންމެ މަތީ ބުރީގައި ހުންނަ މުދައްރިސުންގެ ކޮޓަރީގައި ފެން ބޮޑު ވެ، ކޮންޕިޔުޓަރުތައް ވެސް ކޮންމެވެސް ވަރަކަށް ހަލާކު ވުމާއި، މުދައްރިސުންގެ ކޮޓަރިޔާއި ލީޑިންގ ޓީޗަރުންގެ ކޮޓަރިޔާއި، ސައި ކޮޓަރީގެ ފަންގިފިލާޔަށް ފެން ވަދެ ފަންގިފިލާގެ ބައިތައް ފޯ ވެ ހަލާކު ވެގެން ފެއިބުން ހިމެނެއެވެ.\nހަމަ އެ ވިއްސާރައިގައި ރައްޔިތުން ދިރިއުޅޭ ގޭގެޔަށް ވެސް ބޮޑެތި ގެއްލުންތަކެއް ލިބުނެވެ. ސޯޅަ އޮކްޓޯބަރު 2014 ވީ ބުރާސްފަތި ދުވަހަކަށެވެ. އެ ދުވަހުގެ މެންދަމު 1:15 ހައި އިރުން ފެށިގެން ފަތިހު 4:00 ހައި އިރު ވާންދެން މެދުނުކެނޑި ބޯކޮށް ވެހުނު ވާރެޔާ އެކު މާލޭގެ ގިނަ މަގުތަކެއްގައި ކަކޫތާފެނަށް ފެން ބޮޑު ވިއެވެ. ބައެއް ގޭގޭގައި، ފުރަތަމަ ބުރީގެ ތަޅުންގަނޑުގައި ގޮދަޑި އަޅައިގެން ނިދާން ތިބި މީހުންނަށް ހެއި ލެވުނީ ގޭތެރޭގައި ފެން ބޮޑު ވެ، ގޮދަޑިގަނޑު ތެމި ފޯ ވެގެންނެވެ. އައިސް އަލަމާރިޔާއި ދޮންނަ މެޝިން ފަދަ ތަކެތި ހަލާކު ވެ، ހިފައި ގެންގުޅޭ އެހެން ބައެއް ތަކެތި ވެސް އުކައިލާން ޖެހުނީއެވެ. އެ ރޭ އަޅުގަނޑުގެ ރައްޓެއްސެއްގެ ގޭގައި ކަކުލާ ހަމަޔަށް ފެން ބޮޑު ވެ، ކަރަންޓު ގޮސްގެން ސްޓެލްކޯއަށް ގުޅުމުން ސްޓެލްކޯއިން ދެއްވި ޖަވާބަކީ މާލޭގެ ކޮންމެވެސް ދިމާޔަކުން ކޭބަލެއްގެ މައްސަލަ ޖެހިގެން ފަންނީ މީހުން އެ ހިސާބުގަނޑުގައި އަވަދިނެތި އުޅޭ ކަމަށާއި، އެ ވަގުތު އެހީތެރިކަމެއް ފޯރު ކޮށްދެވޭ ވަރަށް ފަންނީ މީހުން ނެތް ކަމުގައެވެ. ގޭތެރޭގައި ބޮޑު ވެފައި އޮތް ފެންގަނޑުގައި ފަތަފަތައި، ޅަދަރީން އުރައިގެން، އެ ގޭގެ ކުދިބޮޑު އެންމެން އެރޭ ތިބީ ކަނުއަނދިރީގައި ނުނިދައެވެ.\nމި ދައްކަނީ ގަސްގަހާގެއްސާއި ފުރާޅުތައް އެއްލައިލާ ފަދަ ގަދަފަދަ ވަޔާއި ހޮނުގުގުރިޔާއި ނަގޫރޯޅި ފަދަ ތޫފާނީ މުސީބާތްތަކެއްގެ ވާހަކައެއް ނޫނެވެ. މި ދައްކަނީ ހަމައެކަނި މެދުނުކެނޑި ތިން ހަތަރު ގަޑިއިރު ވާންދެން ވާރޭ ވެހުމުން މާލޭގައި ވާ ގޮތުގެ ވާހަކައެވެ.\nހަތަރު އަހަރު ފަހުން، މި ދިޔަ ބުދަ ދުވަހު ވެސް ހަމަ ތަކުރާރު ވީ އެ ކަންތަކެވެ. ތޫފާނެއް އައުން ފަދަ ބޮޑު ކަމެއް ލައިގަތީއެއް ނޫނެވެ. ހަމައެކަނި ވީ ކަމަކީ މެންދުރުން ފެށިގެން އަސުރެއްހައި އިރު ވާންދެން މެދުނުކެނޑި ވާރޭ ވެހުމެވެ. ނަތީޖާއަކީ މާލެ ހުއްޓުމެވެ. ރައްޔިތުންގެ ދިރިއުޅުމުގެ ގާތްގަނޑަކަށް ހުރިހާ ކަމެއް ހުއްޓުމެވެ. އެތައް ގެޔަކަށް ފެން ވަނދެފައި ވާ އިރު، 160 އާއިލާޔަކަށް އެހީތެރިކަން ބޭނުން ވިއެވެ. ބައެއް ގޭގެއިން ކަރަންޓު ކެނޑި، މީހުން އުޅޭން ޖެހިފައި އޮތީ ގޭތެރޭގައި އޮތް ފެންގަނޑެއްގައެވެ. މަގުތަކުގައި ޕާކު ކޮށްފައި ހުރި ސައިކަލުތަކަށް ބޮޑެތި ގެއްލުންތައް ލިބުނެވެ. އަޅުގަނޑުގެ ރައްޓެއްސެއްގެ ސައިކަލު ފަހު ދުވަހު ގަރާޖަށް ގެންގޮސް ހެއްދީ 3000 ރުފިޔާ ޚަރަދު ކޮށްފައެވެ. ދިވެހިރާއްޖޭގައި ކަންކަން ހުންނަ ގޮތުން، މި ކަހަލަ ހާލަތެއްގައި ރައްޔިތުންނަށާއި އަދި އެހެނިހެން ފަރާތްތަކަށް ލިބޭ ގެއްލުމުގެ ތަފާސްހިސާބުތައް އެކަށީގެން ވާ ގޮތަކަށް ބަލައި ދިރާސާ ކޮށް ހާމަ ކުރުން އެއީ ކުރެވޭ ކަމަކަށް ނުވާތީ، އެ ދުވަހު ލިބުނު ގެއްލުމުގެ ހިސާބުތަކެއް އަދިވެސް ނޭނގެއެވެ.\nބުދަ ދުވަހުގެ ބޮޑުފެނުގެ ޚަބަރުތައް ބަލަމުން ދިޔަ އިރު، އެންމެ ކަންބޮޑު ވާން ޖެހުނު އެއް ޚަބަރަކީ މަގުތަކުގައި ދެމެމުން ދިޔަ އަދި ބައެއް އިމާރާތްތަކުގެ އެތެރެޔަށް ވަދެފައި އޮތް ފެންގަނޑުގައި ކަރަންޓުގެ އަސަރު ހުރެއްޖެ ނަމަ ލަސް ނުކޮށް އެކަން ސްޓެލްކޯއަށް ރިޕޯޓު ކުރުމަށް ފުލުހުންގެ އިދާރާއިން އެދުނުކަމުގެ ޚަބަރެވެ. ފުލުހުން ކުރި ޓުވީޓެއްގައި ބުނެފައި އޮތީ މަގުތަކުގައި އޮތް ފެންގަނޑުގައި ކަރަންޓުގެ އަސަރު ހުރިކަމުގެ ރިޕޯޓުތަކެއް ލިބެމުން ދިޔަ ކަމަށާއި، ފުލުހުން އެކަން ބަލަމުން ދިޔަ ކަމަށާއި، އެ ކަމަށް ސަމާލު ވުމަށެވެ. އަދި އެފަދަ ކަމެއް ފާހަގަ ކުރެވޭ ނަމަ ސްޓެލްކޯގެ 104 އަށް ރިޕޯޓު ކުރުމަށެވެ. ފުލުހުންގެ ޓުވީޓާ އެކު އަޅުގަނޑަށް ވިސްނުނު އެއްޗަކީ، މަގުތަކުގައި އޮތް ފެންގަނޑުގައި ކަރަންޓު ހުރި ކަމުގެ ރިޕޯޓުތަކަކީ ހަގީގަތް ކަމުގައި ނުވިޔަސް، އެފަދަ ކަމެއް މެދުވެރި ވުމުގެ ހަނި ނޫން ފުރުސަތެއް އޮތް ކަމެވެ. މިއީ ބޮޑު މައްސަލައެކެވެ. އިތުރު މާބޮޑު ކަމެއް ނުވެ، ހަމައެކަނި ތިންހަތަރު ގަޑިއިރަށް ވާރޭ ވެހުމުން، މާލޭގެ މަގުތައް ބޮއްކުރާ ދުއްވޭ ވަރުގެ ފެންއާރުތަކަކަށް ބަދަލު ވެ، އެ ފެންގަނޑަށް ކަރަންޓު އައިސް، އެ ކަރަންޓުން މީހުން މަރު ވެ ރައްޔިތުންގެ ގެދޮރާއި މުދަލަށް ބޮޑެތި ގެއްލުން ލިބުމުގެ އިހުތިމާލު އޮންނާނޭ ގޮތަށް މާލެ ބިނާ ކުރެވިފައި އޮތުމަކީ ކުޑަކުޑަ ކަމެއް ނޫނެވެ. އެއީ ފާއިތު ވި ހުރިހާ ޒަމާނެއްގައި ރާއްޖޭގައި ވެރިކަން ކުރި ހުރިހާ ސަރުކާރުތަކެއްގެ ފޭލިވުމެކޭ ވެސް ބުނެވިދާނެއެވެ.\nކޮންމެ ފަހަރަކު އަންނާނީ ތިންހަތަރު ގަޑިއިރުގެ ވާރޭގަނޑެއް ކަމުގެ ޔަގީންކަމެއް ނޯންނާނެއެވެ. މިދިޔަ 2017 ވަނަ އަހަރުގެ ނޮވެންބަރާއި ޑިސެންބަރުގެ ތެރޭގައި އިންޑިއާ ކަނޑުގައި އުފެދުނު ސައިކްލޯން އޯޝީއާ ގުޅިގެން ދިވެހިރާއްޖޭގައި މޫސުމާ ބެހޭ ކަންކަން ދިރާސާ ކުރައްވައި މައުލޫމާތު ދެއްވާ މެޓް އޮފީހުން ޔެލޯވ އެލާޓެއް ނެރުއްވިއެވެ. އެ ސައިކްލޯނުގެ އަސަރު ރާއްޖެޔަށް ނުހަނު ބޮޑަށް ކުރިއެވެ. ނަމަވެސް ނަސީބު ރަނގަޅުކަމުން ނުވަތަ މާތްރަސްކަލާނގެ އަޅުގަނޑުމެންގެ މި ކުޑަކުޑަ ގައުމަށް ލައްވާ ރަޙުމަތްޕުޅެއްގެ ގޮތުން، މިފަދަ އެއްވެސް ތޫފާނެއް އަދިއެއް ރާއްޖޭގެ ރަށަކަށް ސީދާކޮށް ލައެއްނުގަނެއެވެ. ނަމަވެސް މާދަމާ ވާނެ ގޮތެއް ހަމަ އެކަކަށް ވެސް ނޭނގޭނެއެވެ. ވަރުގަދަ ތޫފާނެއް މާލެޔަށް ނުވަތަ ރާއްޖޭގެ އެހެން ރަށަކަށް އަރައިފި ނަމަ ވާނީ ކިހިނެއް ބާވައެވެ! ނަގޫރޯޅިޔާއި، ހޮނު އަޅައިގެން ލިބޭ ގެއްލުންތަކާއި، ކަނޑު ގަދަ ވެގެން ރަށުތެރެޔަށް އުދަ ނުވަތަ ބޮޑުރާޅު އެރުން ފަދަ ކަންކަމާ އެކު އަންނަ ތޫފާނީ ވިއްސާރައެއް ނަމަ ހަދާނީ ކިހިނެއް ބާވައެވެ!\nކުޑައިކޮށް ވިސްނައިލަމާ ހިންގަވާށެވެ!\nއެފަދަ ގުދުރަތީ ކާރިސާއެއް މެދުވެރި ވެއްޖެ ނަމަ އެތައް އިމާރާތެއް ހަލާކު ވުމަކީ ކައިރި ކަމެކެވެ. މަގުތަކުގައި މިހާރު ފެންބޮޑު ވާ ވަރަށް ވުރެ ބޮޑަށް ފެންބޮޑު ވާނެއެވެ. މާލޭގެ މަގުތަކުގެ ދުވާރުތަކަށް އުކައިލައިފައި ހުންނަ ބީދަޔަކުން ހުންނަ ކަރަންޓުފޮށިތަކަށް ގެއްލުން ވުން ފަދަ ކަންކަމުގެ ސަބަބުން ކަރަންޓު ޝޯޓު ވުމާއި އަލިފާނުގެ ބޮޑެތި ހާދިސާތަކެއް ވެސް އޭގެ ތެރެއިން އުފަން ވުން އޮންނާނީ މާ ދުރަކު ނޫނެވެ. ހާލުގައި ޖެހޭ ރައްޔިތުން ވަގުތީ ގޮތުން ބައިތިއްބާނެ ތަންތަން ވެސް މާލެޔަކު ނެތެވެ. އަނެއްކާ އެފަދަ ހާލަތެއްގައި ފޭރޭ މީހުންނާއި ލޫޓުވާ މީހުން ނުކުމެ ރައްޔިތުންގެ މުދަލާއި ފިހާރަތަކަށް ގެއްލުން ދޭން ކުރާ މަސައްކަތް ހުއްޓުވައި ހާލަތު ރަނގަޅަށް މެނޭޖު ކުރުމުގެ ގާބިލުކަން ކަމާބެހޭ ފަރާތްތަކުގެ ކިބައިގައި ހުރިތޯ މިއީ ވެސް ސުވާލެކެވެ. އެފަދަ ހާލަތެއްގައި ފެން ކުންފުނީގެ ނިޒާމަށް ލިބޭ ބޮޑު ގެއްލުމެއްގެ ސަބަބުން، 2014 ޑިސެންބަރުގައި މާލެޔަށް ޖެހުނު ފަދަ މުސީބާތެއް ވެސް ކާރިސާ ލިސްޓަށް އިތުރު ވެއްޖެ ނަމަ، ނުވަތަ ސްޓެލްކޯގެ އިންޖީނުތައް ހުންނަ އިމާރާތްތަކަށް ލިބޭ ގެއްލުންތަކެއްގެ ސަބަބުން ކަރަންޓު ކެނޑުން ނުވަތަ އެޔަށްވުރެ ވެސް ނުރައްކައުތެރި ހާދިސާއެއް ހިނގައިފި ނަމަ ހަދާނީ ކިހިނެއްތޯއެވެ؟ މި ކަންކަމުގެ މައްޗަށް، ރާއްޖޭގެ ސަރަހައްދަށް އަރާ ތޫފާނެއްގެ އަސަރު ރާއްޖޭގެ އެތައް ރަށަކަށް އެއްފަހަރާ ކޮށްފި ނަމަ، ދެން ހަދާނީ ކިހިނެއްތޯއެވެ؟\nމާލޭގެ ހަސްފަތާލުތައް ހެދިފައި ހުންނަ ގޮތާއި، ހަސްފަތާލުތައް ހުންނަ ތަންތަނަށް ބަލާ އިރު، އެއިން ތަނަކީ މި ދަންނަވާ ފަދަ ގުދުރަތީ ކާރިސާއެއްގެ ހާލަތުގައި ސިއްހީ ޚިދުމަތް މެނޭޖު ކުރުމުގެ ގާބިލިއްޔަތު އެއްވެސް މިންވަރަކަށް ހުރި ތަންތަނެއް ނޫނެވެ. އާއްމު ހާލަތުގައި އެ ތަންތަނުގެ ޚިދުމަތް ހޯދާން ދާ ބަލި މީހުންނަށް ވެސް އެތައް މަހެއް ވާންދެން ޚިދުމަތުގެ އިންތިޒާރުގައި މަޑު ކުރާން އެބަ ޖެހެއެވެ. ގުދުރަތީ ކާރިސާއެއްގައި އަނިޔާ ވާ މީހުންނާއި، އަދި އެ ކާރިސާގެ ފަހަތްމަތީގައި ރޯނގާއެއް ފެތުރިގެން އެތައް ހާސް މީހުން ކުއްލި ސިއްހީ ފަރުވާޔަށް މުހުތާދު ވެއްޖެ ހާލަތެއްގައި، ރާއްޖޭގެ ހަސްފަތާލުތައް މަރުބަލާ ސެންޓަރުތަކަކަށް ބަދަލު ނުވެއްޖެއްޔާ ކިތަންމެހައި ވެސް ރަނގަޅެވެ. ތޫފާނެއް ކަހަލަ ކަމެއް މެދުވެރި ވެއްޖެ ހާލަތެއްގައި، ސިއްހީ ޚިދުމަތާ ގުޅިގެން ދިމާ ވާނެ އެންމެ ބޮޑު އެއް މައްސަލަ މިދިޔަ ބުދަ ދުވަހުގެ ބޮޑުފެނުގެ ތެރޭގައި ވެސް ފެނިގެން ދިޔައެވެ. އެންމެ ބޮޑަށް ފެންބޮޑު ވީ އިންދިރާ ގާންދީ މެމޯރިއަލް ހޮސްޕިޓަލަށް ދެވޭ މަގުތަކުގައެވެ. ފެނުގައި ކަރަންޓު ހުރިކަމުގެ އިންޒާރު ލިބުނީ ވެސް އެ ހިސާބުގަނޑުގައެވެ. އެ ގަޑީގައި އައިޖީއެމްއެޗަށް އޮތް "އެކްސެސް" ކުޑަ ވަގުތުކޮޅަކަށް ނަމަވެސް ގާތްގަނޑަކަށް މުޅީންހެން ގެއްލުނެވެ. މާލޭގައި އާއްމު ދަތުރުފަތުރުގެ ޚިދުމަތް ދޭ ހަމައެކަނި ނިޒާމު ކަމަށް ވާ ޓެކްސީތައް، ވާރޭކޮޅެއް ވެހިލާ އިރަށް ޕާކު ކުރާ ވާހަކަޔާއި، ވިއްސާރަ ވުމާ އެކު ޓެކްސީ ސެންޓަރުތަކުގެ ފޯނުތަކުގެ އަތްގަނޑުތައް ނަގައި އެލުވައިފައި ބަހައްޓާ ވާހަކަޔާއި، އޭގެ ސަބަބުން އާއްމު ދަތުރުފަތުރުގެ ޚިދުމަތަށް ރައްޔިތުން އެންމެ ބޭނުން ވާ ވަގުތު އެ ޚިދުމަތް މުޅީންހެން ހުއްޓައިލެވޭ ވާހަކަޔަކީ އައު ވާހަކައެއް ނޫނެވެ. ތޫފާނީ ކާރިސާއެއް މެދުވެރި ވާ ހާލަތުގައި، އެންމެ ކުޑަ މިނުން ދުރު ހިސާބުތަކުން ހަސްފަތާލުތަކަށް މީހުން ގެންދާނެ ގޮތަކީ ވެސް ކޮބައިބާވައެވެ؟\nހަނދުމަފުޅު ހުރި ނަމަ، ޑިސެންބަރު 2014 ގެ ކާރިސާގައި މާލެއިން ފެނުގެ ޚިދުމަތް ކެނޑުނު އިރު، ފެން ކުންފުނީގެ ރިޒާވްގައި ހުރީ 4-6 ގަޑިއިރަށް ފުދޭހައި ފެނެވެ. އަޅުގަނޑުމެން ޕްލޭން ކުރާ ގޮތަކީ މިއެވެ. ރާއްޖޭގައި ޑިޒާސްޓަރ މެނޭޖްމަންޓް ސެންޓަރެއް ހެދުނީ އަޅުގަނޑުގެ މައުލޫމާތު ކުށް ނޫން ނަމަ 2004 ގައެވެ. ނަމަވެސް އެ ސެންޓަރުގެ ފަރާތުން ކާރިސާގެ ހާލަތަކަށް ރާއްޖޭގެ ރަށްތައް ތައްޔާރު ކުރުމަށް ޓަކައި، ކާރިސާޔަކާ ކުރިމަތި ލައި "ސަރވައިވް" ކުރެވޭ ވަރުގެ "ރޯބަސްޓް" އަދި ރަނގަޅަށް ބިނާ ކުރެވިފައި ވާ ރަށްތަކަކަށް ރާއްޖޭގެ ރަށްތައް ބަދަލު ކުރުމަށް ޓަކައި ކުރެއްވި ދިރާސާތަކާއި ހެއްދެވި ޕްލޭންތަކާއި ކުރެއްވި މަސައްކަތްތައް ބަލައިލާން އަޅުގަނޑު ވަރަށް ބޭނުމެވެ.\nގުދުރަތީ ކާރިސާއެއްގެ ހާލަތު މެނޭޖު ކުރުމުގެ އެއްވެސް ގާބިލިއްޔަތެއް އަޅުގަނޑުމެންގެ ކިބައިގައި ނެތުމުގެ އެންމެ ބޮޑު އެއް ސަބަބަކީ، އަޅުގަނޑުމެންގެ ރަށްތަކާއި ޝަހަރުތައް އެއްވެސް ޕްލޭނެއް ނެތި ބިނާ ކޮށްފައި އޮންނަ އޮތުމެވެ. މާލެޔަށް ބަލައިލާ އިރު، މާލޭގެ މަގުތައް ހަނިކަމުން ދިމާ ވާ މައްސަލަތައް ވެސް ސަތޭކައިން ގުނައިލެވިދާނެއެވެ. އިމާރާތްތައް އެއް އިމާރާތް އަނެއް އިމާރާތާ ޖެހި ފިތިގެން ހުންނަ ހުރުމުގެ ނަތީޖާއެއްގެ ގޮތުން ނުކުންނަ މައްސަލަތައް ވެސް ވަކި މަދެއް ނުވާނެއެވެ. އިމާރާތެއް ތަނެއްގައި އަޅާ އިރު، އެފަދަ އިމާރާތެއް ހުރުން އެންމެ އެކަށީގެން ވާ ތަނަކީ އެއީތޯ ވިސްނައިލުން ވެސް އެއީ އަޅުގަނޑުމެން ކުރާ ކަމެއް ނޫނެވެ. މާލޭގެ މެދުތެރޭގައި، ޓްރެފިކް ބޮޑު މަގުތަކަށް ދޮރޯށި ހުންނަ ގޮތަށް، އެއް ތަނެއްގައި އެތައް މަދަރުސާއެއް އެ ހުންނަނީ މި ދެންނެވި ސަބަބާ ހުރެއެވެ. މާލޭގެ ހަނި މަގުތަކުގެ ދުވާރުމައްޗަށް އިމާރާތްތަކުގެ ބެލްކަނިތައް ނެރެ، އެ ތަންތަނުން އެކި ކުލަކުލައިގެ، އެކި ވަސްވަހުގެ ފެންތިކިތައް ހިނގާ މީހުންގެ ބޮލަށް ޖަހަޖަހައި ހުންނަ ހުރުމަކީ ވެސް ހަމަ މި ދެންނެވި މައްސަލައިގެ ނަތީޖާއެވެ. ޖެހި ފިތިފައި ހުންނަ ދެ އިމާރާތުގެ ދެމެދުގައި ފެން ހަރުލާ ގޮތް ވެ، އެ ފެނުން މަދިރި އާލާ ވެގެން ފެތުރި، ކޮންމެ އަހަރަކު އެކިދެތިން ފަހަރު ޑެންގޫގެ ރޯނގާތައް ލައިގަންނަނީ ވެސް މި ދަންނަވާ މައްސަލައިގެ ނަތީޖާއެއްގެ ގޮތުންނެވެ.\nޒަމާނީ ޝަހަރެއް ޕްލޭން ކުރަނީ މި ދެންނެވި ފަދަ ހުރިހާ ކަމަކަށް ވިސްނައިގެންނެވެ. މަގުތައް ހަދަނީ ދުއްވާ އެއްޗެއްސަށާއި، ހިނގާ މީހުންނަށާއި، ހިޔާ ދޭ ގަސްގަހަށާއި ކުނި މެނޭޖު ކުރުމާއި، މަގުތަކުން އަޅައިފައި އޮންނަ އެކި ކަހަލަ ހޮޅިތަކާއި ކޭބަލްތައް ފަދަ ތަކެތީގެ އޮނިގަނޑު ފަދަ އެތައް ކަމަކާ މެދު ކުރާން ޖެހޭ ކަންކަން ކޮށްގެންނެވެ. އަޅާ ކޮންމެ އިމާރާތެއް ހަދަނީ ގަދަވަޔާއި ވިއްސާރަޔާ ކުރިމަތި ލެވޭފަދަ ވަރުގަދަ ތަނެއްގެ ގޮތުގައެވެ. "ސްޓޯރމްވޯޓަރ" މެނޭޖު ކުރެވޭ ފަދަ ތަނެއްގެ ގޮތުގައެވެ. ހޮނު އެޅުން ފަދަ ކަމެއް ދިމާ ވިޔަސް ގެއްލުން ނުވާނެ ގޮތަށެވެ. އަލިފާނުގެ ހާދިސާއެއް ފަދަ ކަމެއް ހިނގައިފި ނަމަ، ނުވަތަ ސަލާމަތީ ޚިދުމަތްތަކުން އެ ތަން ބަންދު ކުރާން ބޭނުން ވެއްޖެ ނަމަ، އިމާރާތުގެ ވަށައިގެން ހުރިހާ ދިމާޔަކުން ވެސް އިމާރާތާ ހަމަޔަށް އުނދަގުލެއް ނެތި ވާސިލު ވެވޭ ފަދަ ގޮތަކަށެވެ.\nހަގީގަތަކީ، މި ދެންނެވި ކަންކަމަށް ވިސްނައިގެން ދިވެހިރާއްޖޭގެ ރަށްތައް ޕްލޭން ކޮށް، މުސީބާތްތަކުގެ ހާލަތުތަކަށް ތައްޔާރު ވެފައި ވާ ތަންތަނުގެ ގޮތުގައި، ރައްޔިތުންނަށް ރައްކައުތެރިކަމާއި ސަލާމަތްތެރިކަމާ އެކު އުޅެވޭނެ ތަންތަނުގެ ގޮތުގައި ރަށްރަށް ބިނާ ކުރުމަށް ދިވެހި ސަރުކާރުތަކުން އެއްވެސް އިރަކު މަސައްކަތެއް ނުކުރެއެވެ. ކުރި ކަމެއް ނަމަ ކޮށްފައި ވަނީ އަމާ ބުނީތީ ފަރަށް ދާ އުސޫލުންނެވެ. ކޮންމެ ކަމެއް ކުރުމުގައި ވެސް އޮންނަނީ ރިޝްވަތު ހިފުމާއި ބާރާއި މަގާމާއި ނުފޫޒުގެ ބޭނުން ކުރުން ފަދަ ވިޔާނުދާ ކަންކަމެވެ. މިސާލަކަށް، މާލޭގައި އިމާރާތް ކުރެވޭނީ ގޯތީގެ 80 އިންސައްތައިގައޭ އެއް ދުވަހު ގަވާއިދުގައި އޮތިއްޔާ، އަނެއް ދުވަހު އެކަން ބަދަލު ވެ މުޅި ގޯތީގައި އިމާރާތް ކުރެވިދާނެ ކަމަށް ކަނޑައެޅެއެވެ. ގޯއްޗެއްގައި ހުންނަ އިމާރާތް ހުންނާން ވާނީ މަގުފާރު ނުވަތަ މަގުއިމަށް ވުރެ ފަސް ފޫޓު އެތެރޭގައޭ އެއް ދުވަހު ގަވާއިދުގައި އޮތިއްޔާ، އަނެއް ދުވަހު އެ މާއްދާއެއް ވެސް ނޯވެއެވެ. މާލޭގައި އިމާރާތް ކުރެވޭނީ އެންމެ އުސް ވެގެން 10 ބުރިޔަށޭ އެއް ދުވަހު އޮތިއްޔާ، އަނެއް ދުވަހު އެ އަދަދު ވެސް އޮންނާނީ 25 އަށް ބަދަލު ވެފައެވެ. މި ވާ ގޮތާ ބެހޭ ތަފްސީލުތައް ދެންނެވުމުގެ ބޭނުމެއް އޮތް ކަމަކަށް އަޅުގަނޑު ނުދެކެމެވެ.\nއަޅުގަނޑު ވެސް އެއްބަހެވެ. ކިތަންމެ ރަނގަޅަށް ތައްޔާރު ވެގެން ތިއްބަސް، އިންސާނާގެ ބާރަށް ވުރެ އެތައް ލައްކަ ގުނައެއް ވަރުގަދަ ގުދުރަތީ ބާރުތައް މުސީބާތުގެ ސިފައިގައި ލައިގަތުމުން، އެ ވާ ގޮތެއް ވާނެއެވެ. ނަމަވެސް ކާރިސާތަކަށް ވީ ވަރަކުން ތައްޔާރު ވެގެން، ގެއްލުން ވީހައި ކުޑަ ކުރެވޭނެ ގޮތަކަށް ޕްލޭންތައް ކޮށް މަސައްކަތްތައް ކުރުމަކީ ވެސް އޮންނަ ކަމެކެވެ. އެފަދަ ޕްލޭނެއް ނެތި، "އަމިއްލަޔަށް ބިނާ ވާން ދޫ ކޮށްފައި އޮތް" މާލެޔަކީ ހަގީގަތުގައި މީހުން ދިރިއުޅޭ އެއްވެސް ގޮތަކުން އެކަށޭނަ ތަނެއް ނޫނޭ ބުނެވިދާނެހައި، މި ތަނުގެ އުމްރާނީ ނިޒާމު ގޯހެވެ. އަޅުގަނޑު މި ދެއްކީ ގުދުރަތީ ކާރިސާއެއްގެ ހާލަތުގައި މާލޭގައި ދިމާ ވެދާނެ ކަންކަމުގެ ވާހަކައެވެ. އެއްވެސް ޕްލޭނެއް ނެތި، ގޮތެއް ފޮތެއް ނެތި ބިނާ ކުރެވިފައި އޮތުމުގެ ސަބަބުން މާލޭގައި ގުދުރަތީ ރީތިކަމެއް، ފެހިކަމެއް، ބިނާފަރުމާގެ އެއްވެސް ކަހަލަ ފުރިހަކަކަމެއް ނެތް ވާހަކަ، އަދި މި ކަހަލަ ގޮނގުރެޓުގެ ޖަންގައްޔެއްގައި ބޮޑު ވާ ކުދީންނާއި އުޅޭ ބައެއްގެ ނަފްސާނީ އަދި ޖިސްމާނީ ސިއްހަތަށް ލިބޭ ގެއްލުންތަކުގެ ވާހަކަ އިހަށް ބާއްވާނީއެވެ. ކުރުކޮށް ދަންނަވާ ނަމަ، މާލެޔަކީ "އާރބަނައިޒްޑް ސްލަމް" އެކެވެ. މި "ސްލަމް" ގައި 100 މިލިއަން ރުފިޔާގެ "ސްޓޯރމްވޯޓަރ މެނޭޖްމަންޓް ސިސްޓަމެއް" ހަރު ކުރުމަކީ ބައު ވެ ހަސްފަސް ނެތިފައި ހުރި އިމާރާތެއްގައި ލައްކައިން ޚަރަދު ކޮށްގެން ދިޔަދޮވި ހަރު ކުރުން ފަދަ ކަމެއް ކަމަށް މެނުވީ އަޅުގަނޑަކަށް ނުފެނެއެވެ.\nދެން އޮތް ގޮތަކީ ކޮބައިބާވައެވެ؟\nވިސްނައިވިސްނައި ސިކުނޑީން ތެޔޮ ހޭނިގެން ދިޔަ އިރު ވެސް، މާލެ އެކަށް ރޫޅައިލައި، ފުރިހަމަ ޕްލޭނެއްގެ ދަށުން މުޅި ޝަހަރު، 50000 ވަރަކަށް މީހުން ދިރިއުޅޭ، ހިތްފަސޭހަ ބަގީޗާ ޝަހަރެއްގެ ގޮތުގައި އަލުން ބިނާ ކުރުން ފިޔަވައި އެހެން ގޮތެއް އަޅުގަނޑަކަށް ނުފެނުނެވެ. މި ދަންނަވަނީ ކުޑަ ކަމެއްގެ ވާހަކައެއް ނޫނެވެ. މިކަން ކުރެވޭނީ ނިކަން ދުރަށް ރާވައިގެން، މާލޭގެ އާބާދީ ހުޅުމާލެޔަށް ބަދަލު ކުރަމުން، ބަދަލު ކުރެވޭ ވަރަކުން މާލޭގެ އާ ޕްލޭން ތަންފީޒު ކުރަމުން ގޮހެވެ. އެފަދަ ޕްލޭނެއް ކުރެވި، މާލެ އަލުން ބިނާ ކުރެވޭ ގޮތެއް ވެއްޖެ ނަމަ، އަޅުގަނޑުގެ ހުވަފެނަކީ ދިވެހިރާއްޖޭގެ ރަސްކަމުގެ ޝާހީ ގަނޑުވަރު، އަސްލު ހުރި ގޮތަށް، އެއްވެސް ތަފާތެއް ނެތި، އެ ގަނޑުވަރުގެ މަގާމުގައި އަލުން ބިނާ ކުރެވިގެން ދިޔުމެވެ. ކަޅުވަކަރު މިސްކިތް ވެސް އެ މިސްކިތުގެ ހަގީގީ މަގާމުގައި، މަޖީދީމަގުގައި އަލުން ބިނާ ކުރެވުމެވެ. އަދި މާލޭގެ ތާރީޚީ ހުރިހާ މުހިއްމު ތަންތަން، ބަލައި ފޫހި ނުވާނޭ ފަދަ ރިވެތި ތަންތަނުގެ ގޮތުގައި އަލުން އިމާރާތް ކުރެވުމެވެ. މި ކަން ކުރަންޏާ، ކުރެވޭނީ މި ދަނޑިވަޅުގައެވެ. ހުޅުމާލޭގައި ހިއްކިފައި ވާ ސަރަހައްދު ހުހަށް އޮއްވައެވެ.


Shujoon ai Azmiraldha Supreme Court ah ayyan kuran ruhun dheefi\nޝުޖޫނާއި އަޒްމިރަލްދާ ސުޕްރީމް ކޯޓަށް އައްޔަން ކުރަން ރުހުން ދީފި\nޑރ. އަޒްމިރަލްދާ ޒާހިރު (ކ) އާއި އައިޝާ ޝުޖޫން\nސުޕްރީމް ކޯޓުގެ ފަނޑިޔާރު ކަމަށް ހައި ކޯޓުގެ ކުރީގެ ފަނޑިޔާރު ޑރ. އަޒްމިރަލްދާ ޒާހިރު އާއި، ސިވިލް ކޯޓުގެ ކުރީގެ ފަނޑިޔާރު އައިޝާ ސުޖޫން އައްޔަން ކުރަން ރުހުން ދިނުމަށް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nރާއްޖޭގެ ތާރީހުގައި ފުރަތަމަ ފަހަރަށް އެންމެ މަތީ ކޯޓަށް އަންހެން ފަނޑިޔާރުން އައްޔަން ކުރަން ރުހުން ދިނުމަށް މަޖިލީހުން ފާސްކުރީ މިއަދުގެ ޖަލްސާގައި ނެގި ވޯޓުގައި ބައިވެރިވެވަޑައިގެންނެވި 64 މެންބަރުންގެ ތެރެއިން 62 މެންބަރުންގެ އަޣުލަބިއްޔަތުންނެވެ. އެއް މެންބަރަކު ވަނީ ރުހުން ދިނުމާ ދެކޮޅަށް ވޯޓު ދެއްވައިފަ އެވެ. އަދި ވަކި ކޮޅަކަށް ވޯޓު ދެއްވަން ބޭނުން ނުވާ ކަމަށް އެއް މެންބަރަކު ވޯޓު ދެއްވި އެވެ.\nސުޕްރީމް ކޯޓުގެ ބެންޗަށް އިތުރުވި ދެ މަގާމަށް ކުރިމަތިލުމަށް ޖުޑިޝަލް ސާވިސް ކޮމިޝަން (ޖޭއެސްސީ) އިން ހުޅުވާލި ފުރުސަތުގައި ހައި ކޯޓުގެ ހަތަރު ފަނޑިޔާރަކު ވެސް ކުރިމަތިލި އެވެ. ފަނޑިޔާރުންނާ އިންޓިވިއު ކުރުމަށްފަހު ޖޭއެސްސީން ރައީސަށް ލަފާ ދިނީ ރައީސް ހުށަހެޅުއްވި ދެ ފަނޑިޔާރުން އައްޔަން ކުރުމަށެވެ. އެ ލަފައާއެކު ރައީސް އެ ނަންތައް މަޖިލީހަށް ފޮނުއްވި އެވެ.\nސުޕްރީމް ކޯޓުގެ ފަނޑިޔާރު ކަމަށް ދެ އަންހެން ބޭފުޅުންގެ ނަން ރައީސް ހުށަހެޅުއްވުމުން ދީނީ އިލްމުވެރިންގެ ދެބަސްވުން އުފެދުނެވެ. އެ ގޮތުން ބައެއް އިލްމުވެރިން ވަނީ އެއީ ދީނުގައި ހުއްދަ ކަމެއް ނޫން ކަމަށް ބުނެ ރައީސްގެ ނިންމެވުން ބަދަލު ކުރެއްވުމަށް ގޮވާލައިފަ އެވެ.\nޑރ. އަޒްމިރަލްދާ ހައިކޯޓުން 2016 ގައި އިސްތިއުފާދެއްވިއިރު، އެކަމަނާއަކީ ހައި ކޯޓުގެ ބެންޗުގައި އެހާތަނަށް އިންނެވި ހަމަ އެކަނި އަންހެން ބޭފުޅާ އެވެ. އަދި ޝުޖޫން 2014 ގައި ސިވިލް ކޯޓުން އިސްތިއުފާދެއްވިއިރު، އެކަމަނާ އަކީ ރާއްޖޭގައި ފަނޑިޔާރުކަން ކުރުމުގެ ފުުރުސަތު އެންމެ ފުރަތަމަ ލިބިވަޑައިގަތް އަންހެން ދެ ބޭފުޅުންގެ ތެރެއިން އެކަކެވެ. ސުޖޫން ވަނީ ދާދި ފަހުން ބޭއްވި ބާ ކައުންސިލް އިންތިހާބުގައިވާދަކޮށް، އެ ކައުންސިލަށް ވެސް ހޮވިވަޑައިގެންފަ އެވެ.\nރައްޔިތުންގެ މަޖިލިސް ސުޕްރީމް ކޯޓް ޖޭއެސްސީ + ޝަރުއީ ދާއިރާ ޝަރުއީ ދާއިރާ ރިފޯމް ކުރުން ޑރ. އަޒްމިރަލްދާ ޒާހިރު އައިޝާ ޝުޖޫން


މިނިސްޓަރ އޮފް ޖެންޑަރ އެންޑް ފެމިލީ، ޒެނީޝާ ޝަހީދު ޒަކީ ހުޅުމާލޭގެ ކުޑަކުދިންގެ ހިޔާ ‘ފިޔަވަތި’ އަދި ވިލިމާލެ ކުޑަކުދިންގެ ހިޔާއަށް ޒިޔާރަތްކުރައްވައިފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nPosted on 03/07/2016 21/11/2017\nދަޢުލަތުގެ ބެލުމުގެ ދަށަށް ގެނެވޭ ކުޑަކުދިންގެ ތެރެއިން، ޢުމުރުން9އަހަރުން ދަށުގެ ކުދިން ބެލެހެއްޓުމަށްޓަކައި، 2016 ފެބްރުއަރީ 17 ވަނަ ދުވަހު ހުޅުމާލޭގައި ގާއިމުކުރެވި ޚިދުމަތްދޭން ފަށާފައިވާ ‘ފިޔަވަތި’ އަށް މިނިސްޓަރ އޮފް ޖެންޑަރ އެންޑް ފެމިލީ އަލްފާޟިލާ ޒެނީޝާ ޝަހީދު ޒަކީ މިއަދު ހަވީރު ޒިޔާރަތްކުރައްވައިފިއެވެ. އެކަމަނާގެ އަރިހުގައި މިނިސްޓަރ އޮފް އިސްލާމިކް އެފެއާރޒް ޑރ އަޙްމަދު ޒިޔާދު މިޒިޔާރަތުގައި ބައިވެރިވެ ވަޑައިގެންނެވިއެވެ.\nމިމަރުކަޒަށް އެކަމަނާ ޒިޔާރަތްކުރެއްވުމުގެ މަޤްޞަދަކީ، މަރުކަޒުގައި ތިބޭކުދިންނާއި މުވައްޒަފުންނާ ބައްދަލުކޮށްލައްވާ ތަނުގެ ހާލަތު ބައްލަވާލައްވައި، އެތަނަށް ބޭނުންވާ ވަޞީލަތްތަކާއި، ޚިދުމަތްތަކުގެ ފެންވަރު އިތުރަށް ހަރުދަނާ ކުރުމަށްޓަކައި ކުރަންޖެހޭ މަސައްކަތްތައް ދެނެގަތުމަށްޓަކައެވެ.\nމީގެ އިތުރުން މިނިސްޓަރ އޮފް ޖެންޑަރ އެންޑް ފެމިލީގެ މަޤާމާއި ހަވާލުވެ ވަޑައިގަތުމަށްފަހު ވިލިމާލޭގައި ހުންނަ ކުޑަކުދިންގެ ހިޔާ އާއި އަމާންހިޔާއަށްވެސް ވޭތުވެދިޔަ ހަފްތާގެ ތެރޭގައި އެކަމަނާ ވަނީ ޒިޔާރަތްކުރައްވާފައެވެ.\nވިލިމާލެ ކުޑަކުދިންގެ ހިޔާއާއި، އަމާން ހިޔާ އަދި ފިޔަވަތީގައި މިވަގުތު ދަޢުލަތުގެ ބެލެމުގެ ދަށުގައި ޖުމްލަ 153 ކުދިން ބަލަހައްޓަމުން ގެންދެއެވެ. މީގެ ތެރޭގައި ވިލިމާލެ ކުޑަދިންގެ ހިޔާގައި 51 ކުދިން، އަމާން ހިޔާގައި 17 އަދި ފިޔަވަތީގައި 85 ކުދިން މިވަގުތުދަނީ ދިރިއުޅެމުންނެވެ.\n← ދައުލަތުގެ ބެލުމުގެ ދަށުގައި ބަލަހައްޓަމުން ގެންދާ ކުދިންނާއެކު މިނިސްޓަރ އޮފް ޖެންޑަރ އެންޑް ފެމިލީ ޒެނީޝާ ޝަހީދު ޒަކީ މިއަހަރުގެ ފިތުރު ޢީދު ދުވަސް ފާހަގަކުރައްވައިފި


Mi sarahadhu ge emme varugadha physiotherapy setup Dharumavanthaigai | Mihaaru\nފިޒިއޮތެރަޕީ ފްލޯގައި އަލަށް ފަށާ ޚިދުމަތްތައް ތޯރިގް ކިޔައި ދެއްވަނީ. --ފޮޓޯ: ހުސެއިން ވަހީދު/މިހާރު\nމި ސަރަހައްދުގެ އެންމެ ވަރުގަދަ ފިޒިއޮތެރަޕީ ސެޓަޕް ދަރުމަވަންތައިގައި\n16 ޖޫން 2019 - 12:12 123 comments\nފިޒިއޮތެރަޕީގެ ޚިދުމަތަށް ވަރުގަދަ ސެޓަޕަކާ އެކު، މުޅިން އަލަށް 13 ފަރުވާއެއް ދަރުމަވަންތަ ހޮސްޕިޓަލުގައި ފަށަން ތައްޔާރުވެއްޖެ އެވެ.\nއައިޖީއެމްއެޗުގެ ފިޒިއޮތެރަޕިސްޓަކު ސިފަކުރެއްވި ގޮތުގައި އެވަރުގެ ސެޓަޕެއް މި ސަރަހައްދުގައި ވެސް ހުންނާނީ މަދު ހޮސްޕިޓަލެއްގަ އެވެ.\nއައިޖީއެމްއެޗުގެ ޖާގައިގެ ދަތިކަން ހައްލުކުރަން ކުރީ ސަރުކާރުން އިމާރާތްކުރި 25 ބުރީގެ ހޮސްޕިޓަލަށް ގިނަ ޚިދުމަތްތަކެއް އަންނަ ޖުލައި މަހުގެ ނިޔަލަށް ބަދަލުކޮށް، މުޅި އިމާރާތް ބޭނުންކުރަން ވަނީ ނިންމައިފަ އެވެ. އެ ހޮސްޕިޓަލުގައި ފެށި ޚިދުމަތްތަކުގެ ތެރެއިން އާއްމުންނަށް އެންމެ ލުއި ފަސޭހަކަމާ އެކު ފަރުވާ ދެމުން އަންނަ އެއް ތަނަކީ ފިޒިއޮތެރަޕީ ޑިޕާޓްމެންޓެވެ.\nފިޒިއޮތެރަޕީ އަށް މުޅި އެއް ފްލޯ ޚާއްސަކޮށްފައިވާ އިރު، އެތަނުގައި އޯޕީޑީ ނުވަތަ ބަލި މީހުން ބެލުމަށް 12 ކޮޓަރި ހުރެ އެވެ.\nދަރުމަވަންތަ ހޮސްޕިޓަލުގެ ފިޒިއޮތެރަޕީގެ ޖިމެއް. --ފޮޓޯ: ހުސެއިން ވަހީދު/މިހާރު\nދަރުމަވަންތަ ހޮސްޕިޓަލް ބަލާލަން "މިހާރު"ގެ ނޫސްވެރިންނަށް މިދިޔަ ހަފުތާގައި ލިބުނު ފުރުސަތުގައި ފިޒިއޮތެރަޕީ ޑިޕާޓްމަންޓަށް ވަން އިރު، ޚިދުމަތް ހޯދަން ގިނަ ބަޔަކު މަޑުކޮށްލައިގެން ތިއްބެވެ. އައިޖީއެމްއެޗުގައި ފިޒިއޮތަރަޕީ ހިންގި ޑިޕާޓްމެންޓަށް ވުރެން ޖާގަ ދެ ގުނަ ބޮޑުވެފައި ވަސީލަތްތައް ވެސް ގިނަ އެވެ.\nފަރުވާ އަށް ޖާގަ ތަނަވަސް ތިން ޖިމް ހުންނަ އިރު، އެންމެ ހިތްގައިމީ ޓްރެޑްމީލް ޓެސްޓް ހަދާ ތަނެވެ. ބިއްލޫރި ޖަހާފައިވާ އެ ޖިމުގައި ހުންނަ އިރު މާލޭ ހުޅަނގު ފަރާތު މޫދު ފެނެ އެވެ. ކުރިން އެންމެ މެޝިނެއް ހުއްޓަސް އެތަނަށް ތިން މެޝިން ވަނީ އިތުރުކޮށްފަ އެވެ.\nދަރުމަވަންތަ ހޮސްޕިޓަލުގެ ހައިޑްރޯ ތެރަޕީ ޕޫލް: މިއީ ވެސް ރާއްޖޭގައި މުޅިން އާ ޚިދުމަތެއް. --ފޮޓޯ: ހުސެއިން ވަހީދު/މިހާރު\nއެ ތަނުގެ ފަރުވާއާ ގުޅޭ ގޮތުން ވާހަކަ ދެއްކެވި ފިޒިއޮތެރަޕިސްޓް ތޯރިގް މަޖީދު ވިދާޅުވި ގޮތުގައި ފިޒިއޮތެރަޕީ އަށް މި ސަރަހައްދުގައި ވެސް އެވަރުގެ ސެޓަޕެއް ހުންނާނީ މަދު ހޮސްޕިޓަލެއްގަ އެވެ. ކުޑަ ދުވަސްކޮޅެއްގެ ތެރޭގައި އަލަށް 13 ފަރުވާއެއް ފަށާ އިރު އޭގެ ތެރޭގައި މި ސަރަހައްދުގެ ބައެއް ގައުމުތަކުން ވެސް ލިބެން ނެތް ފަރުވާ ހިމެނޭނެ ކަމަށް ވިދާޅުވި އެވެ.\n"މިސާލަކަށް، ހައިޑްރޯ ތެރަޕީ ޕޫލް އިންނާނީ މި ރީޖަންގައި ވެސް ވަރަށް މަދު ހޮސްޕިޓަލެއްގައި. މަސަލްސް ޓެސްޓިން، އެކްސަސައިޒް ޓެސްޓިން ކުރެވޭނެ، މި ރީޖަންގައި ވެސް މަދުވާނެ މި ފަރުވާ ލިބޭ ތަންތަން،" ފިޒިއޮތެރަޕީ ޖިމްގައި ހުރި ގޮނޑިއަކަށް އިޝާރާތް ކުރައްވައި ތޯރިގް ވިދާޅުވި އެވެ.\nދަރުމަވަންތަ ހޮސްޕިޓަލުގެ ފިޒިއޮތެރަޕީ ސެޓަޕް\nއޭނާ ވިދާޅުވި ގޮތުގައި ޑައިނަމޯމެޓްރީ އާއި ޕެބްލޯމެޓްރީ ފަދަ ޚިދުމަތް ވެސް ލިބޭނެ އެވެ.\n"ކުރިން ދެމުން އައި ޚިދުމަތަށް ބަލާއިރު 80 ޕަސެންޓް އިތުރަށް މިހާރު ދެވޭނެ،" އޭނާ ވިދާޅުވި އެވެ.\nދަރުމަވަންތަ ހޮސްޕިޓަލުގެ ފިޒިއޮތަރަޕީ ޖިމް. --ފޮޓޯ: ހުސެއިން ވަހީދު/މިހާރު\nކުރިން ނަމަ ކުޑަކުދިން ވެސް ފިޒިއޮތެރަޕީ ހަދަން ޖެހެނީ ބޮޑެތި މީހުންނާ އެއް ތަނެއްގަ އެވެ. އެކަމަކު އާ އިމާރާތުގައި ކުޑަކުދިންނަށް ވަކި ޖިމެއް ޚާއްސަކޮށް، ސާމާނުތައް ވަނީ ބަހައްޓައިފަ އެވެ.\nކުޑަކުދިންނަށް އަލަށް ފެށި އެއް ޚިދުމަތަކީ އޫގަލް ތެރަޕީ އެވެ. ނުކުޅެދުންތެރިކަން ހުންނަ ނުވަތަ ނުހިނގޭ ކުދިންނަށް ދޭ އެ ފަރުވާ ރާއްޖޭގައި މި ފެށީ އަލަށެވެ.\nކުޑަކުދިންނަށް ޚާއްސަކޮށްފައިވާ ޖިމް: މިތަނުގައި އޫގަލް ތެރަޕީ ފަށާފައިވާ އިރު މިއީ ވެސް މުޅިން އާ ޚިދުމަތެއް. --ފޮޓޯ: ހުސެއިން ވަހީދު/މިހާރު\nހިއްޕޮތެރަޕީ އާއި ޕީޑިއޮތަރަޕިކް ކްލައިމްބިން އާއި ބެލެންސް ފަދަ ފަރުވާތައް ކުރިއަށް ގެންދަނީ ކުޑަކުދިންނަށް ޝައުގުވެރިވާ ގޮތަށް ބެލެނިވެރިންނާ އެކު ކްލާހެއްގެ ގޮތަށެވެ. ހަފުތާގެ ވަކި ޚާއްސަ ދުވަސްތަކެއްގައި އެ ފަރުވާތައް ވަނީ ތާވަލްކޮށްފަ އެވެ.\n"މި ފަރުވާތައް ދޭ އިރު، ބަލިމީހާ އެކު ބެލެނިވެރިޔާއަށް ވެސް ދަސްކޮށްދެވޭތޯ އެބަ ބަލަން. ތެރަޕިސްޓް ކިޔައިދޭނެ ބެލެނިވެރިއާ އަށް ކުއްޖާ އެކު ގޭގައި ކަސްތަރުތައް ކުރާނެ ގޮތް. އެއީ ގޭގައި ވެސް ކުއްޖާ އެކު ގިނަ ވަގުތު ހޭދަކުރާނީ ބެލެނިވެރިން ކަމަށް ވާތީ،" ތޯރިގް ވިދާޅުވި އެވެ.\nހައިޑްރޯ ޕޫލްގައި ޚިދުމަތް ދޭން ޖެހޭ ވަރުގެ ބަލި މީހުން އެ ހޮސްޕިޓަލުން ފަރުވާ ހޯދަ އެވެ. އެކަމަކު އެ ޚިދުމަތް އަދި ނުފަށަ އެވެ. ބައެއް ޚިދުމަތް ނުފެށި ލަސްވަނީ މުވައްޒަފުން މަދުކަމުންނެވެ. އެތަނުގައި މިހާރު ހިދުމަތް ދެނީ 17 ތެރަޕިސްޓުންނެވެ. އިތުރު މީހުން ހޯދަން މިހާރު ވަނީ އިއުލާންކޮށްފަ އެވެ.\nހައިޑްރޯ ތެރަޕީ ދޭން ޕޫލަށް މީހުން ބާލަން ބޭނުންކުރާ ވަސީލަތެއް. --ފޮޓޯ: ހުސެއިން ވަހީދު/މިހާރު\nއައިޖީއެމްއެޗުގައި ދެމުން އައި ގިނަ ޚިދުމަތްތަކެއް މިހާރު އަންނަނީ ދަރުމަވަންތަ ހޮސްޕިޓަށް ބަދަލު ކުރަމުންނެވެ. އޯޕީޑީގެ ޚިދުމަތް ފަށާފައިވާ އިރު ސްޕޯޓްސް ތެރަޕީ އާއި އީއެންޓީ އާއި ލޮލުގެ ބަލިތަކަށް ޚާއްސަ ޑިޕާޓްމެންޓާއި ޑެންޓަލް ޑިޕާޓްމެންޓް ވެސް ވަރަށް އަވަހަށް ބަދަލުކުރާނެ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި 2.2 ބިލިއަން ރުފިޔާ އަށް ސިންގަޕޫރުގެ ޗެންހުއާއާ ހަވާލުކޮށްގެން ހެދި އިމާރާތް ނިންމައި މިހާރު ވަނީ ސަރުކާރާ ހަވާލުކޮށްފަ އެވެ. އެކަމަކު ރަނގަޅު ކުރަން ޖެހޭ ބައެއް މަސައްކަތްތައް އަދި އެބަ ކުރިއަށް ގެންދެ އެވެ.\nއިތުރު ލިޔުންތައް ސިއްހަތު ސަރުކާރު އައިޖީއެމްއެޗު ހެލްތު މިނިސްޓްރީ ދަރުމަވަންތަ ހޮސްޕިޓަލް ސިއްހީ ޚިދުމަތް\n11 months ago 187